Chandrayaan-2: udhussaalan thayyaarukurumah'fahu madu'jahssaalaifi\nދުނިޔެ - ޗަންދަރަޔަން-2\nސެޓެލައިޓް ފޮނުވާލުން ދެން އޮންނާނެ ދުވަހެއް ވަރަށް އަވަހަށް އިއުލާނުކުރެވޭނެ\nކ. މާލެ 15 ޖުލައި 2019 | ހޯމަ 23:59 4,667\nސެޓެލައިޓް ލޯންޗްކުރަން ހަމަޖެހިފައިއޮތީ އިންޑިއާގެ ގަޑިން ހޯމަ ދުވަހުގެ 2:51 ގައި - އީޕީއޭ\nއިންޑިއާއިން ހަނދުގެ މިޝަންއަކަށް ޖައްވަށް ފޮނުވަން މަސައްކަތްކުރި ދެވަނަ އުޅަނދު އުދުއްސާލަން ގަޑިއިރަކަށްވުރެ ކުޑަތަންވެފައިވަނިކޮށް ދިމާވި ޓެކްނިކަލް މައްސަލައަކާއި ގުޅިގެން އުދުއްސާލުން ފަސްކޮށްފިއެވެ.\nއިންޑިއާގެ ޖައްވީ އިދާރާއިން ބުނެފައިވަނީ އުޅަނދު ފޮނުވާލާ ސިސްޓަމަށް ދިމާވި މައްސަލަ ސަމާލުކަމަށް އައުމުން ކައުންޓްޑައުން ހުއްޓާލީ އުދުއްސާލަން 56 މިނިޓަށް ވެފައިވަނިކޮށް ކަމަށެވެ.\nޗަންދަރަޔަން2ގެ ނަންދީފައިވާ މި ސެޓެލައިޓް ލޯންޗްކުރަން ހަމަޖެހިފައިއޮތީ އިންޑިއާގެ ގަޑިން ހޯމަ ދުވަހުގެ 2:51 ގައެވެ. މި ސެޓެލައިޓް ލޯންޗްކުރަނީ އިންޑިއާގެ އިރުމަތީ އައްސޭރިފަށުގައި ހުންނަ ސްރިހަރިކޯޓާ ސްޕޭސް ސްޓޭޝަނުންނެވެ.\nސެޓެލައިޓް ފޮނުވާލުން ދެން އޮންނާނެ ދުވަހެއް ވަރަށް އަވަހަށް އިއުލާނުކުރެވޭނެކަމަށް އެ ގައުމުން ބުނެއެވެ.\nއިންޑިއާއިން އުއްމީދުކުރާގޮތުގައި 150 މިލިއަން އެމެރިކާ ޑޮލަރުގެ މިޝަން، ޗަންދްރަޔަން-2 ވެގެންދާނީ ހަނދުގެ ދެކުނު ތަނޑީގައި ޖައްސާ ފުރަތަމަ އުޅނަދަށެވެ.\nމި އުޅަނދުގެ މަސައްކަތަކަށްވާނީ ހަނދުގައި ފެނާއި މައުދަން ހުރިތޯ ބެލުމާއި ހަނދަށް އަންނަ ހެލުންތައް ބެލުންފަދަ ކަންކަމެވެ. މި މިޝަން ކާމިޔާބުވެއްޖެނަމަ އިންޑިއާ ވެގެންދާނީ ހަނދުގައި އުޅނދެއް ޖައްސާ ހަތަރުވަނަ ގައުމަށެވެ.\nމިހާތަނަށް އެކަން ކުރެވިފައިވަނީ އެމެރިކާ، ޗައިނާ އަދި ކުރީގެ ސޯވިއެޓް ޔޫނިއަންއަށެވެ.


Sanjeydhathu edhenee heyo dhuaa kohdheyn\nސަންޖޭދަތު އެދެނީ ހެޔޮ ދުއާ ކޮށްދޭން\nސަންޖޭ ދަތުގެ ފުއްޕާމެއަށް ކެންސަރު ޖެހިފައިވާކަން އެނގިފައި ވަނީ ދާދި ފަހުންނެވެ. ނޭވާ ލާން އުނދަގޫވާތީ އޭނާ ހޮސްޕިޓަލުގައި އެޑްމިޓްކޮށް ފަރުވާ ދޭން ފަށައި ހެދި ޓެސްޓް ތަކުން ކެންސަރު ހުރިކަން އެނގުނުއިރު ވެސް ހުރީ ތިންވަނަ ސްޓޭޖަށް ބަލި ގޮއްސަ އެވެ.\nފަރުވާއަށް ސަންޖޭ ދަތު އެމެރިކާއަށް ފުރާ ކަމުގެ ޚަބަރުތަކެއް ކުރިން އިވުނު ނަމަވެސް ފަހުގެ ޚަބަރުތައް ބުނަނީ އޭނާގެ ފަރުވާ މުމްބައިގެ ހޮސްޕިޓަލެއްގައި ފަށާފައިވާ ކަމަށެވެ. އަދި އެމެރިކާއަށް ދާނީ ވަކި ވަރަކަށް މުމްބައިގައި ކީމޯތެރަޕީ ސެޝަންތަކެއް ފުރިހަމަ ކޮށްފައި ކަމަށް ވެސް ޚަބަރުތައް ބުނެ އެވެ.\nސަންޖޭ ދަތާއި އަންހެނުން މަންނީތާ އަދި ކޮއްކޮ ޕްރިޔާ ދަތު މުމްބައިގެ ކޮކީލަބެން ހޮސްޕިޓަލުން ނުކުންނަނިކޮށް ނަގާފައިވާ ފޮޓޯތަކާއި ވީޑިއޯތައް އޮންލައިންގައި ވަނީ ވައިރަލް ވެފަ އެވެ.\nއަދި ފަހުން ސަންޖޭ ދަތުގެ ގޭ ދޮށަށް އެއްވި ނޫސްވެރިންނާ ބައްދަލު ކުރަން ވެސް އޭނާ ނުކުމެފައި ވެއެވެ. ވަރަށް ދެރަވެފައި ލޮލުން ފެންކަޅިވެފައި ދެއަތް ޖޯޑުކޮށްގެން ހުރި އެންމެންނަށް އަތުގެ ހަރަކާތުން ސަލާމަތް ކޮށްލުމަށް ފަހު ސަންޖޭ ދަތު އެ އެންމެންގެ ކިބައިން އެދުނީ އޭނާއަށް ހެޔޮ ދުއާ ކޮށްދިނުމަށެވެ.\nސަންޖޭ ދަތުގެ މަންމަ ނަރުގިސް ދަތު އަދި ފުރަތަމަ އަނބިމީހާ ވެސް މަރުވެފައި ވަނީ ކެންސަރު ބަލީގަ އެވެ.\nސަންޖޭ ދަތުގެ ބަލި ފަސޭހަ ނުކުރެވޭ ވަރަށް ގޯސް ނުވާ ކަމަށް އޭނާގެ އަންހެނުން ނެރުނު ބަޔާނެއްގައި ބުނެފައި ވެއެވެ. ނަމަވެސް އިންޑިޔާގެ ބައެއް ނޫސްތަކުން ބުނަނީ ސަންޖޭ ދަތުގެ ފުއްޕާމޭގެ ކެންސަރު ހީ ނުކުރާ ވަރަށް ބޮޑުވެފައި ވެފައިވާ ކަމަށާއި ކުރިން ހީކުރެވިފައި އޮތީ ތިން ވަނަ ސްޓޭޖުގައި ބަލި ހުރި ކަމަށް ނަމަވެސް ފަހުން ހެދި ޓެސްޓުތަކުން ބަލި ހުރީ ހަތަރު ވަނަ ސްޓޭޖުގައި ކަން އެނގިފައިވާ ކަމަށެވެ. ނަމަވެސް މި ވާހަކަ ސަންޖޭ އަދި އާއިލާ އިން ޔަގީންކޮށެއް ނުދެ އެވެ.\nދަރިންގެ އުފަންދުވަހު ސަންޖޭ ދަތު ދިނީ އުފާވެރި ޚަބަރެއް


ELECTION commission ge agu vahttanulumah Shareef govaalaifi - AO News\nއިލެކްޝަންސް ކޮމިޝަނުގެ އަގުވައްޓާނުލުމަށް ޝަރީފު ގޮވާލައިފި\nއިލެކްޝަންސް ކޮމިޝަނުގެ އަގުވައްޓާލަން ސާބިތު ނުހިފޭ ވާހަކަ ދެއްކުން ހުއްޓާލުމަށް އެ ކޮމިޝަނުގެ ރައީސް އަހުމަދު ޝަރީފް ގޮވާލައިފިއެވެ.\nޝަރީފު ކުރެއްވި ޓުވިޓެއްގައި ވިދާޅުވީ އީސީ ގެ އަގުވައްޓާލަން ސާބިތު ނުހިފޭ ވާހަކަ ނުދެއްކުމަށާއި އީސީ ގެ ބަހެއް ނުހޯދާ ހަގީގަތާއި ހިލާފު ވާހަކަށްތައް ނުފެތުރުމަށް ގޮވާލާފައެވެ. “އީސީގެ އަގު ވައްޓާލަން ސާބިތުނުހިފޭ ވާހަކަ ނުދައްކަވާ. މިހާރަށް މައުލޫމާތު ދެއްވި ބޭފުޅަކު ކީއްވެބާ ވިދާޅުނުވީ އީސީގެ ކަންކަން މިހާރު އިސްލާހުކުރެވިފައިވާ ވާހަކަ ހާމަނުކުރެއްވީ، ކޮމިޓީއިން އަޅުގަނޑުގެ ކައިރީގައި ބުނި މި ދެންނެވި ވާހަކަ” ޝަރީފް ވިދާޅުވިއެވެ.\nސިއްރުކޮއްގެން ބޭއްވުނު ކޮމެޓީ ބައްދަލުވުމެއްގައި ދެކެވުނު ވާހަކައެއް އެއީ ހަގީގަތަކަށް ހަދައިގެން އެ ކޮމެޓީ ގެ މެމްބަރަކު ކޮމެޓީ ނަމުގައި ވާހަކަދެއްކިދާނެތޯ ވެސް ޝަރީފުވަނީ ސުވާލު އުފައްދާފައެވެ.\nEC ge agu vahtaalumah saabithu nuhifey vaahaka nudhahkavaa, mihaaru ah mauloomaath dhehvi beyfulhaku keehvebaa vidhaalhu nuvee EC ge kankan mihaaru islaahu kurevifai vaakan haama nukuree, committee in alhugandu kairee ga buni midhenevi vaahaka https://t.co/J6GQ1m2HaG\n(އިލެކްޝަންސް ކޮމިޝަން (އީސީރާއްޖޭގެ ސިޔާސީ މަސްރަހު\n28 ވާ ހޮނިހިރު ދުވަހު ރައީސް ޔާމީން ގެ ސަޕޯޓަރުން މަގުމައްޗަށް ނުކުންނަނީ\nލޯކަލް ކައުންސިލް އިންތިޚާބު ބާއްވާނީ އަންނަ އަހަރު މާޗު6ވަނަ ދުވަހު- އިލެކްޝަންސް\nއިންތިހާބު ލަސްކުރުމަށް ގާނޫނަށް ގެންނަ އިސްލާހުގެ ޑްރާފްޓް ހުށަހަޅައިފި\nކޮރަޕްޝަނާ ފަސާދަޔާ ޖިންސީ ފުރައްސާރަ ޢާއްމުވެފައިވާ ތަނެއްގައި އޮންނާނީ ކޮން އަގެއް


Hukuru: baazaarugai anhenunge dhuvas\nހުކުރު: ބާޒާރުގައި އަންހެނުންގެ ދުވަސް\nމާލޭގެ ލޯކަލް މާރުކޭޓެއްގައި އަންހެނުންތަކެއް ބާޒާރުކޮށްލަނީ: އާންމު ގޮތެއްގައި އަންހެންވެރިން ބާޒރު މައްޗަށް ދަނީ މަދުން -- ފޮޓޯ: އަަވަސް\nއާއްމުކޮށް ދަތުރުވެރިންގެ ބާޒާރަށް ވެސް އަދި ބާޒާރުމައްޗަށް ވެސް އަންހެނުން ގޮސް އުޅޭ ތަނެއް ނުފެންނާނެ އެވެ. އެކަން އެގޮތަށްވާ އެއް ސަބަބަކީ އެތަން އޮންނަ ގޮތާއި އެ ބާޒާރުމަތީގެ ހަލަބޮލިވުމެވެ. އެކަމަކު ރޯދަ މަހުގެ ހުކުރު ދުވަހަކީ ގައިމު ވެސް ބާޒާރުމަތީގައި އަންހެނުންގެ ގިނަ ދުވަހެއްގެ ގޮތުގައި ފާހަގަ ކުރެވެ އެވެ. ހާއްސަކޮށް ހުކުރު ދުވަހުގެ ހެނދުނުގެ ވަގުތުތަކުގައި ދިވެހި އުފެއްދުންތައް ވިއްކާ ބާޒާރުގައި ގިނައިން ފެންނުނީ އަންހެނުންނެވެ. އެހެންވެ، ހުކުރު ދުވަހަކީ ބާޒާރުގައި އަންހެނުންގެ ދުވަސް ގޮތުގައި ބެލިދާނެ އެވެ.\nރޯދަ ބާޒާރުގެ ކަންތައް ބަލައިލުމަށް އިއްޔެ ހެނދުނު ދިޔައިރު ގިނަ އަދަދެއްގެ އަންހެނުން ވިޔަފާރި ކުރަން އުޅޭތަން ވަނީ ފެނިފަ އެވެ. މީގެތެރޭގައި ރާއްޖޭގައި މަޝްހޫރު އަންހެން ކަނބަލުނާއި ގިނަ އަދަދެއްގެ އާއްމުންވެސް ހިމެނެ އެވެ. ކުޑަ ކުދިންނާއެކު ބާޒާރު ކޮށްލަން ނުކުމެއުޅޭ މި މަންޒަރު ނަލަ އެވެ.\nދަރިފުޅާއެކު ހުކުރު ދުވަހު ބާޒާރަށް ގޮސް ހުރި، އައިޝަތު އަލީ ބުނި ގޮތުގައި ހުކުރު ދުވަހު ބާޒާރަށް ދަނީ ފިރިހެނުން ނަށް ރެސްޓެއް ދޭން ވެގެނެވެ.\n"އެހެން ދުވަސްތަކުގައި ފިރިހެނުންތާ އެއްޗިހި ގަންނަން މި ދަނީ. އެހެންވެ މިއަދު އަންހެނުން ނުކުމެ، ވިޔަފާރި ކުރަންވީ، މިއީ ހަމަ ރަނގަޅު ގޮތެއް،" އޭނާ ބުންޏެވެ.\nހުކުރު ދުވަހުގެ ހެނދުނު ބާޒާރަށް ނުކުތުމުގައި ގިނަ ސަބަބުތަކެއް ހިމެނެ އެވެ. އެއް ސަބަބަކީ ބާޒާރުގައި މީހުން މަދުވުމެވެ. އަނެއް ސިއްރަކީ މިހާރު އޮންނަ ގޮތުން ޓްރެފިކްގެ ލުއި ކަމެވެ.\nސައިކަލް ދުއްވާލަން ވެސް ފަސޭހަ\nހުކުރު ދުވަހު އަންހެނުން ވިޔަފާރިއަށް ނުކުންނަ އެއް ސަބަބަކީ ހެނދުނު މަގުތައް މައިތިރިކޮށް ހިމެންވެފައި އޮތުމެވެ. ޓްރެފިކް ނެތުމެވެ. އެހެންވެ، ސައިކަލްގައި ދުއްވާލަން ވެސް ފަސޭހައީ އެވެ. އާއްމު ގޮތެއްގައި ބާރު ބޮޑުކޮށް އޮންނަ ބާޒާރުގައި ހުކުރު ދުވަހު އޮންނަނީ ވަރަށް ހިމޭން ކޮށެވެ. އެހެންވެ، ސައިކަލްގައި އުޅޭ އަންހެނުންނަށް ދަރިފުޅާއެކު ވެސް އެއްވެސް "ހާސްކަމެއް" ނެތި ޕާކު ކޮށްލައި ހަދަން ޖާގަ ލިބެ އެވެ.\nމީހުން މަދު، ހިނގަން ފަސޭހަ\nހުކުރު ދުވަހުގެ ހެނދުނުގެ ވަގުތުތަކުގައި އާއްމުކޮށް މުޅި މާލެ އޮންނާނީ ނިދާފަ އެވެ. އެހެންވެ، ބާޒާރުމަތީގައި ވެސް މީހުން ވަރަށް މަދެވެ. މިއީ ވެސް ހުކުރު ދުވަހަކީ ބާޒާރުގައި އަންހެނުންގެ ދުވަހުގެ ގޮތުގައި ފާހަގަވާ އެއް ސަބަބެވެ.\n"އަވަސް" އަށް ވާހަކަ ދެއްކި އެހެން އަންހެނަކު ބުނީ މީހުން މަދުވުމަކީ ހުކުރު ދުވަހު އަންހެނުން ބާޒާރަށް ދާ އެއް ސަބަބެވެ.\n"މީހުން ގިނަވެގެން އުނގުޅޭ ހިސާބަށް ދޭއެބަ މިތަން އެހެން ދުވަސްތަކުގައި. އެކަމަކު ހުކުރު ދުވަހު ވަރަށް މަދުވާނެ. އެހެންވެ މަސް މާރުކޭޓަށް ގޮސްލަންވެސް ހަމަ ރަނގަޅީ ހުކުރުދުވަހު،" ނަން ނުޖެހުމަށް އެދި ބުންޏެވެ.\nކޮންމެއަކަސް ހުކުރު ދުވަހު ބާޒާރުމަތިން ގިނައިން ފެންނަނީ އަންހެނުންނެވެ. އެހެންވެ ހުކުރު ދުވަހަކީ ބާޒާރުގައި އަންހެނުންގެ ދުވަހުގެ ގޮތުގައި ބެލިދާނެ އެވެ.\nރޯދަ މަސް ރޯދަ މަހާ ރޯއްޖާ ލޯކަލް މާރުކޭޓް


Corruptionaai ,Maruthakugai mi sarukaruga thibi faraithauge atheh...\nއިންސާފުގެ ކުރިމައްޗަށް ގެނައުމުގައި ވަކި މީހަކަށް ބަލާނެކަމެއް ނެތް\nޔާމީނުގެ ސަރުކާރޭ ކިއުން ހުއްޓާލައި، މި ސަރުކާރުގައި ހިޔާނާތުގައި ބައިވެރިވި މީހުން ހާމަކުރޭ\nކ. މާލެ | 23 އޮކްޓޯބަރ 2019 | ބުދަ 16:10 | 5,785\nގަލޮޅު އުތުރު ދާއިރާގެ މެމްބަރު އަދި ރައްޔިތުންގެ މަޖިލީހުގެ ނައިބު ރައީސް އީވާ އަބްދުﷲ - މަޖިލިސް\nގެއްލުވާލައިފައިވާ މީހުންނާއި މަރާލައިފައިވާ މީހުންގެ މައްސަލަތަކުގައްޔާއި ކޮރަޕްޝަންތަކުގެ މައްސަލައިގައި މި ސަރުކާރުގައި ތިބި ފަރާތެއްގެ އަތެއް ވާނަަމަ އެކަން ރައްޔިތުންނަށް ސިއްރު ނުކޮށް ހާމަކުރަންޖެހޭ ކަމަށް ގަލޮޅު އުތުރު ދާއިރާގެ މެމްބަރު އަދި ރައްޔިތުންގެ މަޖިލީހުގެ ނައިބު ރައީސް އީވާ ޢަބްދުﷲ ވިދާޅުވެއްޖެއެވެ.\nމޯލްޑިވްސް މާރކެޓިންގް އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރުސީ)ގެ ޚިޔާނާތުގެ މައްސަލައިގައި ހިމެނޭ އެންމެހާ ފަރާތްތަކާއި ގޮތްނޭނގޭ ގޮތަށް ގެއްލުވާލާފައިވާ މީހުންނާއި މަރާލާފައިވާ މީހުންގެ މައްސަލަތަކަުގައި އެކިގޮތްގޮތުން ޝާމިލުވެފައިވާ ފަރާތްތަކުގެ ނަންތައް ހާމަކޮށް އެ ފަރާތްތަކަށް ވަގުތުން ވަގުތައް ފިޔަވަޅުއެޅުމަށް ގޮވާލާ ހެންވޭރު ހުޅަނގު ދާއިރާގެ މެމްބަރު ޙަސަން ލަޠީފް ހުށަހެޅުއްވި ކުއްލި މައްސަލައިގެ ބަހުޘް މަރުޙަލާގައި ވާހަކަ ދައްކަވަމުން މެމްބަރު އީވާ ވިދާޅުވީ، ޚިޔާނާތުގެ ފައިސާ ލިބުނު މީހުންގެ ގޮތުގައި މިއަދުގެ ސަރުކާރުގެ ކެބިނެޓުގެ ވަޒީރުންނާއި ކޯޓުތަކުގެ ފަނޑިޔާރުންނާއި، ރައްޔިތުންގެ މަޖިލިސް މެމްބަރުން ތިއްބެވި ކަމަށް ދައުލަތުގެ ޕްރޮސިކިއުޓަރ ޖެނެރަލް އައިޝަތު ބިޝާމް ވިދާޅުވެފައިވާކަމަށާއި އެއީ ރައީސް ޞާލިޙް އެކުލަވާލައިފައިވާ ރިޔާސީ ކޮމިޝަނަކާއި ދައުލަތުގެ ކަމާބެހޭ އިދާރާތަކުން ތަހުޤީގުކުރަމުން ދާ ކަމެއްކަމަށެވެ. އަދި މަތިކުރެވިފައިވާ ޒިންމާއިން ކުރީ ސަރުކާރޭ ކިޔައިގެން ރެކެވޭކަށް ނެތް ކަމަށް މެމްބަރު އީވާ ވަނީ ވިދާޅުވެފައެވެ.\nދިމާވެގެން އުޅޭ މައްސަލައަށް ފުރިހަމައަށް އަޅުގަނޑުމެންނަށް ނުބަލާ ތިބެވޭކަށް ނެތް. މިއީ ޔާމީނުގެ ވެރިކަމުގައި ހިނގި ކަމެކޭ ކިޔާފަކާ ޔާމީނާ ދިމާލަށް އެކަނި އަތް ދިގުކޮށްފައި ޔާމީނުގެ ވަޒީރުންނޭ ޔާމީނުގެ މަޖިލިސް މެމްބަރުންނޭ ޔާމީނުގެ އިރުގައޭ ކިޔައިފައި އަޅުގަނޑުމެންނަށް ރެކެވޭކަށް ނެތް. އަޅުގަނޑުމެންނަށް އަޅުގަނޑުމެންގެ ޒިންމާއިން ބަރީއަވެވޭކަށްނެތް. އަމިއްލަ ނަފްސަަކަށް އޮޅުވާލާނެކަމެއް ނެތް. މި ހަފްތާ ތެރޭގައި ދައުލަތުގެ ޕީޖީ ވިދާޅުވީ ތަހުގީގުކުރަމުންދާ ކުރީގެ ބޮޑު އެމްއެމްޕީއާރުސީގެ ހިޔާނާތުގެ މައްސަލައިގައި ފައިސާ ލިބުން މީހުންގެ ގޮތުގައި މިއަދުގެ ސަރުކާރުގެ ކެބިނެޓުގެ ވަޒީރުންނާއި ފަނޑިޔާރުންނާއި މަޖިލީހުގެ މެމްބަރުން އެބަރިއްބެވި ކަމަށް.\n~ ގަލޮޅު އުތުރު ދާއިރާގެ މެމްބަރު އަދި ރައްޔިތުންގެ މަޖިލީހުގެ ނައިބު ރައީސް އީވާ އަބްދުﷲ\nމެމްބަރު އީވާ ވިދާޅުވީ، މިކަމަށް ވަކި ސަރުކާރަކަށް ތުހުމަތުގެ އިނގިލި ދިއްކުރުމުގެ ބަދަލުގައި ޚިޔާނާތުގައި އެއިރު ބައިވެރިވެފައިވާ މީހުންނާއި މިއަދުގެ ސަރުކާރުގައި ކޮރަޕްޝަންގެ ޚިޔާނާތުގައި ޖެހިފައިތިބި މީހުންގެ މައްސަލަ ތަހުޤީގުކޮށް ރައޔްިތުންނަށް ހާމަ ކުރުމަކީ ރައްޔިތުން ތަމްސީލުކޮށް ރައްޔިތުންގެ އަޑު އިއްވަން މަޖިލީހަށް އިންތިޚާބު ކޮށްފައި ތިބި މެމްބަރުންގެ ޒިންމާއެއްކަމަށެވެ. އަދި ޕްރޮސިކުއުޓަރ ޖެނެރަލް އައިޝަތު ބިޝާމް ހާމަ ކުރެއްވި މަޢުލޫމާތު ތަކަކީ، ނޭނގޭ ކަމެއްކަމުގައި ހަދައި މަޑުން ދެން ނުތިބެވޭނެކަމަށް އީވާ ވިދާޅުވިއެވެ. މެމްބަރު އީވާ ވިދާޅުވީ ނަންތައް ހާމަކުރަންޖެހޭ ކަމަށާއި ކޯލިޝަން ސަރުކާރެއްގައި ތިއްބަސް، އެއީ ނުހިނގާ ކަމެއްކަމުގައި ނުބެލޭނެ ކަމަށާއި އެ ނަންތައް ހާމަކުރަންޖެހޭކަމަށް މެމްބަރު އީވާ ވަނީ ތަކުރާރުކޮށް ވިދާޅުވެފައެވެ.\nރައްޔިތުންގެ މަޖިލީހަށް އައިސް ޕްރޮސިކިއުޓަރ ޖެނެރަލް އެ މައުލޫމަތު ހާމަކުރެއްވުމާއި ގުޅިގެން ދެން އެކަމާއި އުޅުއްވުމަކީ އަޅުގަނޑުމެންގެ ޒިންމާއެއް. ޕްރޮސިކިއުޓަރ ޖެނެރަލް ދެއްކެވި ވާހަކައަކީ ވިދާޅުނުވާ ވާހަކައެއް ކަމަށް ހަދައިގެން ދެނެއް އަޅުގަނޑުމެންނަކަށް ނުތިބެވޭނެ. ޕްރޮސިކިއުޓަރ ޖެނެރަލް އެހެން ވިދާޅުވީމައި އެއީ ނުހިނގާ ކަމެއްގެ ގޮތުގައި އަޅުގަނޑަކަށް ނުބެލެވޭނެ. އެ ނަންތައް ހާމަވާންޖެހޭ.\nއީވާ ވިދާޅުވީ، ސަރުކާރު ވުޖޫދަށް އައީ ރައްޔިތުންނަށް އިންސާފު ހޯދައިދޭންކަމަށްވާނަމަ، ގޮތްނޭނގޭ މަރުތަކުގެ އަތެއް ވާ މީހުންނާއި، ކޮރަޕްޝަނުގެ ޢަމަލެއްގައި ބައިވެރިވެފައިވާ މީހަކު ދައުލަތުގެ އެއްވެސް ވަޒީފާއެއްގައި އުޅޭނަމަ އެނަންތައް ހާމަކޮށް އިންސާފު ހޯދައިދޭންޖެހޭ ކަމަށެވެ. އަދި އެކަމުގައި ވަކި ކަނދުރާއަކަށް ވަކި މީހަކަށް ބަލައިގެން ތިބެވޭކަށް ނެތްކަމަށް އީވާ ވަނީ ވިދާޅުވެފައެވެ. އީވާ ވިދާޅުވީ ރައީސުލްޖުމްހޫރިއްޔާ އިބްރާހިމް މުޙައްމަދު ޞާލިޙް ރިޔާސީ ދެ ކޮމިޝަނެއް އުފައްދަވައި ބާރުތަކެއް ދީފައިވަނީ ދައުލަތުގެ އަތެއް އެކަންކަމުގައި އުޅޭތީކަމަށް މެމްބަރު އީވާ ވަނީ ވިދާޅުވެފައެވެ.


ޕޮލެންޑުގެ ރައީސު ޑޫޑާ ދެވަނަ ދައުރަކަށް ހޮވިވަޑައިގެންފި\nމުޙައްމަދު ޢަބްދުﷲ 13 ޖުލައި 2020\nއިރުމަތީ ޔޫރަޕުގެ ގައުމެއް ކަމުގައިވާ ޕޮލެންޑުގައި ބޭއްވި ރިޔާސީ އިންތިޚާބު ހަނިގޮތަކަށް ކާމިޔާބުކުރައްވައިގެން ރައީސު އަންޑްރޭ ޑޫޑާ ދެވަނަ ދައުރަކަށް ހޮވިވަޑައިގެންފިއެވެ.\nވޯޓުގެ %99 މިހާތަނަށް ގުނިފައިވާ އިރު، ނޭޝަލަން އިލެކްޓޯރަލް ކޮމިޝަނުން ބުނި ގޮތުގައި، ވެރިކަންކުރާ ޖަސްޓިސް އެންޑް ލޯ (ޕީއައިއެސް) ޕާޓީގެ ތާއީދާއެކު ވާދަކުރެއްވި ރައީސު ޑޫޑާ ވަނީ ވޯޓުގެ %51.25 ކާމިޔާބުކުރައްވާފައެވެ. އޭނާއާއި ވާދަކުރެއްވި، ވެރިރަށް ވާސޯގެ މޭޔަރު ރަފާލް ޓްރަސްކޯސްކީ އަށް ލިބިވަޑައިގަތީ ވޯޓުގެ %48.79 އެވެ. މިހާރު ނުގުނި ހުރި %1 ވޯޓުން ނަތީޖާ ބަދަލުވުމުގެ ފުރުސަތު ނެތުމުން، ރައީސު ޑޫޑާވަނީ ދެވަނަ ދައުރެއް ކަށަވަރުކުރައްވާފައެވެ. ދެބޭފުޅުންގެ ދެމެދުގައި5ލައްކަ ވޯޓުގެ ތަފާތު ހުރިކަމަށް ނަތީޖާތަކުން ދައްކައެވެ.\nމި ކާމިޔާބީއާއެކު ޕީއައިއެސް ޕާޓީއަށް އެ ޕާޓީން ކުރިއަށް ގެންދާ ޝަރުއީ ދާއިރާ އިސްލާހުކުރުމާއި، ރައްޔިތުންގެ އިޖްތިމާއީ ތަނަވަސް ކަން އިތުރުކުރުމަށް ހޭދަކުރާ މަޝްރޫއުތައް ހިންގުމުގެ ފުރުސަތު ފަހިވެގެން ދާނެއެވެ.\nއިދިކޮޅުން ބުނީ ވޯޓުލުމުގެ ތެރޭގައި ގަވާއިދާއި ޚިލާފު ކަންކަން ހިނގާފައިވާ ކަމުގެ މައުލޫމާތު ލިބިފައިވާތީ އެކަން ބަލަމުން އަންނަ ކަމުގައެވެ.\n"އަހަރުމެން މި ދަނީ ގަވާއިދާ ހިލާފަށް ހިނގާފައިވާ ތަފާތު ކަންކަމުގެ މައުލޫމާތު އެއްކުރަމުން.... އަހަރުމެންނަށް އަދި ހާލަތު އޮތް ގޮތުގެ ފުރިހަމަ ތަސައްވުރެއް ލިބިފައި ނުވޭ." އިދިކޮޅު ސިވިކް ޕްލެޓްފޯމުގެ އެމްޕީއެއް ކަމުގައިވާ ތޯމަސް ސޭމޮނިއާކް ވިދާޅުވިއެވެ.\nކުދި އަވަށްތަކާއި، ރަށްފުށުގެ ސަރަހައްދުތަކާއި، ގައުމުގެ އިރުމަތީ ފަރާތުގެ ރަށްތަކުގައި ރައީސު ޑޫޑާގެ ތާއީދު ބޮޑު އިރު، ބޮޑެތި ރަށްތަކުގައި އިދިކޮޅު ކެންޑިޑޭޓު ޓްރަސްކޯސްކީގެ ތާއީދު ބޮޑުކަން ފާހަގަކުރެވެއެވެ.\nމި އިންތިޚާބު ބާއްވަން ހަމަޖެހިފައި އޮތީ ފާއިތުވި މޭ މަހުގެ ތެރޭގައެވެ. އެހެންނަމަވެސް، ކޮވިޑް-19 ބަލިމަޑުގެ ސަބަބުން އިންތިޚާބު ފަސްކުރީއެވެ.\nއަރުޝީފަށް ނެގީ 13/07/2020 16:46\nއެންމެފަހުން އަޕްޑޭޓްކުރީ 13/07/2020 16:46\nހަމަ ނިއުސް 33 މިނެޓު ކުރިން


Haggu thah Himaayaiy koh Rakkaa theri kohdheynan: Raees\nރައީސުލްޖުމްހޫރިއްޔާ އިބްރާހީމް މުހައްމަދު ސާލިހު -- ފޮޓޯ / ރައީސް އޮފީސް\nދިވެހި ރައްޔިތުންގެ ހައްގުތައް ހިމާޔަތް ކޮށްދީ، ރައްކާތެރި ކޮށްދޭނެ ކަމުގެ ޔަގީން ދިވެހި ރައްޔިތުންނަށް ރައީސުލްޖުމްހޫރިއްޔާ އިބްރާހީމް މުހައްމަދު ސާލިހު ދެއްވައިފިއެވެ.\nބައިނަލްއަގުވާމީ ޑިމޮކްރަސީ ދުވަހުގެ މުނާސަބަތުގައި ރައީސް ދެއްވި ހިޔާބުގައި ވިދާޅުވީ ޑިމޮކްރެސީގެ އެންމެ ކުރު ތައާރަފަކީ، ރައްޔިތުންގެ ތެރެއިން ރައްޔިތުން އިހުތިޔާރުކުރާ ބަޔަކު، ރައްޔިތުން އެދޭ ގޮތަށް ރައްޔިތުންނަށްޓަކައި ދައުލަތް ހިންގައިދިނުން ކަމަށެވެ. އަދި ވޭތުވެދިޔަ އަހަރުތަކަށް ނަޒަރު ހިންގާލާއިރި ގައުމުގެ ކަންކަން ކަނޑައެޅުމުގައި، ރައްޔިތުން ބައިވެރިވުމަކީ ކިހާ މުހިންމު ކަމެއްކަން، ދިވެހި ރައްޔިތުން ތަޖުރިބާ ކޮށްފައިވާ ކަމަށް ވެސް ރައީސް ވިދާޅުވި އެވެ.\n"ރައްޔިތުންގެ އަސާސީ އެތައް ޙައްޤެއް ނިގުޅައިގަނެ، އެތައް މިނިވަންކަމެއް ހިފެހެއްޓުމުން، ގައުމަށް ލޮޅުން އަރައިގެންދިޔަ މިންވަރު ވަޒަންކުރެވިއްޖެއެވެ. ދައުލަތް ހިންގުމުގެ ނިޒާމު ފާލުން ނެއްޓި، މުއައްސަސާތައް ބަލިކަށިވެ، އެކަންކަމުގެ ގެއްލުންވެސް އިހުސާސް ކުރެވިއްޖެއެވެ. ހަމައެފަދައިން ރައްޔިތުންގެ ބައިވެރިވުމާއެކު، ޑިމޮކްރެސީގެ ހަމަތަކާއި އުސޫލުތައް ނެގެހެއްޓުމުން، ގައުމުގައި ހަމަޖެހުން ގާއިމުވެގެންދާ ގޮތްވެސް، މިދިޔަ އަހަރުގެ ތެރޭގައި އަޅުގަނޑުމެންނަށް އަމަލީ ގޮތުން ތަޖުރިބާކުރެވިއްޖެއެވެ." ރައީސްގެ ހިތާބުގައިވެއެވެ.\nއދ. މަޖިލީހުން ިއަހަރުގެ ޑިމޮކްރަސީ ދުވަހަށް ކަނޑައަޅާފައިވާ ޝިއާރަކީ "ބައިވެރިވުން" މިއެވެ. ރައީސްގެ ހިތާބުގައި އެ ޝިއާރަށް އަލިއަޅުއްވާލައްވާ ވިދާޅުވީ މިއަހަރުގެ ޝިއާރަކީ، ގައުމުގެ ކަންކަން އިސްލާހު ކުރުމުގައި، ރައްޔިތުން ބައިވެރިވެ، އެމީހުން އެދޭ ގޮތް ހާމަކޮށް، ބަސް ބުނުމުގެ މުހިންމުކަން ހަނދާންކޮށްދީ، އެކަމަށް ބާރުއަޅާ ޝިއާރެއް ކަމަށެވެ. ޑިމޮކްރެސީއަކީ އެންމެންގެ ޝާމިލުވުމާއި އެންމެންނާމެދު ހަމަހަމަކަމާއެކު މުއާމަލާތު ކުރުމާއި، އެންމެންގެ ބައިވެރިވުމުގެ މައްޗަށް ބިނާވެފައި އޮންނަ ހަމަތަކެއް ކަމަށްވެސް ރައީސް ވިދާޅުވިއެވެ. ރައީސްގެ ހިތާބުގައި ވިދާޅުވީ ޑިމޮކްރަސީއަކީ ދެމެހެއްޓެނިވި ތަރައްއާއާއި އިންސާނީ ހައްގުތަކާއި ސުލްހަމަސަލަސްކަން ދަމަހައްޓައިދިނުމުގެ އަސާސީ "ބަހާ"އެއް ކަމަށެވެ.\n"ޑިމޮކްރެސީއަކީ ރައްޔިތުން އެދޭ ގޮތަށް ގައުމުގެ ކަންކަން ހިންގުން ކަމަށްވާއިރު، ރައްޔިތުން އެދޭ ގޮތްތައް ކަނޑައެޅިފައި ހުރީ، ރައްޔިތުންގެ މަންދޫބުން އެކަށައަޅާފައިވާ ގާނޫނުއަސާސީންނާއި ގާނޫނުތަކުން ކުރަހައިދޭ އިމުގެ ތެރޭގައެވެ. އެހެންކަމުން، ރައްޔިތުންގެ ވެރިކަމަކީ ގާނޫނުގެ ވެރިކަމެވެ. ގައުމުގެ ކޮންމެ ފަރުދަކުމެ އަދި ކޮންމެ މުއައްސަސާއެއްމެ، ގާނޫނަށް ބޯލަނބައި ކިޔަމަންގަތުމުގެ މައްޗަށް ބިނާވެފައި އޮންނަ ވެރިކަމެވެ. އެކަމުގައި ދައުލަތުގެ އެންމެ މަތީ ވެރިޔާއިން ފެށިގެން، ރައްޔިތުންގެ ކޮންމެ ފަރުދަކުމެ، އެއްވެސް އިސްތިސްނާއެއް ނެތި ޝާމިލުވެއެވެ." ރައީސްގެ ހިތާބުގައި ވިދާޅުވިއެވެ.\nރައީސް ސާލިހު ވިދާޅުވީ ރައްޔިތުންގެ ނިންމުމާ އެއްގޮތަށް ގައުމުގެ ކަންކަން ބަދަލުވެފައިވާއިރު، މިހާރު ކުރަން ޖެހިފައިވާ އެންމެ މުހިންމު ކަމަކީ، ޤާނޫނުއަސާސީން ކަށަވަރުކޮށްދީފައިވާ، އިންސާނީ ހައްގުތަކާއި، އަސާސީ ހައްގުތައް ހިމާޔަތް ކުރުމާއި ރައްކާތެރިކޮށްދިނުން ކަމަށެވެ.\n"އޭގެ ތެރެއިންވެސް އެންމެ އިސްކަން ދޭންޖެހިފައިވަނީ، ދިރިހުރުމުގެ ޙައްޤާއި، އަމިއްލަ މިނިވަންކަމާއި، ނަފްސު ރައްކާތެރިކުރުމުގެ ޙައްޤު ޙިމާޔަތް ކޮށްދިނުމަށެވެ. ޢަދުލުވެރިކަމާއި ހާމަކަމާއެކު، އިންޞާފުން ޝަރީޢަތް ކުރެވުމުގެ ޙައްޤު ނަގަހައްޓައިދިނުމަށެވެ. ވަޒީފާ އަދާކުރުމާއި އާމްދަނީ ހޯދުމުގެ ޙައްޤު ރައްކާތެރި ކޮށްދިނުމަށެވެ." ހިތާބުގައި ރައީސް ވިދާޅުވިއެވެ.\nރައީސުލްޖުމްހޫރިއްޔާ އިބްރާހީމް މުހައްމަދު ސާލިހު ވިދާޅުވީ ފުރިހަމަ ގޮތުގައި ބޭނުން ހިފާނަމަ، ޑިމޮކްރެސީއަކީ ކޮންމެ ގައުމަކަށް އަދި ކޮންމެ މުޖްތަމައަކަށްވެސް، އުޖާލާކަމާއި އުފާވެރިކަން ގެނެސްދޭނެ ހަމަތަކެއް ކަމަށެވެ. އަދި އެއީ އެބައެއްގެ ސަގާފަތާއި، އެބައެއްގެ އަގީދާއާ ފުށުނާރާ ގޮތަށް، އެ މުޖުތަމައަކަށް ފައްކާކުރެވޭ ހަމަތަކެއް ކަމަށްވެސް ރައީސް ވިދާޅުވިއެވެ. އެ އުސޫލުން، ރާއްޖޭގައި ޑިމޮކްރެސީ ހަރުދަނާކޮށް ދެމެހެއްޓުމުގައި ސާބިތުކަންމަތީ ސަރުކާރު ދެމިއޮންނާނެ ކަމަށް ރައީސް ސާލިހުގެ ހިތާބުގައި ވިދާޅުވިއެވެ.


Kuruvaahaka: kalhu hiyani\nކުރުވާހަކަ: ކަޅު ހިޔަނި\nމެންދަމުގެ ހަމަހިމޭން ވަގުތެވެ. ދުނިޔެ މައްޗަށް ވެރިވެފަވަނީ އަނދިރިކަމާއި ފަޅުކަމެވެ. އައިރިންގެ ލޮލަކު ނިދީގެ ކަންފުޅެއްވެސް ނެތެވެ. އޭނާ އެވަނީ ހިތާމައިގެ ފުންކަނޑަކަށް ގެނބިފައެވެ. އައިރިންގެ ލޮލުން އޮހެމުންދާ ވޭނީ ކަރުނަތަކުގެ ސަބަބުން ބާލީސް ވަނީ ތެމިފޯވެފައެވެ. އައިރިނަށް ހިތްވަރު ދޭނެ ޔާރެއް އިޔާރެއް ނެތެވެ. އެންމެންގެ ފަރާތުންވެސް ލިބެމުންދަނީ މަލާމާތާއި ފުރައްސާރަ ކުރުމެވެ. އެނިކަމެތި ފަކީރުގެ ކުށަކީ ކޮބައި ހެއްޔެވެ؟\nއައިރިންގެ އުމުރުން އެންމެ ދެ އަހަރުގައި ބައްޕަވަނީ ނިޔާވެފައެވެ. އައިރިންގެ މަންމަ މޫނިސާއަކީ ގާތްތިމާގެ މީހަކުނެތް އެކަނިވެރިއެކެވެ. މޫނިސާ އައިރިންދެކެ އިންތިހާއަށް ލޯބިވެއެވެ. އައިރިންއަކީ މޫނިސާގެ ލޮލުގެ ފިނިކަމެވެ. ހިތުގެ ހަމަޖެހުމެވެ. ކިތަންމެ ދަތީގައި އުޅެންޖެހުނު ނަމަވެސް އައިރިންއަކީ ތައުލީމީގޮތުން މޮޅު ކުއްޖަކަށް ހެދުމަށްޓަކައި މައެއްގެ ހައިސިއްޔަތުން ކޮށްދެވެން ހުރި ހުރިހާ ކަމެއް މޫނިސާ ދިޔައީ އައިރިންއަށް ކޮށްދެމުންނެވެ.\nފަގީރު އާއިލާއަކަށް ނިސްބަތްވި ނަމަވެސް އައިރިން ނިސްބަތް ވެގެންދިޔައީ ތައުލީމީ ގޮތުން ވަރަށް މޮޅު ހުނަރުވެރި ކުއްޖަކަށެވެ. މިކަމާ މޫނިސާ މާތްﷲ އަށް ހަމްދު ދަންނަވައެވެ. އައިރިން އަކީ މޮޅު ކުއްޖެކަމުގައި ލެއްވުންއެދި އެކަލާނގެ ހަޟްރަތުގައި މޫނިސާ ދުޢާ ނުދަންނަވާ ދުވަހަކަށް އިރެއް ނާރައެވެ.\nއައިރިންގެ ކުލާހުން ދެވަނަ ހޯދަމުން އަންނަ ރިޝްވާނަކީ މުއްސަނދި އާއިލާއަކަށް ނިސްބަތްވާ ކުއްޖެކެވެ. ރިޝްވާން އައިރިންއާ މެދު ހާއްސަގޮތެއް ބަހައްޓާކަން އައިރިން ދަނެއެވެ. ނަމަވެސް އައިރިން އެކަމާ އަޅައެއްނުލައެވެ. އައިރިންއަކީ ޒުވާން ހިތްތަކަށް އަސަރު ކުރާފަދަ ޖާދުވީ އަޑާކާއި ލޫޅާފަތި ހަށިގަނޑެއްގެ ވެރި ޖިންސުލަތީފެކެވެ. ޤުދުރަތުން އޭނާއަށް ލިބިފައިވާ ފަން އިސްތަށިގަނޑުގެ ސަބަބުން އޭނާގެ ރީތިކަން އިތުރުވެއެވެ. މި ޖާދުވީ ސިފަތަކުގެ ސަބަބުން ރިޝްވާންގެ ޒުވާން ހިތަށްވެސް އަސަރުކުރަނީކަން ކަށަވަރެވެ.\nއެއީ ގްރޭޑް 10 ގެ ފުރަތަމަ ޓާރމްގެ ރިޕޯޓް ފޮތް ދިން ދުވަހެވެ. އެހެންފަހަރު ތަކެކޭވެސް އެއްގޮތަށް މިފަހަރުވެސް އެއްވަނަ ލިބުނީ އައިރިން އަށެވެ. ދެވަނަ ލިބުނީ ރިޝްވާނަށެވެ. މިކަމާ މޫނިސާ ވަރަށް އުފާވިއެވެ. އައިރިން ސްކޫލުން ގެއަށް ދާން ނިކުތް ވަގުތެވެ. ފަހަތުން މީހަކު ގޮވާލިއެވެ.\n“އޭ އައިރިން! މަޑުކޮށްބަލަ! އަހަރެން އައިރިން ގާތު ވަރަށް ބޮޑު ވާހަކައެއް ބުނަންވެފައި އެބަ އޮތް” އެއީ ރިޝްވާނެވެ. އެހެންކަމުން އައިރިން މަޑުކޮށްލިއެވެ.\n“ކީކޭ؟. ކޮންވާހަކައެއްތަ ބުންނަ ތިއުޅެނީ؟ އަވަހަށް ބުނޭ.. މިހެން ވާހަކައިގައި ތިއްބަސް މީހުން ފާޑު ފާޑު އެއްޗެހި ކިޔާނެ.”.\n“އައިރިން ލަދުގަތީތަ؟ އަހަރެންނަށް ވަރިހަމަ ކޮންމެ މީހަކު ކޮންމެ އެއްޗެއް ކިޔަސް. އައިރިން! އަހަރެން އައިރިންދެކެ…” ރިޝްވާން އެ ބުނަން އުޅޭ ވާހަކަ އައިރިންއަށް ވިސްނުނެވެ.\n“ނޫން ރިޝްވާން. ތިހިޔާލު ދޫކޮށްލާ! އަހަރެން ރިޝްވާން އެކަށީގެން ނުވޭ. އަހަރެންނަކީ ނިކަމެތި ފަގީރެއް” ނަމަވެސް ރިޝްވާން އެގޮތަށް ގަބޫލެއް ނުކުރިއެވެ. އައިރިންގެ ޖަވާބަކަށް އިންތިޒާރު ކުރާކަމަށް ބުނެ ރިޝްވާން އޭނާގެ ގެއަށް ދިއުމަށް މިސްރާބު ޖެހިއެވެ.\nހަގީގަތުގައި އައިރިންވެސް ރިޝްވާންދެކެ އިންތިހާއަށް ލޯބިވެއެވެ. ނަމަވެސް ފަގީރުކަމުގެ ސަބަބުން އެކަން ހާމަކުރަން ބޭނުންނުވަނީއެވެ. ރިޝްވާނާ ދޭތެރޭ ވިސްނާ އޭނާގެ ދިރިއުޅުން އޮޔާލާން އައިރިން ބޭނުން ނުވަނީއެވެ. އެހެނަސް ކަންދިމާވިގޮތުން އައިރިންނަށް ރިޝްވާނާ ދޭތެރޭ ވިސްނެން ފެށުނެވެ. އެކަނިވާ ކޮންމެ ވަގުތަކު އޭނާގެ ހިތުގައި ރިޝްވާންގެ ސޫރައެވެ. ވިސްނެނީ ރިޝްވާނާ ދޭތެރެއެވެ.\nއައިރިން އަށް މިއައި ބަދަލު މޫނިސާ ވަރަށް ފަސޭހައިން ދެނެގަތެވެ. އެއްދުވަހެއްގެ މެންދުރު ކެއުމަށް އިންސާފު ކުރަން އިނދެފައި މޫނިސާ ވަރަށް އޯގާތެރިކަމާ އެކު އައިރިންއާ ސުވާލުކުރިއެވެ.\n“ދަރިފުޅާ އައިރިން. މިހާކަރަށް އައިސް ދަރިފުޅު ކޮންމެވެސް ކަމަކާ ވިސްނާހެން މަންމައަށް ވަރަށް ހީވޭ. އަނެއްކާ ކަމެއް ގޯސްވީތަ؟” އައިރިން އެކައްޗެކޭވެސް ނުބުނެ މަންމަގެ މޫނަށް ބަލަހައްޓައިގެން އިނެވެ.\n“ދަރިފުޅު މަންމައަށް ކޮންމެވެސް ކަމެއް އެބަ ސިއްރުކުރޭ.. ބުނެބަލަ މަންމަގާތު”\nއައިރިން އޭނާގެ މަންމައަށް ހަގީގަތް ކިޔައިދިނެވެ. އޭނާ ރިޝްވާން ދެކެ ލޯބިވާ ވާހަކައާއި ރިޝްވާން އޭނާއަށް ލޯބި ހުށަހެޅި ވާހަކައެވެ. މިވާހަކަތައް އަޑުއަހާފައި މޫނިސާ ކޮންމެވެސް ވަރަކަށް ދެރަވިއެވެ. އޭނާގެ ދަރިފުޅަށް ދެރަގޮތެއްވެދާނެތީއެވެ. ނަމަވެސް ދަރިފުޅުގެ އެއްވެސް އުފަލަކަށް ހުރަސް އަޅަން ބޭނުންނުވާތީ މޫނިސާ އައިރިންގެ މި އުފަލަށް ވެސް މަރުހަބާ ކިއެވެ. މިކަމާ އައިރިން ވަރަށް އުފާވިއެވެ.\nއައިރިން ޗުއްޓީގެ ދުވަސްތައް ކެތްތެރިކަމެއްނެތި ގުނަން ފެށިއެވެ. ކޮންމެ އިންތިޒާރަކަށް ނިމުން އަންނަ ފަދައިން އައިރިންގެ އިންތިޒާރަށްވެސް ނިމުން އައެވެ. އައިރިން ކުލާހަށް ދިޔައީ ރިޝްވާންއާ ބައްދަލުވުމުގެ ފޮނި އުންމީދުގައެވެ. ނަމަވެސް ރިޝްވާން ކުލާހަށް ނާދެއެވެ. ކުލާސް ކުއްޖެކަމުގައިވާ ނިހާގެ ފަރާތުން އެނގުނު ގޮތުގައި ރިޝްވާން އުޅެނީ ބަލިވެއެވެ. މިކަމާ އައިރިން ހާސްވާގޮތްވިއެވެ. ރިޝްވާން ނެތުމުން އައިރިންއަށް ފަޅުކަން އިހްސާސްކުރެވެން ފެށިއެވެ. ކުލާސް ގަޑިތައް ފޫހިވާން ފެށިއެވެ. އޭނާއަށް އިންތިޒާރު ކުރެވެމުން ދިޔައީ ނިމޭ ގަޑިއަށެވެ. މީދުވަހަކުވެސް އައިރިނަށް ވީގޮތެއްނޫނެވެ.\nކުލާސް ގަޑި ނިންމާލުމަށްފަހު ނިހާއާއި އައިރިން ރިޝްވާންއަށް ގޮވާލުމަށްޓަކައި އެގެއަށް ދިޔައެވެ. އެއީ ވަރަށް ފުރިހަމައަށް ހަދާފައިވާ ޒަމާނީ ފެންވަރުގެ ރީތި ގެއެކެވެ. ރިޝްވާންއޮތީ އޭނާއަށް ހާއްސަކޮށްފައިވާ ބޮޑު ކޮޓަރީގައެވެ. އައިރިންމެން ފެނުމުން ރިޝްވާނަށް ބަޔާންކުރަން ދަތި އުފަލެއް ލިބުނެވެ. އެކުދިންނަށް ފިނި ބުއިމެއް ގެނެސް ދިނުމަށް ނޯކަރަށް ރިޝްވާން އެންގިއެވެ. ނިހާއަށް ފޯނެއް އައިސްގެން ބޭރަށް ނުކުތީ އެވަގުތުއެވެ. ކޮޓަރީގައި ރިޝްވާނާއި އައިރިން އެކަންޏެވެ. އައިރިން ލަދުން އިސްޖަހާލިއެވެ. ރިޝްވާންއަށް ލިބުނު ރަނުގެ ފުރުސަތުގެ ބޭނުން ހިފިއެވެ.\n“އައިރިން އަހަރެންނަށް ޖަވާބެއް ނުދޭނަންތަ؟ އަހަރެން އައިރިންދެކެ ހާދަ ލޯބިވެއޭ” އައިރިންގެ މޫނުމަތި ރަތްވެގެން ދިޔައެވެ. މޭ ތެޅެންފެށީ އޮބި ނޯންނަވަރަށެވެ. ނަމަވެސް އޭނާ ހިތްވަރު ގަދަކުރިއެވެ.\n“ރިޝްވާން. އަހަރެންވެސް… އަހަރެންވެސް ރިޝްވާންދެކެ..” އައިރިންގެ ޖުމްލަ ފުރިހަމަ ކުރުމުގެ ކުރިން ނިހާ އައިސްވަނެވެ. ނަމަވެސް ރިޝްވާން އޭނާ ބޭނުންވި ޖަވާބު ލިބުނެވެ. އޭނާއަށް ކާމިޔާބީގެ ނޭވާއެއް ލެވުނެވެ.\nއައިރިންގެ މޫނުމަތިން އުފާވެރިކަމުގެ ކުލަވަރުތައް ފާޅުވާންފެށިއެވެ. މިކަމާ މޫނިސާ ވަރަށް އުފާވިއެވެ. ނަމަވެސް ހިތާމައަކީ އައިރިންގެ އެ އުފާވެރިކަމަށް ކަޅު ހިޔަނިއެޅި ބަނަވެގެންދާނެކަން އެކަކަށްވެސް ނޭނގޭކަމެވެ. އައިރިންގެ ތަގުދީރުގައި ލިޔެވިފައިވަނީ ކޮންފަދަ ބަދު ނަސީބުވެރިކަމެއް ކަން އެކަކަށްވެސް ނޭނގެއެވެ. އެކަން އެނގޭ ނަމަ…..\nއެއްރެއެއްގެ ރޭގަނޑެވެ. އާދައިގެ މަތިން ފިލާވަޅުތައް ދަސްކުރުމަށްފަހު އައިރިން ނުކުތީ ބޭރު ޖޯއްޔަށެވެ. އޭނާ އޮތީ ރިޝްވާންގެ ހިޔާލުތަކަށް ގެއްލި ހުސްވެފައެވެ. ފަހަތަށް މީހަކު އައިސް ހުއްޓުނުހެން ހީވެގެން ކުއްލިޔަކަށް އައިރިން ތެދުވިއެވެ. އޭނާއަށް ލިބުނީ ކުއްލި ހައިރާން ކަމެކެވެ. ފަހަތުގައި ހުރީ ރިޝްވާނެވެ. މިއީ އައިރިންއާއި ރިޝްވާން މިގޮތަށް ބައްދަލުވާ ފުރަތަމަ ފަހަރެވެ. މި ދެ ލޯބިވެރިންގެ ގުޅުން އަދި އެކަކަށްވެސް ނޭގޭނެއެވެ. މޫނިސާ ފިޔަވައެވެ.\nރިޝްވާން އެދުނީ އޭނާއާއެކު އަތިރި މައްޗަށް ދިއުމަށެވެ. އައިރިން ކުޑަކޮށް ފަސްޖެހުނެވެ. މޫނިސާ ކުޑަކޮށް މޭގައި ރިއްސާތީ އުޅޭ ރެޔަކަށް ވުމާއެކުއެވެ. ނަމަވެސް ލޯބިވެރިޔާ ފުރަތަމަ އެދުމަށް ދެކޮޅު ހަނދާކަށް އައިރިން ބޭނުމެއް ނުވިއެވެ. ވަރަށް އަވަހަށް އަންނާނަމޭ މަންމަ ގާތުގައި ބުނުމަށްފަހު އައިރިން ރިޝްވާނާއެކު އަތިރިއަށް ދިއުމަށް ހިނގައިގަތެވެ. ރިޝްވާނަށް ބަޔާން ކުރަން ދަތި އުފަލެއް ލބުނެވެ. އޭނާއަށް އޭނާއަށް އޭނާގެ މަގުސަދު ހާސިލުވާނެކަމުގެ އުންމީދު އިތުރުވެގެން ދިޔައެވެ. އައިރިން ރިޝްވާންދެކެ ހާދަ ލޯބިވެއެވެ. މަޑުމައިތިރި ހަމަހިމޭން ހިނގުމެއްގައި ވަކި ހިސާބަކަށް ދިއުމަށްފަހު އެ ހަމަ ހިމޭންކަން ފޫދުއްވާލީ ރިޝްވާނެވެ.\n“އޯ.. އެއާދެވުނީ ކޮޓަރީގަ ފޯން ވެސް ބާއްވާފަ.. އައިރިނަށް ދައްކާލަންވެފަ އިން ސަޅި ޕިކެއްވެސް އިންނާނެ. ދެން ކިހިނެތް ހަދާނީ”\n“އެއީދެން އެވަރުގެ ކަމެއްތަ؟ އެހެން ފަހަރަކުން ދައްކާނީ ދެން” ހިނިތުންވެލުމަށްފަހު އައިރިން ބުންޏެވެ.\n“ނޫން ހަމަމިރޭ އަހަރެން ބޭނުމީ. ހިނގާބަލަ އިހަށް އަހަރެމެން ގެޔަށް ގޮސް ފޯން ހިފައިގެން އަންނަން. ލަހެއްނުވާނުން؟”\nރިޝްވާން ބޭނުންވީ ފޯން ބަލައިދާށެވެ. ރިޝްވާން ކުރުނުކުރުމުން އައިރިން އެއްބަސްވިއެވެ. އައިރިންއާ ރިޝްވާންމެން ގެއަށް ދިޔައެވެ. ގޭ އެންމެން ވީ ރިސޯޓަކަށް ގޮހެވެ. ރިޝްވާން ނުދިޔައީ އައިރިންއާ ބައްދަލު ކުރުމަށެވެ.\n“އާހް.. ވަރަށް ކަރު ހިއްކާއެބަ.. ދެން ދެވޭނީ އެއްޗެއް ބޯލައިގެން. އަންނާނަން ޖޫސް ތައްޓެއް ހިފައިގެން” އައިރިން ކޮޓަރީގައި ބޭންދުމަށްފަހު ރިޝްވާން ދިޔައީ ކާގެއަށެވެ. ދެތަށި ޖޫސް ހިފައިގެން އައިސް ރިޝްވާން އައިރިނަށް އެއް ތަށި ދިނެވެ. އަދި އައިރިންގެ މޫނަށް ބަލާލިއެވެ. އައިރިން ޖޫސްތަށި ބޯލިއެވެ. ރިޝްވާންގެ މޫނު މައްޗަށް ވެރިވީ ވިހަ ހިނިތުންވެކެވެ.\nއިރުކޮޅެއްފަހެވެ. އައިރިން ހޭނެތިގެން ގޮދަނޑިއަށް ވެއްޓުނެވެ. ދެންފެނިގެން ދިޔައީ ވަރަށްވެސް އަނިޔާވެރި ރަހުމް ކުޑަ ޝައިތާނީ އަމަލުތަކެކެވެ. ރިޝްވާނަކީ ހާދަ ރަހުމް ކުޑަ ވަހުޝީ އިންސާނެކެވެ. ކުޑަ ވަގުތު ކޮޅެއްތެރޭގައި ކުށެއްނެތް މައުސޫމް ޖިންސުއްލަތީފެއްގެ އަބުރާއި އިއްޒަތް ވެއްޔާ މޮޑެލީއެވެ. އަންހެން ކުއްޖެއްގެ ދިރިއުޅުން ބަރުބާދު ކޮށްލީއެވެ. ބޮޑު އޮޅުވާލުން ގަނޑެއް ތެރޭގައި، ލޯބީގެ ދަޅަ ދައްކައިގެނެވެ.\nއޭގެ3ގަޑި އިރު ފަހެވެ. އައިރިނަށް ލޯ ހުޅުވާ ލެވުނެވެ. އެއާއެކު ވަށައިގެން ހޯދަން ފެށުވެނެވެ. އޭނާ ގަޔަކު އެއްވެސް ނިވާކަމެއް ނެތެވެ. އައިރިން މެޔަށް ހީވީ ތޫނު ހަންޖަރެއް ކޮއްޕާލި ހެންނެވެ. ބާލީހުގައި ބައްދައިގަނެވުނެވެ. ދެ ލޮލުން ހޯސްލާފާ ކަރުނަތައް އޮހޮރިގަތެވެ. ރިޝްވާން ކޮޓަރިއަށް ވަނީ އެވަގުތުއެވެ. އެއާއެކު އައިރިންއަށް ބާރަށް ރޯންފެށުނެވެ. އަނގައިން ބުނާނެހާ ހިތްވަރެއް އެ ހަށިގަނޑަކު ނެތެވެ.\n“އަހަރެން ދެރަވާނެކަމަށް ރޯނެ ކަމެއްނެތް! ކަލޭ ހީކުރީ ދޯ އަހަރެން ލޯބިވެޔޭ؟ ކަލޭތީ ކާކު އަހަރެން ލޯބިވާން؟ އެކަމަކު ކަލެޔާ ހެދި ދުވަހަކުވެސް ކާމިޔާބެއް ނުލިބޭ.! އެއީ ކަލޭގެ ކުށް. މިތަނުންދާންއުޅޭ! އެކަމަކު ހަނދާން ކުރާތި! މަ ފަލީހަތް ކުރާނަމޭވެސް ކަލޭ ހީނުކުރާތި. އެކަމެއް ކަލެޔަކަށް ނުވާނެ” ނުބައި ނުލަފާ ރާގެއްގައި ރިޝްވާން ހިތުހުރިހާ އެއްޗެއް އައިރިންއަށް ކިޔެވެ.\nއައިރިންގެ ހިތް މުޅިން ކުދި ކުދި ވިއެވެ. އޭނާ ހެދުން ލުމަށްފަހު އެ އަނިޔާވެރި ކިއްލާއިން ނުކުމެ ދުއްވައިގަތީ ގެއަށް ދިއުމަށެވެ. ރޮމުން ގިސްލަމުންނެވެ. ކުދިކުދި ވެފައިވާ ހިތަކާއެކު އައިރިން ގެއަށް އައިސް ވަތްވަގުތު ފެނިގެން ދިޔަ މަންޒަރުން އޭނާގެ މުޅި ހިތް ކުދިކުދިވެ ޗިސް ޗިސް ވިއެވެ. ގޭތެރޭގައި އެއޮތީ މޫނިސާގެ ފުރާނަ ނެތް މަސްގަނޑެވެ. އައިރިން ހޭހުސްވިއެވެ.\nއެންމެ ބޭނުންވި ވަގުތު މަންމަ ނިޔާވީއެވެ. މިއީ އައިރިންއަށް ބަރުދާސްތު ކުރެވޭ ވަރުގެ ހިތާމައެއްނޫނެވެ. އޭނާގެ ދިރިއުޅުން މުޅިން ބަނަވީއެވެ. އެޅުނު ކަޅު ހިޏަންޏެއްގެ ސަބަބުންނެވެ. ދުވަސްކޮޅެއް ފަހުން އައިރިންގެ ހަށިނގަޑަށް ބަދަލުތަކެއް އަންނަ ކަމުގެ އިހްސާސް އޭނާއަށް ކުރެވެން ފެށިއެވެ. ރިހޭފައި މައްޗަށް ފޮއެ ވެއްޓުނީއެވެ. ހަމަ އެއާއެކު ރަށުތެރޭ އަޑު ފެތުރެން ފެށީ މޫނިސާގެ އައިރިން ނަހަލާލަށް ބަލިވެއިން ވާހަކައެވެ. މަންމަގެ ކުއްލި މަރުގެ ސިއްރަކީ އެއީ ކަމަށް ބައެއްމީހުން ތުހުމަތު ކުރަމުން ދިއައެވެ. ނަމަވެސް އެކަކަށް ވެސް ހަގީގަތެއް ނޭނގެއެވެ. މިރޭވެސް އައިރިން އަށް ނުނިދިގެން އެއުޅެނީ އެކަމާއެވެ. އޭނާއަށް ދުނިޔޭގައި އެއްވެސް އުފަލެއް އަރާމެއް ނެތެވެ. ހިތާމައިގެ ކަނޑެއްގައި ފީނަން އައިރިންއަށް ވަނީ މަޖުބޫރުވެފައެވެ. ނަމަވެސް އެފަކީރުގެ ކުށަކީ ކޮބައި ހެއްޔެވެ؟ ތައުލީމީ ގޮތުން މޮޅުވަމަކީ ކުށެއް ހެއްޔެވެ؟ ދުނިޔެއަކީ ދަށު ދަރަޖައިގެ މީހުންގެ ކިއްލާއެއް ހެއްޔެވެ؟\nނޯޓް: މިއީ “ކުޅުދުއްފުށި އޮންލައިން” ގެ4ވަނަ ކުރުވާހަކަ މުބާރާތުގައި ހޮވާލެވުނު އެންމެ މޮޅު 15 ވާހަކައިގެ ތެރޭގައި ހިމެނޭ ވާހަކަ އެކެވެ. ވާހަކަ މުބާރާތުގެ ނަތީޖާ ފާޅުކުރާނީ ހުރިހާ ވާހަކައެއް ޝާއިއުކޮށް ނިމުމުންނެވެ. މި ވާހަކަ ލިޔެފައިވަނީ ޖަލާލުއްދީން ސްކޫލުގެ ގްރޭޑް 12 އޭ ގެ ދަރިވަރު އާއިޝަތު ލީނާޛް އެވެ.


BREAKING NEWS: Hulhumale Gai Hadhamundhaa Covid-19 Village Gai Masaiykaiy Kuraa2Meehaku Fassivejje - Vaguthu\nކޮވިޑް-19: ޓެސްޓް ކުރި މީހުންގެ އަދަދު ދަށަށް! - 16 ގަޑިއިރު ކުރިން\nހުޅުމާލޭގައި ހަދަމުންދާ ކޮވިޑް-19 ވިލެޖްގައި މަސައްކަތް ކުރާ ދެމީހަކު ފަައްސިވެއްޖެ\nކޮވިޑް-19 ބަލި މީހުންނަށް ފަރުވާ ދިނުމަށް ހުޅުމާލޭގައި ސަރުކާރުން ހަދަމުން އަންނަ ވަގުތީ ހޮސްޕިޓަލް "ކޮވިޑް-19 ވިލެޖް" ގައި މަސައްކަތް ކުރަމުން އަންނަ ދެމީހަކު ކޮވިޑް-19 އަށް ފައްސިވެއްޖެއެވެ.\n"ވަގުތު" އަށް މައުލޫމާތު ލިބިފައިވާ ގޮތުގައި އެއިމާރާތް ނިންމުގެ މަސައްކަތުގައި އުޅޭ ދެބިދޭސީއަކު ވަނީ ކޮވިޑް-19 އަށް ފައްސިވެފައެވެ.\nއެއިމާރާތް ނިންމުމުގެ މަސައްކަތުގައި އުޅޭ ބައެއް މުވައްޒަފުން "ވަގުތު" އަށް މައުލޫމާތު ދެމުން ބުނީ ހެލްތު ޕްރޮޓެކްޝަން އެޖެންސީ (އެޗްޕީއޭ) އިން މިހާރު އެމީހުންނަށް ގުޅައިގެން ކޮވިޑް ވިލެޖްގެ ވަކި ތަންތަނަކަށް ވަދެފައި ހުރިތޯ ބަލަމުންދާ ކަމަށެވެ.\nއެއިމާރާތުގެ މަސައްކަތް ނިންމަން 100 ވަރަކަށް ފެނަކަ މުވައްޒަފުންނާއި ބިދޭސީންގެ އިތުރު ސިފައިން ވެސް ދަނީ މަސައްކަތް ކުރަމުންނެވެ. ފެނަކައިގެ މުވައްޒަފުންގެ ތެރޭގައި އެކި ރަށްރަށުން މާލެ ގެނެސްފައިވާ މުވައްޒަފުން ވެސް ހިމެނެއެވެ.\nމިހާތަނަށް ރާއްޖެއިން ޖުމްލަ 214 މީހަކު މި ވައިރަސް އަށް ފައްސިވެފައި ވެއެވެ. މީގެ ތެރެއިން ގިނަ މީހުން ވައިރަސް އަށް ފައްސިވެފައި ވަނީ މާލެ އިންނެވެ. މާލެ އާއި ހުޅުމާލެ ފިޔަވައި މިހާތަނަށް ކޮވިޑް-19 ފެނިފައިވާ މީހުން ދިރިއުޅޭ ރަށްރަށުގެ ތެރޭގައި ހިމެނެނީ ކ. ތުލުސްދޫ އާއި ހއ. އުލިގަމާއި ށ.ނަރުދޫ އެވެ.\nރާއްޖޭގައި ފާއިތުވެދިޔަ ދުވަސްތަކުގައި ކޮވިޑް-19 އަށް ފައްސިވާ މީހުންގެ އަދަދު އިތުރުވަމުން އަންނައިރު، މި ވައިރަސް އެންމެ ބޮޑަށް ފެތުރެން ފެށީ މިމަހުގެ 15 ވަނަ ދުވަހު މާލެއިން މީހަކު ފައްސިވުމާއެކު އެވެ. އެއަށްފަހު އިދާރާތަކުން އޭނާ އާއި ބައްދަލުވި މީހުން ހޯދައި ޓެސްޓު ކުރުމުގެ މަސައްކަތް ކުރަމުންދާއިރު، ވައިރަސް މިހާރު ފެތުރެމުން ދަނީ މުޖުތަމަޢުގެ ތެރެއިން ކަން ވަނީ ޔަޤީން ކުރެވިފައެވެ.\nއޭޕްރީލް 27, 2020 00:15\nޢަޅުގަނޑު އުޅޭ ތަނެއް ނޫނަސް..... ޢާދެސް ކޮައްފަ ބުނަން ބުރިޖު ބަންދު ކޮއްދީ އޭރުން ދެން ވެސް ގިނަ ބަޔަކައް ރަށްކާތެރި ކަމެއް ލިބޭނީ... ?\nއޭޕްރީލް 27, 2020 00:41\nތިތަނައް ގެނައި މުވައްޒަފުންނައް އޮޅުވާލައިގެން ހަފްތާއަކަށޭ ކިޔައިގެން...މިހާރު ވީދުހެއް ނޭންގެ..\nއޭޕްރީލް 27, 2020 03:29\nބަލަގަ އެއީ.އޮޅުވާލުމެއްނޫން...ކަންތަށްތަށް ދިމާވާނެގޮތެއް ނޭގޭނެދޯ....އެމީހުން އެކޮށްދެނީ ކުރާހިތުން ޤައުމީކަމެއްކަމަށްދެކިގެން....ތިކަހަލަ ފިނޑިނުކެރޭމީހުން އަބަދުވެސްދުވާނީ ކޮންމެސް ފިތުނައެއް އުފަށްދަމުން.....އަހަރުމެން މިއަދު އެމީހުނާހެދި ފަހުރުވެރިވަން\nއޭޕްރީލް 27, 2020 12:47\nޢެމީހުން ބަލިވުމުން އެމީހުން ގެ ޒިންމާ ތައް ކާކު ނަގަނީ\nވަޒީފާ ބޭނުން ވާތީ ކުރަނީ މިއަދު އެމީހުން ގެ އާއިލާ ތައް އެތިބީ ރޮއެލަ ރޮއެލަ..ހަފްތާ އަކަށް ގެނައިމަ އެމީހުން އައީ\nއޭޕްރީލް 27, 2020 01:22\nބަލަ ޗައިނާމީހުން ހަދާދީފަ ހުރި އިމާރާތް ފޭސް2ގައި އެބަތިބި. އެތަންތަން ވަގުތީގޮތުން ގުރައުންޑު ފުލޯތައް ހޮސްޕިޓަލަކައް ބަދަލު ނުކުރެވިގެން ތިއުޅެނީ ކީއްވެ. މި ދުވަސް ކޮޅުގަ ޕާމަނަންޓު ތަންތަން ހެދުމުގެ ބަދަލުގަ ވީހާވެސް އަވަހަކައް އަދި ވީހާވެސް ޚަރަދު ކުޑަކޮއް ކަންކަން ކުރުމުގެ އުސޫލުމަތީން ނުހިންގަނީ ކީއްވެ.؟\nނިކަމެތި ދިވެހި ރައްޔިތުމީހާ\nއޭޕްރީލް 27, 2020 01:25\nއޭޕްރީލް 27, 2020 02:16\nނިމިފަ ހުރި ފްލެޓް ތައް މީހުނަށް ދީބަލަ .މިހާރު ކުލި ނުދެެްކޭތީ މީހުން ތެޅިފޮޅެނީ އެއްވެސް ކަމެއް ކުރެވެނީކީނޫން މީ ކިހާދެރަކަމެއް\nއޭޕްރީލް 27, 2020 02:23\nނިމިފަ ހުރި ފްލެޓް ތައް މީހުނަށް ދީބަލަ .މިހާރު ކުލިނުދެއްކިގެން މީހުންތިބީ ގޮތްހުސްވެފަ\nއޭޕްރީލް 27, 2020 02:48\nފެނަކައިގެ މުވައްޒަފުން ނައް ވާގެއްލުމުގެ ޒިންމާ ނަގާނީ ކޮންބައެއް ބާ\nއޭޕްރީލް 27, 2020 04:09\nތިތަނުގައި 24 ގަޑިއިރު އެވ މުވައްޒަ ފުންވ ލައްވާ މި ރމަޟާންމަހުވެސް އެހާބުރަކޮށް މަސައްކަތްކުރުވަނީ. އެއްތަނެއްގަވ އެތައްވ ބަޔަކުވ ތޮއްޖެހިގެން ތިބެންވ ޖެހެނީވެސް. ރަށްރަށުންވ އޮޅުވާލައިގެން ގެނެސް ސަރުކާރުން މިފ ފަދަކަންތައްވ އެގޮތަށްނުކުރުމަށްއެދެން. ސާބަސް ފެނަކަވ އަދި ޓީމްގެ މިންނެތްމަސައްކަތައް.\nއޭޕްރީލް 27, 2020 04:45\nރ.ޔާމީނު ވަނީ ބޮޑުހޮސްޕިޓަލަކާޢި ހުޅުމާލެފޭސް 2އާއި އެމް.އެމް.އޭގެ ރިޒާވްގައި 800 މިލިއަންޑޮލަރު ބަހައްޓާފައެވެ. މިހެންވެ ކިރިޔާވެސް މިސަރުކާރަށް މިބަލީގައި މިވަރުވެސް މިވަނީ އެނޫންނަމަ އަދި މިޔަށްވުރެވެސް ގޯސްވިސްކަންކަށަވަރެވެ.\nއޭޕްރީލް 27, 2020 09:52\nފެނަކަ މީހުން ގެންދަނީވެސް ތޮއްޖެހިފައި ހުންނަ ވެހިކަލްތަކުގައި. އަސްލު ނޭގޭ މުޅިން އަލަށް ތި ވިލެޖްތައް ތި އަޅަނީ ކީއްވެގެން ކަމެއްވެސް. ހުޅުމާލޭ ފޭސް2ގައި އެހެރީ ނިމިފައިހުރި 7000 ފްލެޓް. ކީއްވެގެންތަ ސަރުކާރަށް އެތަން ބޭނުން ނުކުރެވެނީ؟؟؟


Laamu Atholhuge Community Social Groupthakah Thamreen Program Eh Hingaifi - Vaguthu\nލ.އަތޮޅުގެ ކޮމިއުނިޓީ ސޯޝަލް ގްރޫޕްތަކަށް ތަމްރީނު ޕްރޮގްރާމެއް ހިންގައިފި\nލ.އަތޮޅުގެ ކޮމިއުނިޓީ ސޯޝަލް ގުރޫޕް (ސީ.އެސް.ޖީ)ތަކަށް އަމާޒުކޮށްގެން ތަމްރީން ޕްރޮގްރާމެއް ހިންގައިފިއެވެ.\nމި މަހުގެ 24 އިން 26 އަށް ލ. ގަމުގައި ހިންގި މި ޕްރޮގްރާމަކީ ޖެންޑާ މިނިސްޓްރީ އާއި އެޑިއުކޭޝަން މިނިސްޓްރ އާއި ފުލުހުންގެ އިތުރުން، ޔުނިސެފް މޯލްޑިވްސް ގުޅިިގެން ހިންގި ތަމްރީން ޕްރޮގްރާމެކެވެ.\nޖެންޑާ މިނިސްޓްރީން ވިދާޅުވީ، މި ޕްރޮގްރާމްގެ މައިގަނޑު މަގްސަދަކީ ލ.އަތޮޅުގައި ގާއިމުކުރެވުނު ސީ.އެސް.ޖީތަކުގެ ދައުރާއި ޒިންމާތަކަށް ކޮމިޓީގައި ތިއްބަވާ މެންބަރުން އަހުލުވެރިކުރުވުމާއި، އިޖުތިމާޢީ މައްސަލަތަކާއި ނާޒުކު ޙާލަތުތަކުގައި ދިރިއުޅޭ ފަރާތްތަކާ ގުޅޭ ގޮތުން ފާހަގަކުރެވޭ މައްސަލަތަކާ މެދު ހޭލުންތެރިކުރުވުމާއި، އެ ފަދަ ފަރާތްތަކުގެ ދިރިއުޅުން ރަނގަޅުކުރުމަށް މަސައްކަތް ކުރާނެ ގޮތްތަކާ ގުޅޭ ގޮތުން މަޢުލޫމާތު ފޯރުކޮށްދިނުން ކަމަށެވެ. މީގެ އިތުރުން، އެ ފަރާތްތަކަށް ދޭން ޖެހޭ ރައްކައުތެރިކަން ދިނުމުގައި ހުރިހައި މުޢައްސަސާތައް އެކުގައި މަސައްކަތް ކުރެވޭނެ މާޙައުލެއް ގާއިމުކުރުން ކަމަށްވެސް ޖެންޑާ މިނިސްޓްރީން ވިދާޅުވިއެވެ.\nމި ޕްރޮގްރާމްގައި ކަޅައިދޫ، ދަނބިދޫ، މާބައިދޫ، މުންޑޫ، ގަން، ފޮނަދޫ، ކުނަހަންދޫ އަދި މާވަށުގެ ސީ.އެސް.ޖީތަކުގައި ހިމެނިވަޑައިގަންނަވާ މެންބަރުން ބައިވެރިވެފައިވެއެވެ.\nސީ.އެސް.ޖީއެއްގައި ހިމެނެނީ ސޯޝަލް ވަރކަރުންގެ އިތުރުން ކޮންމެ ރަށެއްގެ ރަށު ކައުންސިލާއި، ހޮސްޕިޓަލް ނުވަތަ ޞިއްޙީ މަރުކަޒާއި، ސްކޫލާއި، ފުލުހުން އަދި އަންހެނުންގެ ތަރައްޤީއަށް މަސައްކަތްކުރާ ކޮމިޓީން ތަމްސީލުކުރާ ފަރާތެކެވެ.\nރަށު ފެންވަރުގައި އެހީތެރިކަން ބޭނުންވާ ފަރާތްތައް ދެނެގަނެ، އެ ފަރާތްތަކާ އެކު މަސައްކަތް ކުރުމަށްޓަކައި ދިވެހިރާއްޖޭގައި މީހުން ދިރިއުޅޭ ހުރިހައި ރަށެއްގައި މީހާރު ވަނީ ސީ.އެސް.ޖީތައް ގާއިމުކުރެވިފައެވެ.\nއޮގަސްޓް 28, 2019 01:16\nކޮން ކަޅައިދުއެއްތެ؟ ކަޅާދޫ މޮޔޯ ވަރެއްގެ ރަށެއްނޮ. ރަށް އުވާލީތާ 15 އަހަރެވާ މިވަނޫ މިހާރޮ.


Raees Nasheedhge Athugai Majileehuge Majority Oi Nama Huriha Vazeerun Vakikurees: Moosa - Vaguthu\n3 މަސް ކުރިން ( އޮގަސްޓް 10, 2021 )\nރީކޯ މޫސާ މަނިކް "ވަގުތު" އަށް ދެއްވި ޚާއްސަ ބަސްދީގަތުމުގެ ތެރެއިން - ވަގުތު އިމޭޖަސް: އިބްރާހިމް ޝާބިލް\nކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ އަތްޕުޅުގައި މިހާރު މަޖިލީހުގެ ބާރުތައް ނެތް ކަމަށާއި، އެހެން ނޫންނަމަ މިހާރު ރައީސް ސޯލިހުގެ ހުރިހާ ވަޒީން ވަކިކުރީސް ކަމަށް އެމްޑީޕީގެ ކުރީގެ ޗެއާޕާސަން ރީކޯ މޫސާ މަނިކު ވިދާޅުވެއްޖެއެވެ.\nސަންގުޓީވީގެ ޚަބަރަށް ފަހު ޕްރޮގްރާމްގައި ވާހަކަދައްކަވަމުން މޫސަ ވިދާޅުވީ ގައުމީ މަޖިލީހުގައި ވެސް ރައީސް ނަޝީދުގެ ކޮންޓްރޯލް މިހާރު ނެތް ކަމަށެވެ. މީގެ ކުރިން އެމްޑީޕީގައި ރައީސް ނަޝީދާއި ޚިޔާލުތަފާތުވާ މީހުން އެމްޑީޕީ އިން ބާކީކޮށްލި ނަމަވެސް ރައީސް ސޯލިހު ބާކީކޮށް ނުލެވެނީ އެމްޑީޕީގެ އެތެރޭގައި އެމަނިކުފާނުގެ ބާރު ގަދަވުމުން ކަމަށް ވެސް މޫސަ ވިދާޅުވިއެވެ.\nމޫސަ ވިދާޅުވީ މިހާރު އެމްޑީޕީގެ އެތެރޭގެ ކޯޅުން ބޮޑުވެ، ރައްޔިތުންނަށް މިސާލުދެއްކުމަށް އެމްޑީޕީއިން ކުރި މަސައްކަތް މިހާރު ނުކުރެވޭ ކަމަށެވެ. އެމްޑީޕީ އުފެދުނީ ވަރަށް ރަނގަޅު ނިޒާމެއްގެ މައްޗަށް ކަމަށް ވީނަމަވެސް މިހާރު އެމްޑީޕީ އޮތީ ހުދުމުހުތާރު އުސޫލުތަކެއްގެ މަތީގައި ކަމަށް މޫސަ ފާހަގަކުރެއްވިއެވެ.\nއެމްޑީޕީ ބަލިކަށިވުމަކީ ގައުމަށް ވެސް ހުރި ގެއްލުމެއް ކަމަށް ފާހަގަކުރައްވާ މޫސަ ވިދާޅުވީ އެމްޑީޕީ މިހާރު އޮތީ އެންމެ އާދައިގެ އާ ޕާޓީތަކަށް ވުރެ ދެރަ ހާލުގައި ކަމަށެވެ. އެމްޑީޕީ އިސްވެ ގެނައި ޑިމޮކްރަސީގެ އުސޫލުތައް ދޫކޮށް ވަކި މީހެއްގެ ފަހަތުން ޕާޓީ އުޅުމަކީ ހިތާމަކުރައްވާ ކަމެއް ކަމަށް މޫސަ ވިދާޅުވިއެވެ.\n"އެހެންފަހަރުތަކުގައި އެ ޚިޔާލު ތަފާތުވާ މީހަކު ދަނީ އެގޮތް މި ގޮތް ހަދައިގެން. މިހާރު މިވާގޮތަކީ އަންދާޒާކުރާ ވަރަށް ވުރެ ރައީސް ސޯލިހުގެ ބާރުވެސް ގަދައީ އެމްޑީޕީ ތެރޭގައި. އެހެން ވަރުގަދަ ވާނެ ސަބަބުތައް ވެސް އެބަހުރި. އަޅުގަނޑުމެން ހިޔާލުތަފާތުވެގެން ހަމަ ޕާޓީ ދޫކޮށް ދިޔައީ. އެކަމަކު މިހާރު އޭގެ ބަދަލުގައި ވާނެ ގޮތަކީ ރައީސް ސޯލިހު އަކީ ޕާޓީގެ ފައުންޑަރ. ޕާޓީ އަށްޓަކައި ހޭދަކޮށް ވަގުތު ދުއްވާލި އެކަކު. ރައީސް ސޯލިހު ފަހަތުގައި އެބަ އޮތް ވަރަށް ބޮޑު ޓީމެއް. ސަރުކާރު އޮތީ ރައީސް ސޯލިހު އަތުގައި. އެމްޑީޕީ ގައުމީ މަޖިލީހުގެ ފުލް މެޖޯރިޓީ ރައީސް ސޯލިހު އަތުގައި އެބައޮތް. ޕާލިމެންޓް ގްރޫޕުގެ ފުލް މެޖޯރިޓީ އެބައޮތް." އޭނާ ވިދާޅުވިއެވެ.\nމިހާރު ޕާޓީ ހަލާކުވަނީ ކުރީގެ ރައީސް މުހައްމަދު ނަޝީދަށް ތާއީދު ކުރާ މަދުބައެއްގެ ސަބަބުން ކަމަށް މޫސަ ވަނީ ތުހުމަތުކުރައްވާފައެވެ. މިހާރު އެމްޑީޕީ އިން ފެންނަ މަންޒަރަކީ އެމްޑީޕީ އުފައްދަން މަސައްކަތް ކުރި މީހުންނާއި، އެމްޑީޕީގެ މެމްބަރުން ދުވަހަކުވެސް ދެކެން ބޭނުންވި ދުވަހެއް ނޫން ކަމަށާއި، އެމްޑީޕީގެ ފިކުރު އެއްކޮށް ގެއްލިފައިވާ ކަމަށް އޭނާ ވިދާޅުވިއެވެ. މިހާރު އެމްޑީޕީގައި ހައްގުތައް ހިމާޔަތްކުރުމާއި ޚިޔާލުފާޅުކުރުން ނެތިގޮސްފައިވާ ކަމަށް ވެސް އޭނާ ވިދާޅުވިއެވެ.\nއޮގަސްޓް 10, 2021 10:27\nމުނާފިގު މޫސަ އނގަ ނާރުވާ އިންޑިޔާގެ ނުފޫޒުން ގައުމު ސަލާމަތް ކުރަން މަސައްކަތް ކޮށްބަލަ! މުސަތިހުރީ ރަގަޅަށް ބާކީވެފައި ކިތަންމެ ވަރަކަށް އަގަ އެރުވިއަސް ދެން އެއްވެސް ޕާޓީއަކުން ބަލައެއް ނުގަންނާނެ!\nއޮގަސްޓް 10, 2021 10:31\nނަޝީދާއި އޭނާގެ ލާދީނީ އެޖެންޑާ އައުޓްް . އެމް.ޑީ.ޕީ އައް ރައްޔިތުންގެ ސަޕޯޓު ގެއްލެން ފެށީ އެ ޕާޓީގެ އިސް ސަފުގަ ހުރިމީހުންގެ ލާދީނީ ކަން ރައްޔިތުންނަށް އެނގެން ފެށުމުން\nއޮގަސްޓް 10, 2021 10:51\nމައުމޫނު ދޫކޮށް މިހާރު ނަޝީދު އާ އަޅައިގަތީތޯ؟\nއޮގަސްޓް 10, 2021 10:52\nކޮސް ގޮވަނީ ކަލޭ. މިހާރު ކަލޭ ދައްކާ ވާހަކަ ދެކޮޅެއް ނުޖެހޭ. މިހާރު ކަލެއަށް ޢުމުރުން ހަތްދިހަ އާއި ކައިރިކޮށްފާނެ. ޙިޔާލު މުސްކުޅިވެއްޖެ. ބޭކާރުމީހެއް.\nއޮގަސްޓް 10, 2021 11:20\nމޫސަ އެވިދާޅުވީ ދެދު ފުޅެކެވެ ރ ނަސީދު އަތްޕުޅުގަ އި\nކިރި އާވެސް އުރަ އްޕެ އް ހުރިނަމަ އެބޭފުޅާގެ ދެބަ އި\nލަސްކަރީން ފިޔަވާ އެހެންމީހަކު މަތިފަޑީގަ އި ހު އްޓަ\nނުދޭނެ އެވެ ޑިމަކްރަސީގެ ނަންބޯޑް ނި އއްކުރީގަ އި\nތަތްކުރަ އްވަ އިގެން ހުންނެވި ޑިކްޓޭޓަރެކެވެ.\nއޮގަސްޓް 10, 2021 12:14\nމޫސަ އަށް ތިޔަކަން ތިޔަވިސްނުނީ ހާދަ ފަހަކުންނޭ ދޯ؟ އެމްޑީޕީ އުފެދުނީ ވަރަށް ރަންގަޅު ނިޒާމެއްގެ މައްޗަށް ކަމަށް ވީނަމަވެސް އެމްޑީޕީ ޚުދުމުޚްތާރު ކުރުމުގެ އެންމެ އިސް މޭސްތިރިންގެ ތެރޭގައި ޚުދް މޫސާ މަނިކު ވެސް ހިމެނޭ ނޫންތޯ؟ ހިޓްލަރުގެ ނާޒީ ޕާޓީން އުފެއްދި ކަހަލަ މަގުމަތީ ކޯޓު ހަދައިގެން އެކޯޓުގެ ފަނޑިޔާރުކަމުގައި އިނދެ ދިނީ އިލްމުވެރިންނާއި ސިޔާސީ މީހުން ދަންޖައްސައި މެރުމުގެ ޙުކުމް އިއްވަމުން ދިޔައީ ހަމަ ތިޔަ ޚުދުމުޚުތާރު މޫސާ މަނިކު ނޫންތޯއެވެ؟ ދެން މިއަދު އެމްޑީޕީ ޚުދުމުޚްތާރު ވުމުގެ ވާހަކަ ތިޔަދައްކަނީ މޫސަގެ ލަދުގެ ކަންފުޅެއްވެސް ނެތީމާ ނޫންތޯ؟ އެމްޑީޕީ ޚުދުމުޚުތާރު ކުރުމަށްފަހު ދެން ވަދެ އިނީ ރާއްޖޭގައި ނަޝީދު އާއިޖެހިގެން ހުރި އަނެއް ޚުދުމުޚުތާރު މީހާ ޔާމީނުގެ އުނގަށް ނޫންތޯ؟ އަދި ޔާމީނު އާއި ބައިއަތު ހިފައިގެން މަޖިލިސްގެ ރިއާސަތުގައި އިނދެ މޫސަ ހިންގި ޚުދުމުޚްތާރު ނާތަހުޒީބު ޑިމޮކްރެސީ އާއި ބީރައްޓެހި އަނިޔާވެރި އަމަލުތައް ދިވެހިން އަދި ހަނދާނެއް ނުނެތެއޭ އިގޭތޯ؟ ޔާމީނުގެ ވެރިކަމުގައި މޫސަ މަޖިލީހުގެ ރިޔާސަތުގައި އިންދެ ޗާޓުންބޭރުން މަޖިލިސް ހިންގައި، ދިވެހިރާއްޖޭގެ ޖުމުހޫރިއްޔާގެ ޤާނޫން އަސާސީ އުލުބޭންދި ދުވަސް އިއްޔެ ވީ ކަމެއްހެން އަހަރެމެން ހަނދާން އެބަހުއްޓޭ. ވީމާ ނަޝީދެކޭ މޫސައެކޭ ހުރީ ވަކި ކޮން ތަފާތެއް ތޯއެވެ؟ ޔާމިނު ދައުރުގައި އެއަތައްޖެހިގެން މޫސާ މަނިކު ޤާނޫނަށް ފިލައި އޮތް ގޮތަށް މިއަދު ރައީސް ސޯލިހުގެ އަތަށް ޖެހިގެން ވެސް ތިޔައުޅެނީ ރައީސް ސޯލިހުގެ ސަރުކާރުން ވެސް ހިމާޔަތް ހޯދައިގެން މޫސާ މަނިކުގެ ކޮރަޕްޝަނާއި ފަސާދަ ފޮރުވައި ޤާނުނަށް ފިލަން ވެގެން ނޫންތޯ؟ ތިޔަ މޫސާމަނިކުގެ ހަޤީޤަތް ނޭގޭ ދިވެއްސަކު މިއުޑު ދަށުގައި ހުންނާނެތޯ؟ ޤާނޫނުގެ ދިގު އަތް ކޮންމެވެސް ދުވަހަކުން މޫސަ އާއި ވެސް އަރާ ހަމަކުރާނެ. މޫސަ މަގުމަތީ ކޯޓު ހެދި މައްސަލަ ބެލޭނެ ދުވަހެއް އަދި އަންނާނެ. އަބަދު ޤަނޫނަށް ފިލައެއް ނޯވެވޭނެ.\nއޮގަސްޓް 10, 2021 12:20\nނަޝީދު އަތުގައި މަޖިލީހުގެ ބާރު އޮތަސް ނެތަސް މަޖިލީހުގެ ކަރާމާތަޢި ޝަރަފް ދެމެހެއްޓުމަށްޓަކައި ނަޝީދު ބަނގުރާ ބޮމުން ދިޔަ ކަމަށް ވެފައިވާ އިއުތިރާފުގެ މައްޗަށް ބިނާކޮށް ނަޝީދު މަޤާމުން ދުރުކުރަން ޖެހޭ ކަމީ އެއްވެސް ޝައްކެއް އޮތް ކަމެއް ނޫން. އެކަން ނުކުރާކަމަށް ވާނަމަ 19 ވަނަ މަޖިލީހުގެ މެމްބަރުން ޒިއްމާ އަދާނުކުރުމުގެ ނަތީޖާއަކަށް ވެގެންދާނީ ކުރިޔަށް އޮތް ދައުރުގައި ކުރިމަތިލުމުން ލިބިގެންދާނޭ ހިތި ނަތީޖާ. ރައްޔިތުން މިތިބީ ބަލަން.


Noosverinnah Aniyaa Kuri Mahsala NIC Ah Hushahalhaanan - Broadcom - Vaguthu\nއަދަދުތައް ދަށަށް ނުގޮސް އަދިވެސް ނުރައްކަލުގައި! - 24 މިނެޓް ކުރިން\nނޫސްވެރިންނާއި ބައްދަލުކޮށް، މަރީ އިންޓަވިއު ދެއްވަނީ - ވަގުތު އިމޭޖްސް: މުހައްމަދު އަފްޒަލް\nފުލުހުން ނޫސްވެރިއަކަށް އަނިޔާކުރި މައްސަލަ ނެޝެނަލް އިންޓިގްރިޓީ ކޮމިޝަން (އެންއައިސީ) އަށް ހުށަހަޅާނެ ކަމަށް މޯލްޑިވްސް ބްރޯޑްކާސްޓިންގް ކޮމިޝަން (ބްރޯޑްކޮމް) ގެ ރައީސާ މަރިޔަމް ވަހީދާ (މަރީ) ވިދާޅުވެއްޖެއެވެ.\nމަރީ މިހެން ވިދާޅުވީ ޗެނަލް-13ގެ ނޫސްވެރިއަކަށް ފުލުހުން އަނިޔާކުރި މައްސަލައާއި ގުޅިގެން ރާއްޖޭގެ ގިނަ މީޑިޔާތައް ޝާމިލްވާގޮތަށް ކުރެވުނު ހިމޭން އިހްތިޖާޖްގެ ތެރެއިން ނޫސްވެރިންނަށް ދެއްވި އިންޓަވިއުއެއްގައެވެ.\nއެޗްޕީއޭގެ މިންގަނޑުތަކާއި އެއްގޮތަކަށް ރާއްޖޭގެ ހުރިހާ މީޑިޔާއެއް ހެން ބައިވެރިވެފައިވާ މި އިހްތިޖާޖްގައި ނޫސްވެރިންގެ ވަނީ ގިނަ ކަންބޮޑުވުންތަކެއް ފާޅުކޮށްފައެވެ. މިކަންބޮޑުވުންތަކާއި ގުޅިގެން މަރީ ވަހީދާ ވިދާޅުވީ ފުލުހުން ނޫސްވެރިއަކަށް އަނިޔާކުރި މައްސަލައަކީ އެއްވެސް ގޮތަކަށް ބަލައިގަނެވޭނެ ކަމެއް ނޫން ކަމަށެވެ. އަދި އެ މައްސަލައާއި ގުޅިގެން ފުލުހުންނާއިި ބައްދަލުކުރައްވާފައި ވާނެ ކަމަށް ވިދާޅުވިއެވެ.\nމަރީ ވަނީ ފުލުހުންގެ އިދާރާގެ ސީނިޔާ ބޭފުޅުންނާއި އަނިޔާ ލިބުނު ނޫސްވެރިންނާއި އެއްމޭޒަކުން ބައްދަލުކޮށް، މިފަދަ ނޭއްގާނީ ކަންކަން ހުއްޓުމަކަށް ގެންނަން ޖެހޭ ކަމަށް ވިދާޅުވެފައެވެ. އަދި ގާނޫނު އަސާސީގެ 28 ވަނަ މާއްދާގައި ނޫސްވެރިންނަށް ލިބިފައިވާ ހައްގުތައް ކަށަވަރުކުރުމަށް ބްރޯޑްްކޮމް އިން މަސައްކަތް ކުރައްވާނެ ކަމަށް ވިދާޅުވިއެވެ.\nމަރިޔަމް ވަހީދާ ވަނީ ފުލުހުންނަށް ކުށެއް ކުރެވިދައިވާނަމަ ފުލުހުންވެސް ނޫސްވެރިންގެ ކިބައިން މާފަށް އެދެން ޖެހޭނެ ކަމަށް ވިދާޅުވެފައެވެ. އަދި ނޫސްވެރިންގެ ކިބައިގައި ހުންނަން ޖެހޭ "އެތިކްސް" ތައް ހިފެހެއްޓުމަށް އޭނާ އިލްތިމާސް ކުރެއްވިއެވެ.\nމީގެ އިތުރުން މާޒީގައި ނޫސްވެރިންނަށާއި މީޑިޔާތަކަށް އަމާޒުކޮށްގެން ދީފައިވާ ބޮޑެތި އަނިޔާތަކުގެ ތަހުގީގު އަވަސް ކުރުމަށް ބާރު އަޅާނެ ކަންވެސް ފާހަގަކުރެއްވިއެވެ.\nމޯލްޑިވްސް މީޑިއާ ކައުންސިލުންވެސް ވަނީ މި މައްސަލަ ހަރުކަށި އިބާރާތުން ކުށްވެރި ކޮށްފައެވެ.\nބްރޯޑްކޮމްގެ މެމްބަރު ކަމަށް ފަޒީން އައްޔަންކޮށްފި\nފެބުރުއަރީ 21, 2021 21:16\nމަރީ . ކޮން މަރީއެއްތަ


ޏ.އޭއީސީގެ އިންޓަރ ހައުސް ނެޓްބޯޅަ މުބާރާތުގައި މެޗު މުޡައްފަރު ހައުސް އާއި ޝަނިވިރާޒާ ހައުސް. ފޮޓޯ: ޏ.އޭއީސީ\nޏ.އޭއީސީ ނެޓްބޯޅަ މުބާރާތުގެ ފައިނަލް މިއަދު ހަވީރު\n8 ފެބުރުއަރީ 2020, 11:03 |\nމިހާރު ކުރިޔަށްދާ ޏ.އަތޮޅު ތައުލީމީ މަރުކަޒުގެ އިންޓަރ ހައުސް ނެޓްބޯޅަ މުބާރާތުގެ ފައިނަލް މިއަދު ހަވީރު ކުޅެނެއެވެ.\nދެ އުމުރު ފުރަޔަކަށް ބާހާލެވިފައިވާ މިމުބާރާތުގެ 15 އަހަރުން މަތީ ބައިގެ ފައިނަލުގައި ވާދަކުރަނި އިމާދު ހައުސް އާއި މުޒައްފަރު ހައުސް އެވެ. އަދި 15 އހަރުން ދަށުގެ ބައިގެ ފައިނަލުގައި ވާދަކުރާނީ އިމާދު ހައުސް އާއި ޝަނިވިރާޒާ ހައުސް ގެ ޓީިމެވެ. މުބާރާތުގެ މެޗުތައް ކުޅެނީ ޏ.އޭއީސީގެ އިންޑޯ ކޯޓުގައެވެ.\nމުބާރާތުގެ7ވަނަ މެޗުގައި 15 އަހަރުން މަތީގެ އާމީނު ހައުސް ޓީމާއި އާއި މުޡައްފަރު ހައުސް ބައްދަލު ކުރި މެޗު ނިމުނީ 28 ޕޮއިންޓް 14 ޕޮއިންޓުން މުޡައްފަރު ހައުސް މެޗު ކާމިޔާބުކޮށްގެންނެވެ. މުބާރާތުގެ 8 ވަނަ މެޗުގައި 15 އަހަރުން ދަށުގެ ބައިގައި މިދެޓީމު ބައްދަލުކުރި މެޗް ނިމުނީ 12 ޕޮއިންޓް 1 ޕޮއިންޓުން އާމީނު ހައުސް އަމީނު ހައުސް މޮޅުވެގެންނެވެ.\nޏ.އޭއީސީގެ އިންޓަރ ހައުސް ނެޓްބޯޅަ މުބާރާތުގައި މެޗު މުޡައްފަރު ހައުސް އާއި އަމީނު ހައުސް. ފޮޓޯ: ޏ.އޭއީސީ\nމުބާރާތުގެ9ވަނަ މެޗުގައި 15 އަހަރުން މަތީގެ ޝަނިވިރާޒާ ހައުސް ޓީމާއި އާއި މުޡައްފަރު ހައުސް ޓީމު ބައްދަލު ކުރި މެޗު ނިމުނީ 30 ޕޮއިންޓް0ޕޮއިންޓުގެ ބޮޑު ތަފާތަކުން މުޡައްފަރު ހައުސް މެޗު ކާމިޔާބުކޮށްގެންނެވެ. މުބާރާތުގެ 10 ވަނަ މެޗުގައި 15 އަހަރުން ދަށުގެ ބައިގައި މިދެޓީމު ބައްދަލުކުރި މެޗުން 27 ޕޮއިންޓް 1 ޕޮއިންޓުން ޝަނިވިރާޒާ ހައުސް މޮޅުވެގެންނެވެ.


China in vanee Canada ge 13 meehaku hayyaru kohfa: Report\nދުނިޔެ - ޗައިނާ - ކެނެޑާ\nޗައިނާ އިން ވަނީ ކެނެޑާގެ 13 މީހަކު ހައްޔަރު ކޮށްފަ: ރިޕޯޓް\nމި މީހުން ހައްޔަރު ކޮށްފައި ވަނީ ކެނެޑާއިން ވާވޭގެ ސީއެފްއޯ ހައްޔަރު ކުރި ފަހުން\nކ. މާލެ4ޖެނުއަރީ 2019 | ހުކުރު 18:19 2,220\nޗައިނާ ގައި ހުންނަ ކެނެޑާގެ އެމްބަސީ - ޑެއިލީ މެއިލް\nޗައިނާ އިން ކެނެޑާގެ 13 މީހަކު ހައްޔަރު ކޮށްފައިވާ ކަމަށް ރިޕޯޓްތައް ބުނެފިއެވެ.\nމިދިޔަ މަހުގެ އެއްވަނަ ދުވަހު ކެނެޑާގެ ވެންކޯވާ އެއާޕޯޓުން ވަނީ ޗައިނާގެ ވާވޭގެ ސީއެފްއޯ މެންގް ވަންޒޫ ހައްޔަރުކޮށްފަ އެވެ. މެންގް އަކީ އެއްވެސް ކުށެއް ކޮށްފައި ނުވާ މީހެއް ކަމަށާއި އޭނާ ދޫކޮށްލުމަށް ޗައިނާ އިން ދަނީ އަޑުހަރުކޮށް ގޮވާލަމުންނެވެ. އަދި އޭނާ އެމެރިކާއާ ހަވާލު ކޮށްފާނެތިވެސް ޗައިނާ އަށް އޮތީ ބިރުގަނެފަ އެވެ.\nރިޕޯޓްތައް ބުނާގޮތުގައި ވަންޒޫ ހައްޔަރުކުރިފަހުން، ޗައިނާއިން ވަނީ ކެނެޑާގެ 13 މީހަކު ހައްޔަރު ކޮށްފައެވެ. އެކަން ހާމަކޮށްފައިވަނީ ކެނަޑާގެ އޮފިޝަލަނުންނެވެ.\nހައްޔަރުކުރެވުމުނު މީހުންގެ ތެރޭގައި ނޮވެމްބަރު މަހު ހައްޔަރުކުރި ކެނެޑާގެ ޑިޕޮލޮމެޓް މައިކަލް ކޮވްރިގްގެ އިތުރުން މައިކަލް ސްޕާވޯވެސް ހިމެނޭއެވެ. މި ދެ މީހުން ހައްޔަރު ކޮށްފައި ވަނީ ޗައިނާގެ ގައުމީ ސަލާމަތަށް ނުރައްކާތެރިވާ ކަމުގެ ތުހުމަތުގައެވެ.\nއޭގެއިތުރުން ގަވާއިދާ ހިލާފަށް ޗައިނާގައި ޓީޗަރެއްގެ ގޮތުގައި މަސައްކަތް ކުރަމުންދިޔަ ސާރަ މެކްލެވާ މިނިވަންކޮށް އަނބުރާ ކެނެޑާ އަށް ފޮނުވާލާފައި ވަނީ ވޭތު ވެދިޔަ ހަފްތާގައެވެ. އަދި މި މީހުންގެ އިތުރުން އެކި މައްސަލަތަކުގައި ކެނެޑާގެ 200 ވަރަކަށް މީހުން ޗައިނާ އިން ހައްޔަރު ކޮށްފައިވާ ކަމަށް ރިޕޯޓްތައް ބުނެއެވެ.\nޗައިނާ އިން ހައްޔަރު ކޮށްފައިވާ ކެނެޑާގެ ރައްޔިތުން މިނިވަންކުރުމަށް ކެނެޑާގެ ފޮރިން މިނިސްޓަރު ކްރިސްޓިއާ ފްރީލޭންޑް ވަނީ ތަކުރާރު ކޮށް ޗައިނާ އަށް ގޮވާލަފައެވެ.\nޗައިނާއާ ކެނެޑާގެ އިތުރުން އެމެރިކާއި އޮންނަ ގުޅުން ގޯސްވެފައިވާ މި ދަނޑިވަޅުގައި، ޗައިނާ އަށް ދަތުރުކުރާ އެމެރިކާ ރައްޔިތުން ސަމާލުވުމަށް އެމެރިކާގެ ސްޓޭޓް ޑިޕާޓްމެންޓުން ވަނީ އިލްތިމާސް ކޮށްފައެވެ. އެމެރިކާގެ ބޭންކުތަކަށް އޮޅުވާލައިގެން ވާވޭއިން ސަބްސިޑަރީ ކުންފުންޏެއް ހަދައިގެން އިރާނާ އެކު ވަގު ވިޔަފާރި ކުރި ކަމުގެ ތުހުމަތު ގައި ހައްޔަރު ކުރެވުނު މެންގް ވަންޒޫގެ ބައްޕަ ރެންގް ޒެންފޭ އަކީ ޗައިނާގެ ވެރިކަން ކުރާ ކޮމިއުނިސްޓް ޕާޓީއާ ގާތް ގުޅުމެއް އޮންނަ މީހެކެވެ.\nއެންމެ ފަހުން އަޕްޑޭޓް ކުރީ: 18 ގަޑިއިރު ކުރި | ރިވިއު ކުރީ: އިސްމާއިލް ނާއިލް ނަޝީދު


SunOnline: Griezman kulheynee Barca ah, Ekan maakurin ves ingey: Athletico ge CEO\nގްރީޒްމަން ކުޅޭނީ ބާސާއަށް، އެކަން މާކުރިން ވެސް އިނގޭ: އެތުލެޓިކޯގެ ސީއީއޯ\nޢަބްދުﷲ އައިމަން 13 Jun 2019, 09:27\nފްރާންސް އަދި އެތުލެޓިކޯ މެޑްރިޑުގެ ފޯވާޑް އެންޓޮއިން ގްރީޒްމަން --- ފޮޓޯ/ރަޔާން ބެންސަން\nފްރާންސްގެ ތަރި އެންޓޮއިން ގްރީޒްމަން އަންނަ ސީޒަނުގައި އެތުލެޓިކޯ މެޑްރިޑްގައި މަޑު ނުކުރާނެ ކަން އޭނާ އިއުލާން ކޮށްފައިވާ އިރު، އޭނާ ޔަގީނުން ވެސް ގުޅޭނީ ސްޕެއިންގެ ބާސެލޯނާއަށް ކަމަށް އެތުލެޓިކޯގެ ސިީއީއޯ މިގުއެލް އޭންޖެލް ޖިލް މަރިން ބުނެފި އެވެ.\nވޭތުވެ ދިޔަ އަހަރުގެ ވޯލްޑް ކަޕް ފްރާންސާ އެކު ކާމިޔާބު ކުރުމަށް ފަހު އެނބުރި އެތުލެޓިކޯ މެޑްރިޑަށް ގޮސް އިތުރު ތިން އަހަރަށް ގްރީޒްމަން ކޮންޓްރެކްޓް އިތުރު ކުރި ނަމަވެސް، ނިމިގެން މިދިޔަ ސީޒަނަށް ފަހު އޭނާ ވަނީ އެތުލެޓިކޯ ދޫކޮށްލަން ނިންމާފަ އެވެ.\nނަމަވެސް އޭނާ ބަދަލު ވަނީ ކޮން ކުލަބަކަށް ކަމެއް އަދި ބުނެފައި ނުވާ އިރު ބައެއް ރިޕޯޓްތަކުން ބުނާ ގޮތުގައި ގްރީޒްމަން ވާހަކަ ދައްކަމުން އަންނަނީ ފްރާންސްގެ ޕީއެސްޖީއާ އެވެ. އަދި ބައެއް ރިޕޯޓްތަކުން އޭނާ މެންޗެސްޓާ ޔުނައިޓެޑަށް ބަދަލުވާން އުޅޭ ކަމަށް ވެސް ރިޕޯޓް ކޮށްފައިވެ އެވެ. އެހެނަސް އެންމެ ގިނަ މީހުން އިއްތިފާގު ވަނީ ގްރީޒްމަން ބަދަލު ވާނީ ސްޕެއިންގެ ބާސެލޯނާއަށް ކަމަށެވެ.\nއެގޮތުން ގްރީޒްމަންގެ އެންމެ ފަހުގެ ކުލަބު ކަމަށްވާ އެތުލެޓިކޯ މެޑްރިޑް ގެ ސީއީއޯ މިގުއެލް އޭންޖެލް ވެސް ބުނީ އޭނާ ބަދަލުވާނީ ބާސެލޯނާއަށް ކަމަށެވެ.\n"އަހަރަމެންނަށް އިނގޭ ގްރީޒްމަން ކުޅޭނީ ކޮން ކުލަބަކަށް ކަން. އެއީ ބާސެލޯނާއަށް. އެކަން އެނގިއްޖެ މިދިޔަ މާޗު މަހު."\nމިގުއެލް އޭންޖެލް މިހެން ބުނި ނަމަވެސް ގްރީޒްމަން ދާދި ފަހުން ދިން އިންޓަވިއުއެއްގައި ބުނީ އެނބުރި ސްޕެއިންއަށް ދިއުމާ ދޭތެރޭ ވިސްނާ ކަމަށެވެ. ފަހަރެއްގައި ދާން ނުޖެހި ވެސް ދާނެ ކަމަށެވެ.\nގްރީޒްމަންގެ އެތުލެޓިކޯ ކޮންޓްރެކްޓުގައި އަދިވެސް ބާކީ ތިން އަހަރު އޮތް އިރު އޭނަގެ ރިލީޒް ކްލޯސެއްގެ ގޮތުގައި 120 މިލިއަން ޕައުންޑް ކަނޑައަޅާފައިވެ އެވެ.\nއެތުލެޓިކޯ ރޮއްވާލައި ލައިޕްޒިގް ފުރަތަމަ ފަހަރަށް ސެމީއަށް\n"ލިވަޕޫލު އަތުން ހޯދި ކާމިޔާބީގެ އަސަރު މިރޭ ނުކުރާނެ"\n25 އަހަރަށްފަހު ޕީއެސްޖީ ޗެމްޕިއަންސް ލީގުގެ ސެމީއަށް


Massala jehumun Sea Shine Guesthouse in dhekkee namoonaa!\nމައްސަލަ ޖެހުމުން ސީޝައިން ގެސްޓްހައުސްއިން ދެއްކީ ނަމޫނާ!\nމާލެ އަތޮޅު ހުރާގެ ސީ ޝައިން ގެސްޓު ހައުސް އަށް، ދިމާވި މައްސަލައެއްގައި އެތަނުގެ ވެރިން ނާއި މުއައްޒަފުން އަމަލު ބެހެއްޓި ގޮތުން، އެތައް ބައެއްގެ ތައުރީފު ލިބި މުޅި ޓޫރިޒަމް އިންޑަސްޓްރީ އަށް ނަމޫނާ ދައްކައިފިއެވެ.\nއެހެން ނަމަވެސް މީސްމީޑިއާގައި ސީ ޝައިންގެ ވާހަކަ ފުރަތަމަ އައީ މުޅިން އެހެން ގޮތަކަށެވެ. ލާރިތަކެއް އަނބުރާ އަވަހަށް ހޯދުމަށް މިދުއަމް ފޭސްބުކް ގައި ޖެހި ވާހަކަ އަކުންނެވެ. ފޭސްބުކް އެކްޓިވިސްޓުގެ އެ ސްޓޭޓަސް އެތައް ބަޔަކު ޝެއާ ކޮށް، ސީ ޝައިން އާއި ގުޅައި ޕްރެޝާ ކުރިއެވެ. އަނެއް ދުވަހު ފެނިގެން ދިޔައީ މުޅިން ތަފާތު މަންޒަރެކެވެ.\nސީ ޝައިންގެ ވެރިއާ މުހައްމަދު ނާފިޒުގެ ބަޔާން ޝެއާ ކުރަމުން މައްސަލަ ފުރަތަމަ ޖެއްސި ފަރާތުންވެސް ވަނީ ސީ ޝައިން އާއި ނާފިޒަށް ވަރަށް ތައުރީފް ކޮށްފައިއެވެ. ޖެހުނު މައްސަލައިގެ ސަބަބުން ނާފިޒު މާފަށް އެދި ފައިވާއިރު މައްސަލަ ޖެއްސި ފަރާތުންވަނީ އޭނާގެ އަމަލުން ސީ ޝައިން ގެ ނަމަށް މީސްމީޑިއާގައި ލިބުނު ގެއްލުމަށްވެސް މާފަށް އެދިފައިއެވެ.\nމި ކަން ދިމާވީ ސީ ޝައިންގެ ލޯންޗެއް އެކްސިޑެންޓް ވެގެން އެ މަރާމާތު ކުރުމުގެ މަސައްކަތުގައި ނާފިޒު ވަރަށް ބުރަކޮށް އުޅެނިކޮށެވެ. އެރޭ ވަރަށް ގިނަ ބަޔަކު ވަނީ ނާފިޒާއި ގެސްޓް ހައުސް އައި ގުޅައި ވަރަށް ޕްރެޝާ ވެސް ކޮށްފައިއެވެ. އެހެން ނަމަވެސް ނާފިޒު އެކަމާއި ކުރިމަތިލާފައި ވަނީ ވަރަށް ކެއްތެރިކަމާއި އެކުގައިއެވެ. މުއައްޒަފުންނަށް އިރުޝާދު ދިނީ ވެސް އެގޮތަށް އެކަން ކުރުމަށެވެ. ނާފިޒު ވެސް ހުރިހާ މަސައްކަތެއް ހުއްޓާލާފައި، ފޯނު ހިފައިގެން ވަނީ ފޭސްބުކަށެވެ. އާއްމު މީހުންނަށް ކަންތައް ހިނގައި ދިޔަގޮތް އޮޅުން ފިލުވައިދޭން ރިޕްލައި ކުރުމަށެވެ. ކުންފުންޏާއި ނާފިޒުގެ ނަޒަރުގައި އެއްމެ މުހިންމު ބަޔަކީ ކަސްޓަމަރުން ނާއި އާއްމު މީހުން ކަމަށް ވާތީއެވެ. ސީ ޝައިންގެ ވެރިޔާ އާއި ޓީމް ހުރިހާ ކަމެއް ހުއްޓާލާފައި މުޅި އެއްރޭ ހޭދަ ކުރީ އެކަމުގައިއެވެ. އާއްމުންގެ މެސެޖުތަކަށް ޖަވާބު ދީ ވެގެން އުޅޭ ގޮތް ކިޔައި ދިނުމުގައިއެވެ. އެރެއިން އެރެއަށް ސީ ޝައިންގެ ފޭސްބުކް ޕޭޖްގައި އެވާހަކަތައް ކިޔައިދީ މާއްފަށް ވެސް ވަނީ އެދިފައިއެވެ.\nދެފަރާތުން މައްސަލަ ހަލު ކުރި ގޮތާއި ސީ ޝައިން އިން އެކަމުގައި އަމަލު ބެހެއްޓި ގޮތުން ނާފިޒާއި ސީ ޝައިން އަށް ވަރަށް ގިނަ ބަޔަކު މީސް މީޑިއާގައި ވަނީ ތައުރީފް ކޮށްފައިއެވެ.\nމިކަމާ ގުޅިގެން ވޮއިސް އިން ކުރި ސުވާލަކަށް ޖަވާބު ދެމުން މައްސަލަ ޖެއްސި މިދުއަމް ބުނެފައި ވަނީ” ދިމާވި ކަމަކާއި ގުޅިގެން ވަރަށް ހިތްހަމަ ނުޖެހި ހުރެ ފޭސްބުކް އަށް ވަދެ ލިއުނީ ، އެކަމަކު ސީ ޝައިން އާއި ނާފިޒް އެކަމާއި ކުރި މަތިލީ ހީވެސް ނުކުރާ ހާ ޕްރޮފިޝަނަލްކޮށް، އަސްލު އަޅުގަނޑު ފޭސްބުކު ގައި ލިއުމުން ވަރަށް ގިނަ މީހުން ގުޅި، މެސެޖުކޮށް ހަދައި ތަންކޮޅެއް ހަރުކަށި އިބާރާތުން ވެސް ބައެއް މީހުން ވާހަކަވެސް ދައްކާނެ، އެކަމަކު އެ ހުރިހާ ޕްރެޝާ އެއް ސީ ޝައިން ޓީމުން ހޭންޑުލް ކުރީ ވަރަށް ޕްރޮފިޝަނަލްކޮށް، އަޅުގަނޑު އެއްމެ މީހަކު ލިއުނު އެއްޗަކަށް ޖަވާބު ދީ ކަން ހައްލު ކުރުމަށް މުޅި ޓީމާއި ތަނުގެ ވެރިޔާ މުޅި އެއްދުވަސް ހޭދަ ކުރުމުން ދައްކުވައިދެނީ ކަސްޓަމާރ ކެއާ އަށް އިސްކަން ދޭ ވަރު” މިދުއަމް ބުންޏެވެ.


ވެރިންނަށް ކިޔަމަންތެރިކަން އަދާކުރުމުގައި ދީނުން ބޭރުވާ ހިސާބު – DhiSalafiyyah\n23/12/2011 ޢަޤީދާއާއި ފިރުޤާތައް, މުހިއްމު ލިޔުންތައް, ދީންއައްޝައިޚު ޢަބްދުއްރަޙީމް ބިން މުޙައްމަދު\nއިމާމު ޢަހުމަދު ބިން ޙަންބަލް އޭރު ވެރިޔަކަށްހުރި ޚަލީފާގެ އަރިހަށް ގެންދެވުނެވެ. އަދި ޤުރުއާނަކީ މަޚުލޫޤެއްކަމަށް ބުނުމަށް މަޖުބޫރުކުރިއެވެ. ނަމަވެސް އެކަލޭގެފާނުގެ ބަހަކަށް ވީ ކީކޭކަން ހަނދުމަކުރާށެވެ. ” ތިމަންނާއަށް ނިކަން ޤުރުއާނުން ނުވަތަ ރަސޫލާގެ ސުންނަތުން އެކަމާ ގުޅޭ ދަލީލެއް ދައްކާށެވެ. އޭރުން ތިމަންނާ ތިއަށް ޖަވާބުދޭނަމެވެ.” ދެން އެބައިމީހުން ޤުރުއާނާއި ސުންނަތަށް ނިސްބަތްކޮށް މިޒަމާނުގެ މީހުން ބުނާފަދައިން ބުންޏެވެ. އެޔޭ މިޔޭ ނުކިޔާށެވެ. އެކަލޭގެފާނު ޖަވާބުދެއްވަމުން ވިދާޅުވިއެވެ. “އިސްލާމްކަން ބިނާވެގެންވަނީ އެދޭތި ނޫން ދެންފަހެ ކޮންއެއްޗަކަށް ހެއްޔެވެ؟” އެކަލޭގެފާނުވެސް މި ނުރައްކާތެރި ދަނޑިވަޅުގައި ނޫނެކޭ ނުބުނެ އާނއެކޭ ބުނިނަމަ މިއަދު އެކަލޭގެފާނަށް ލިބިފައިވާ ދަރަޖަ ލިބިގެން ދިޔައީސްތޯއެވެ؟ އޭ މަޑު ގޮނޑިތަކާއި އަބްރަހަމް ލިންކަން ޖެހި ގަނޑުތަކަށް ލޯބިކުރާ ޢިލްމުވެރިންނޭވެ. ފަހެ އިބުރަތެއް ނުލިބޭތޯއެވެ؟\nއެއްފަހަރެއްގައި ﷲގެ ރަސޫލާ މުޙައްމަދު ޞައްލަﷲ ޢަލައިހި ވަސައްލަމަ މި އާޔަތް ކިޔަވާ ވިދާޅުވަމުންދަނިކޮށް އަދިއްޔު ބިން ޙާތިމް ރަޟިޔަﷲ އަންހުވިދާޅުވިއެވެ. “އޭ ﷲގެ ރަސޫލާއެވެ. އެބައިމީހުން (ޔަހޫދީންނާއި ނަޞާރާއިން) އެބައިމީހުންނަކަށް (އެއީ ރައްބީންނާއި ފާދިރީންނަށް) އަޅުކަމެއްނުކުރެއެވެ.”\nނަމަވެސް އެއީ ތަޢުބާވާ މީހުންގެ މައްޗަށެވެ. އަޅުގަނޑުމެންނަކީ ﷲއަށް ކިޔަމަންތެރިކަން އަދާކޮށް ޠާޣޫތުންނަށް އަޅުކަން ކުރުމުން ބަރީއަވެގެންވާ ބަޔެއްކަމުގައި ލައްވާށިއެވެ. އަދި މުޅި އިސްލާމީ ޢުއްމަތަށް ނަސްރު ދެއްވައި މުސްލިމުންނާއި ދެކޮޅަށް މުސްލިމުން ބަލިކަށި ކުރުމަށް ރާވަމުންދާ ފަރާތްތައް ބަލިކުރައްވައި އެބައިމީހުންގެ ސަފުތައް ވިއްސިވިހާލު ކުރައްވައި އެބައިމީހުންގެ ހިތްތަކަށް ބިރުވެރިކަމާއި ބަލިކަށިކަން ލައްވާށިއެވެ. އަދި އެބައިމީހުންގެ ކިބައިން މުސްލިމުންގެ ހިތްތަކަށް ހަމަޖެހުން ދެއްވާށިއެވެ. އާމީން


ދަރިން ތަރުބިއްޔަތު ކުރުމަށްޓަކައިވާ ރަނުގެ އަސާސްތައް – ۞ Haqqu.info\nأبو حامد محمد بن محمد الغزالي އުޚްތުން ޢިލްމުވރިން ލިޔުންތައް\n14/05/2015 02/06/2017 އުއްމު ޢަބްދުﷲ\nދަރިފުޅުގެ ތަޢުލީމުގެ ފުރަތަމަ މަރުޙަލާ، ތަރުބިއްޔަތު އަދި ރިވެތި އަޚްލާޤް އަށަގެންނެވުން..\nދަރިން ތަރުބިއްޔަތު ކުރުމަށްޓަކައި ހަރުދަނާ ފައިދާ ކުރަނިވި އުޞޫލެއް ގެންގުޅުމަކީ ވަރަށް މުހިންމު ފައިދާ ކުރަނިވި ކަމެކެވެ. އެހެނީ، ދަރިންނަކީ ﷲ ގެ ހަޟްރަތުން މައިންބަފައިންނަށް ދެއްވިގެންވާ އަމާނާތެކެވެ. އަދި އެކުދިންގެ ހިތަކީ ރިވެތި، ސާފް އަދި އާދައިގެ ލޯގަނޑެކެވެ. އެހިތަކީ އެންމެހާ ބައްޓަން ތަކާއި ގޮތްތަކުން ބަރީޢަވެގެންވާ އެއްޗެއްކަމުގައި ވިޔަސް އެހިތަކީ ހުރިހާ ވައްތަރެއްގެ ކަންތައްތަކަކުން ނުފޫޒު ފޯރާފަދަ އެއްޗެކެވެ. އަދި އެހެން މީހުން އެދޭ ފަދަ ކޮންމެ ގޮތަކަށް އެހިތް ލަންބުވައި ލެވިދާނެއެވެ.\nއެހެންކަމުން، ރިވެތި އަޚްލާޤް އެކުއްޖެއްގެ ކިބައިގައި އަށަގަނުވާ އަދި ޢިލްމުގެ އަލީގައި އެކުއްޖަކަށް އިރުޝާދުދެވިފައިވާ ނަމަ، އެފަދަ ފުރިހަމަ ތަރުބިއްޔަތެއްގެ ލިބުމުގެ ސަބަބުން އެކުއްޖަކަށް ދުނިޔެއާއި އާޚިރަތުގެ ބާއްޖަވެރިކަން ޙާޞިލްކުރެވޭނެއެވެ. މިކާމިޔާބީގައި، ކުއްޖާގެ މައިންބަފައިންނާއި މުދައްރިސުންނަށް އެކުއްޖާ ރަނގަޅު ގޮތުގައި ތަރުބިއްޔަތު ކުރުމުގެ ސަބަބުން ﷲ ގެ ޙަޟްރަތުން އަޖުރު ލިބޭނެއެވެ. އަދި ކުއްޖާގެ ކިބައިގައި ނުރަނގަޅު އަޚްލާޤް އަށަގެންފައިވެ ރަނގަޅު ތަރުބިއްޔަތެއް ދެވިފައި ނުވެ ޖަނަވާރުން ފަދައިން އަޅާލުމެއް ނެތި ދޫކޮށްލެވިފައިވާ ނަމަ އެފަދަ ކުއްޖަކު ވެގެން ދާނީ ގެއްލެނިވެގެންވާ ކުއްޖެއް ކަމުގައެވެ. އެފަދަ އަޅާލުން ކުޑަކަމުގެ ފާފަ އެކުއްޖެއްގެ ބަލަދުވެރިޔާ ނުވަތަ އަޅާލާ މީހާގެ މައްޗަށް ވާނެއެވެ. ﷲ ތަޢާލާ ކީރިތި ޤުރުއާނުގައި ވަހީކުރައްވާފައިވެއެވެ.\n¢يَا أَيُّهَا الَّذِينَ آمَنُوا قُوا أَنفُسَكُمْ وَأَهْلِيكُمْ نَارًا£\nއޭ އީމާންވީ މީސްތަކުންނޭވެ! ތިޔަބައިމީހުންނާއި ތިޔަބައިމީހުން ދަރިން ނަރަކައިން ސަލާމަތްކުރާށެވެ.\n( ތަޙްރީމް: 11)\nމިދުނިޔޭގެ އަލިފާނުން އެދަރިފުޅު ސަލާމަތް ކުރުމަށް އެކުއްޖާގެ ބައްޕަ މަސައްކަތް ކުރާ ފަދައިން އެބައްޕައެއްގެ މައްޗަށް އެންމެ އިސްވެގެންވަނީ ނުވަތަ ވާޖިބުވަނީ އޭނާގެ ދަރިފުޅު ޤިޔާމަތްދުވަހުގެ ގަދަފަދަ އަލިފާނުން ސަލާމަތް ކުރުމެވެ. އަދި މިކަން ކުރެވޭނެ ހަމައެކަނި ގޮތަކީ އޭނާ، އޭނާގެ ދަރިފުޅަށް އަޚްލާޤާއި، އެންމެ މަތިވެތި އުޞޫލުތައް ދަސްކޮށް ދިނުމާއި ނުރަނގަޅު ބައިވެރިންނާއި ރަޙްމަތްތެރިންގެ ކިބައިން ސަލާމަތް ކުރުމެވެ. އަދި ޖިސްމާނީ ރީތި ކަމާއި، ރިވެތި ވެގެންވާ ފޭރާމާއި، ގަހަނާއި އަދި ޖިސްމާނީ ފަސޭހަކަން ފަދަ ކަންތައްތަކަށް އެދުންވެރިވުން އެކުއްޖެއްގެ ހިތުގައި އަށަގަންނުވައިގެން ނުވާނެއެވެ. އެހެން ނޫންނަމަ، އެކުއްޖާ ބޮޑުވެ ފުރާވަރަށް އެރުމަށްފަހުގައި، އޭނާގެ އަގުހުރި ޙަޔާތް އެފަދަ ނިކަމެތި ކަންތައްތައް ޙާޞިލް ކުރުމަށްޓަކައި ބޭކާރު ކުރާނެއެވެ. އަދި އެކަންތައްތަކުގެ ތެރޭގައި އޭނާ އަބަދުގެ އަބަދަށް ހަލާކުވެގެން ދާނެއެވެ. އޭގެ ބަދަލުގައި، އެކުއްޖެ ބައްޕަގެ މައްޗަށް ވާޖިބުވެގެންވަނީ އެކުއްޖާގެ އެންމެ ޅައުމުރުއްސުރެ އެކުއްޖާ ފަރުވާތެރިކަމާއިއެކު ބަލަހައްޓާ ތަރުބިއްޔަތުކޮށް އެކުއްޖާއަށް އަޅާލުމެވެ.\nހުއްދަ ޙަލާލް ކާތަކެތީގެ މުހިންމުކަން\nމަންމަ ނެތް ޙާލަތެއްގައި، ކުދިން ތަރުބިއްޔަތު ކުރުމާއި ކުދިންނަށް ބުއްދިނުމަށްޓަކައި ރަނގަޅު އަޚްލާޤު ލިބިގެންވާ އަދި ޙަލާލް ރަނގަޅު ކާތަކެތި ކައިބޮއެ ހަދާ ދީނީ އަންހެނަކު އިޚްތިޔާރު ކުރަންޖެހޭނެ އެވެ. އެހެނީ ޙަލާލް ނޫން ކާތަކެތިން ކެއުމަށްފަހު ލިބޭ ކިރުގައި އެއްވެސް ހެޔޮކަމެއް އަދި ބަރަކާތެއް ނުވެ އެވެ. އޭގެ ބަދަލުގައި، ދަރިފުޅު ބޮޑުކުރެވެނީ ޙަލާލް ނޫން ތަކެތި ކައިގެން ލިބޭ ކިރުން ކަމުގައިވާ ނަމަ ނުބައި ޝައިޠާނީ ކަންތައްތައް އެ ކުއްޖާގެ އެތެރެހަށީގައި އަށަގަންނާނެ އެވެ. އަދި އޭގެ ސަބަބުން، ޝައިޠާނީ ނުބައި ޢަމަލުތަކަށް ކުއްޖާ ލެނބޭނެ އެވެ. ކުއްޖާއަށް ހެވާއި ނުބައި ވިސްނޭވަރު ވެއްޖެކަން މައިންބަފައިންނަށް ވިސްނުމާއިއެކު، އެކުއްޖާއަށް ފުރިހަމަ ތަރުބިއްޔަތު ދޭން ފަށަންޖެހޭނެ އެވެ. ދަރިފުޅުގެ ޙަޔާތުގެ މިދުވަސްވަރު ފާހަގަވެގެންދަނީ ލަދުވެތިކަމާއި އަބުރުވެރި ކަމުގެ ފުރަތަމަ ސިފަތައް ފެނިގެންދާ ދުވަސްވަރު ކަމުގައެވެ. އަދި ކުއްޖާއަށް އޭނާގެ ޤަދަރާއި ޢިއްޒަތް ވިސްނި ލަދުވެތިވާން ފަށައެވެ. އަދި މި ލަދުވެތި ކަމުގެ ސަބަބުން ބައެއްކަހަލަ ކަންތައްތައް ކުރުމުން އެކުއްޖާ ދުރުހެލި ވެއެވެ. އަދި މިއީ އެ ކުއްޖާގެ ކިބައިގައިވާ ވިސްނުން ތޫނުކަމުގެ އަލިކަމުގެ ނަތީޖާ އެވެ. އަދި ވިސްނުން ތޫނުކަމުގެ އަލި ފާޅުވާ މިންވަރަކީ، ކުއްޖާގެ ނަޒަރުގައި ބައެއް ކަންތައްތައް ރަނގަޅުވެފައި އަނެއްބައި ކަންތައްތައް ނުބައި ކަމުގައި ވާން ފެށުމެވެ. އަދި ބައެއް ކަންތައްތަކާއިމެދުގައި ލަދުވެތި ވެއެވެ. އަދި މިފަދައިން ލަދުވެތިކަން އިޙްސާސް ކުރެވުން މިއީ މަތިވެރިވަންތަ ﷲގެ ޙަޟްރަތުން ލިބިގެންވާ ނުހަނު ބޮޑު ރަޙްމަތެކެވެ. އަދި މި ސިފައިން ދައްކުވައިދެނީ އެ ކުއްޖާގެ ކިބައިގައިވާ އަޚްލާޤީ މިންގަޑުގެ މެދުމިނާއި ހިތުގައިވާ ޠާހިރުކަމެވެ. އޭގެ ބަދަލުގައި އަހަރުމެން ވިސްނަންވީ ހެވާއި ނުބައި ވަކިކުރުމުގެ ކުޅަދާނަކަން ކުއްޖާއަށް ލިބިގެންވުން މިއީ ﷲގެ ޙަޟްރަތުން ޤުދުރަތީ ގޮތުން ލިބިގެންވާ އުފާވެރި ކަމެއްކަމާއި އަދި މި ކުއްޖާ ބޮޑުވެ ފުރާވަރަށް އެރުމުން ފުރިހަމަ ވިސްނުން ލިބޭނެ ކަމަށެވެ. ލަދުވެތިކަން ލިބިގެންވާ ކުއްޖަކު މިނިވަންކަމާއިއެކުގައި ދޫކޮށްނުލާންވީ މި ސަބަބާއި ހެދިއެވެ. އެކުއްޖާގެ ލަދުވެތިކަމާއި އަދި ހެވާއި ނުބައި ވަކިކުރުމުގެ ކުޅަދާނަކަން ބޭނުންކޮށްގެން ފުރިހަމަ ތަމްރީން ދޭން ޖެހޭނެ އެވެ.\nކެއުމުގެ އަދަބުތައް ބަޔާންކޮށްދިނުން\nކުއްޖާގެ ކިބައިގައި ފުރަތަމަ އަށަގަންނަ ނުބައި އެދުމަކީ ގިނައިން ކެއުމަށް ދަހިވެތިވުމެވެ. އެހެންކަމުން، ކެއުމުގެ އަދަބުތައް ކުއްޖާއަށް ދަސްކޮށްދިނުމަކީ ނުހަނު މުހިންމުކަމެކެވެ.\nމިސާލެއްގެ ގޮތުން ކެއުމުގެ ރީތި އަދަބުތަކަކީ، ކަނާތުން ކެއުމާއި، ފެށުމުގެ ކުރިން ބިސްމި ކިޔުމާއި، ކާތަށީގެ މެދުން ނުކެއުމާއި، އެހެން މީހުން ކާން ފަށަން ދެން ނުކައި މަޑު ކުރުމާއި، އެހެން މީހުން ކާން ފެށުމުން ކާއެއްޗެއްސާއި ދިމާލަށް ނުބެލުމާއި، ކާން ތިބޭ މީހުންނާއި ދިމާލަށްވެސް ނުބެލުމާއި، ބޭނުމެއް ނެތް ގޮތެއްގައި އަވަސް އަރުވާލައިގެން ނުކެއުމާއި، ކާއެއްޗެހި ރަނގަޅަށް ހަފައިގެން ކެއުމާއި، އަވަސް\nއަރުވާލައިގެން ގިނަ މިންވަރެއް އަނގަޔަށް ނުލުމާއި އޭގެ ބަދަލުގައި ލަސްލަހުން ކެއުމާއި، ކާއެއްޗެހި ގަޔަށް އަޅައި، އޭގެން ހެދުމާއި އަތް ހަޑިނުކުރުން ފަދަ ކަންތަކެވެ.\nބައެއްފަހަރު ކުއްޖާއަށް ހަމައެކަނި ޕާން އެކަނި ދޭންޖެހޭނެ އެވެ. އެއީ ކޮންމެ ފަހަރަކު ޕާން ނުވަތަ ރޮއްޓާއިއެކު ރިހަ ހުރުމަކީ ކޮންމެހެން މުހިންމު ކަމެއްކަން ވިސްނިޔަ ނުދިނުމެވެ. ހަމައެއާއިއެކު، ގިނައިން ކެއުމުގެ ނުރަނގަޅު ކަމުގެ މައްޗަށް ކުއްޖާއަށް ނަޞޭޙަތްތެރިވާންޖެހޭނެއެވެ. އަދި ހައްދުފަހަނަޅާ ވަރަށް ކާ މީހުންނާއި ޖަނަވާރުންނާއި އެއްފަދަ ކުރަންޖެހޭނެ އެވެ. އަދި ގިނައިން ކާ ކުދިންނަށް ނުބެލުމަށް ކުއްޖާއަށް ނަޞޭހަތްދޭންޖެހޭނެ އެވެ. އަދި އޭގެ ބަދަލުގައި، މަދުން ރިވެތި ގޮތުގައި ކާ ކުދިންނަށް އެ ކުއްޖާގެ ކުރިމަތީގައި ތަޢުރީފް ކުރަންޖެހޭނެ އެވެ. އެ ކުއްޖާގެ ރަޙްމަތްތެރިންނަށް އަޅާލުމުގެ ގޮތުން، އެ ކުއްޖާއަށް ވުރެ ނިކަމެތި އެހެން މީހުންނަށް ކާއެއްޗެހި ދީ ހެދުމަށް އެ ކުއްޖާގެ ޝައުޤުވެރިކަން އަނބުރަންޖެހޭނެ އެވެ. ކުއްޖާގެ ކިބައިގައި އަށަގަންނުވަންޖެހޭނީ މޮޅެތި ކާއެއްޗެއްސާއި މެދުގައި އެހާ ސަމާލުކަން ނުބަހައްޓާ އާދައިގެ ކާއެއްޗެއްސާއިމެދު ރުހިގެން ވުމުގެ އާދައެވެ.\nމަޞްދަރު: އަބޫ މުޙައްމަދު އަލް-ޣަޒާލީ Jannah.Org\nއިޖްތިމާޢީ އުޚްތުން ދަރިފުޅު ތަރުބިއްޔަތު ތުއްތުކުދިން ސުލޫކު


Huhdha Nethi Gedhoru Kuhyya Dhinun Manaa Kohffi! ހުއްދަނެތި ގެދޮރު ކުއްޔަށް ދިނުން މަނާ ކޮށްފި! – Huvadhoo News Huhdha Nethi Gedhoru Kuhyya Dhinun Manaa Kohffi! Huvadhoo News\nހުއްދަނެތި ގެދޮރު ކުއްޔަށް ދިނުން މަނާ ކޮށްފި!\nރައީސް އިބްރާހިމް މުހައްމަދު ސޯލިހު މިއަދު ތަސްދީގުކުރެއްވި ބިލްގައިވާ ގޮތުން ދިރިއުޅެން ކުއްޔަށް ދޭ ތަންތަނުގެ ސެކިއުރިޓީ ޑިޕޮޒިޓްގެ ގޮތުގައި ދެ މަހުގެ ކުއްޔަށް ވުރެ ބޮޑުކޮށެއް ނުނެގޭނެ އެވެ. އަދި އެއްވެސް ސަބަބަކާ ހުރެ ކުލީގެ އެއްބަސްވުން ނިމުމަކަށް ގެނެސްފި ނަމަ ގިނަވެގެން 15 ދުވަހުގެ ތެރޭގައި އެ ފައިސާ އަނބުރާ ހަވާލުކުރަން ވެސް ޖެހޭނެ އެވެ.\nދިރިއުޅުމަށްޓަކައި ގޯތިގެދޮރު ކުއްޔަށްދިނުމާބެހޭ ބިލު ރައީސުލްޖުމްހޫރިއްޔާ މިއަދު ތަސްދީޤުކުރެއްވުމާ ގުޅިގެން މި ޤާނުނު ވަނީ ގެޒެޓްގައި ޝާއިޢުކުރައްވާފައެވެ. އަދި މި ޤާނޫނަށް ޢަމަލުކުރަން ފެށުމަށް ކަނޑައަޅާފައި ވަނީ މި ޤާނޫނު ފާސްވެ، ތަޞްދީޤުކޮށް، ދިވެހިސަރުކާރުގެ ގެޒެޓުގައި ޝާއިޢުކުރާ ތާރީޚުން ފެށިގެންނެވެ.\nރައީސް އިބްރާހިމް މުހައްމަދު ސޯލިހު ކޮވިޑަށް ފައްސިވެއްޖެ


Manchester United in Lukaku ge beynumeh nuhifi: Martinez | Mihaaru\nޔުނައިޓެޑުން ލުކާކޫގެ ބޭނުމެއް ނުހިފި: މާޓިނޭޒް\n20 ނޮވެމްބަރ 2020 - 10:51\nބްރުސެލްސް (ނޮވެމްބަރު 20) - މެންޗެސްޓާ ޔުނައިޓެޑުގައި ބެލްޖިއަމްގެ ފޯވާޑް ރޮމެލޫ ލުކާކޫ ހޭދަކުރި ދުވަސްތަކުގައި އޭނާގެ ބޭނުން އެ ޓީމުން ރަނގަޅަށް ނުހިފާ ކަމަށް ބެލްޖިއަމްގެ ކޯޗު ރޮބާޓޯ މާޓިނޭޒް ބުނެފި އެވެ.\nއެވަަޓަން ދޫކޮށް 2017 ވަނަ އަހަރުގެ ޖެނުއަރީ މަހު ލުކާކޫ ވަނީ 75 މިލިއަން ޕައުންޑަށް ޔުނައިޓެޑަށް ބަދަލުވެފަ އެވެ. އެ ޓީމުގައި ދެ ސީޒަން ހޭދަކުރުމަށް ފަހު ލުކާކޫ މިހާރު ކުޅެމުން އަންނަ އިންޓަ މިލާނާ ގުޅުނީ މިދިޔަ ސީޒަނުގަ އެވެ. ލުކާކޫ އަންނަނީ އެ ޓީމާ އެކު ރަނގަޅު ކުޅުމެއް ދައްކަމުންނެވެ.\nބެލްޖިއަމް ގައުމީ ޓީމަށް އެންމެ ގިނަ ލަނޑު ޖަހައިދިނުމުގެ ރެކޯޑް އޮތް ލުކާކޫއާ ބެހޭގޮތުން މާޓީނޭޒް ބުނީ ޔުނައިޓެޑްގައި ލުކާކޫ ހޭދަކުރީ އުނދަގޫ ދުވަސްތަކެއް ކަމަށާއި އޭރު އެ ކްލަބްގެ އެޓޭކްގައި ގޯސްކޮށް ހިނގާ ކަމެއްނަމަ އެކަމެއް އޮތީ އޭނާ ބޮލުގައި އަޅުވާފައި ކަމަށެވެ.\n"ކޮންމެ ކުޅުންތެރިއަކު ވެސް ރަނގަޅު އަދި ގޯސް ވަގުތުތަކެއް ކެރިއަރުގައި ހޭދަކުރާނެ. އަހަރެމެންނަށް އަބަދުވެސް އެބަފެނޭ ލުކާކޫގެ އެ ހުރި ލަނޑު ޖެހުމުގެ ކޮލިޓީ. އޭނަ މެންޗެސްޓާ ޔުނައިޓެޑްގައި ހުރިއިރު ޓީމަށް ތަށި ހޯދައިދޭން އޭނާ ވަރަށް މަސައްކަތްކުރި. ވަރަށް ބައިވަރު ޒިންމާއާ ހަވާލުވެގެން ލުކާކޫ މަސައްކަތްކުރި. އެކަމަކު ހުރިހާ ގޯސްކަމެއްގެ ޒިންމާ އޭނާ ނަގަން ޖެހެނީ. އެއީ އަހަރެންގެ ނަޒަރުގައި ވަރަށް ބޭއިންސާފުންވީ ކަމެއް،" މާޓީނޭޒް ބުންޏެވެ.\nކުރިން ޕްރިމިއާ ލީގުގެ ވިގަން އެތުލެޓިކާއި އެވަޓަން އަށް ކޯޗުކޮށްދިން މާޓިނޭޒް ބުނީ ޔުނައިޓެޑް ދޫކޮށް އިންޓަ އަށް ބަދަލުވި ފަހުން ލުކާކޫގެ ކުޅުމުން އަނެއްކާ ވެސް ތަފާތު ފެންނަން ފަށައިފިކަމަށާއި އެއީ ގައުމީ ޓީމަށް ވެސް އޮތް ހިތްހަމަ ޖެހުމެއް ކަމަށެވެ.\n"ހަގީގަތަކީ ޔުނައިޓެޑުން ލުކާކޫގެ ބޭނުމެއް ނުހިފި. އެކަމަކު މިހާރު އެ ފެންނަނީ އިޓަލީގައި ލުކާކޫ ވިދަމުންދާތަން. މިއީ އަހަރެމެންނަށް (ގައުމީ ޓީމަށް) ހިތްހަމަ ޖެހުމެއް،" މާޓިނޭޒް ބުންޏެވެ.\nއުމުރުން 27 އަހަރުގެ ލުކާކޫ ވެސް މީގެ ކުރިން ވަނީ ޔުނައިޓެޑް ދޫކޮށް އިންޓައާ ގުޅުމަކީ އޭނާގެ ކެރިއަރުގައި ނިންމި ރަނގަޅު އެއް ނިންމުމަށް ވާނެ ކަމަށް ބުނެފަ އެވެ. އޭނާ ވަނީ މިހާތަނަށް އެ ޓީމަށް 42 ގޯލު ޖަހައިދީފަ އެވެ.\nއިތުރު ލިޔުންތައް މެންޗެސްޓާ ޔުނައިޓެޑް ރޮމެލޫ ލުކާކޫ\nލުކާކޫ: ދަތި ހާލުގައި ކުރި މަސައްކަތުން ބޮންތިއަށް


އިގްތިސާދު / ޓޫރިޒަމް\nކޮވިޑް-19 އަށް ފަހު ރާއްޖޭގެ ޓޫރިޒަމް އަލުން ފަށާއިރު، މީގެ ކުރިން ނަގަމުން އައި ޓެކްސްތަކާއި ފީތަކުގެ އިތުރުން ޚާއްސަ އެއްވެސް ޓެކްސްއެއް އަދި ފީއެއް ނަގަން ނުފެންނަ ކަމަށް...\nރިސޯޓް މުވައްޒަފުންނަށް ރަނގަޅު ގޮތް ވާން ޖެހޭ:ސައުދު\nކޮވިޑް-19 ފެތުރުން ކޮންޓްރޯލް ނުވެ އޮންނަ ހާލަތުގައި ވެސް ރާއްޖޭގެ ޓޫރިޒަމް އަލުން ފެށުމަށް ޓަަކައި ޓޫރިޒަމް މިނިސްޓްރީން އެކުލަވާލައި އިންޑަސްޓްރީގެ ފަރާތްތަކަށް ފޮނުވާފައިވާ...\nމަބްރޫކް ވިދާޅުވީ މިކަމުގައި ބަސް ބުނަން ޖެހޭނީ ސިއްހީ މާހިރުން ކަމަށް. އެންމެ ބޮޑު އިސްކަމެއް ދޭނީ ވެސް ސިއްހީ މާހިރުންގެ ބަހަކަށް ކަމަށް އޭނާ. އޭގެ ބަދަލުގައި އިތުރު ބަޔަކު ދައްކާ...\nސަރުކާރުން މަޓީގެ ލަފާ ބަލައިގަންނާނެ: ނަޝީދު\nސަރުކާރުން މޯލްޑިވްސް އެސޯސިއޭޝަން އޮފް ޓޫރިޒަމް އިންޑަސްޓްރީ (މަޓީ) ގެ ލަފާ ބަލައިގަންނާނެ ކަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nކޮވިޑް-19 ގެ ސަބަބުން ގެއްލުންވާ ވިޔަފާރިތަކަށް އެހީވުމަށް ސަރުކާރުން އިއުލާންކުރި އިގްތިސާދީ އެހީގެ ޕެކޭޖް ކަނޑައެޅީ މޯލްޑިވްސް އެސޯސިއޭޝަން އޮފް ޓޫރިޒަމް އިންޑަސްޓްރީ (މަޓީ) އާ މަޝްވަރާ ނުކޮށް ކަމަށް ބުނެ އެ ޖަމިއްޔާ އިިން ނެރުނު ބަޔާނަކީ ސަރުކާރުގެ ގައިގައި ކޮޅުފަައިންް ޖެހުން ކަމަށް އިކޮނޮމިކް މިނިސްޓަރު ފައްްޔާޒް އިސްމާއީލް...\nކޮވިޑް-19 ގެ ސަބަބުން ގެއްލުންވާ ވިޔަފާރިތަކަށް އެހީވުމަށް ސަރުކާރުން އިއުލާންކުރި އިގްތިސާދީ އެހީގެ ޕެކޭޖް ކަނޑައެޅީ މޯލްޑިވްސް އެސޯސިއޭޝަން އޮފް ޓޫރިޒަމް އިންޑަސްޓްރީ (މަޓީ) އާ މަޝްވަރާ ނުކޮށް ކަމަށާއި އެ ޕެކޭޖްގެ ފައިދާ އެ ދާއިރާގެ ގިނަ ފަރާތްތަކަށް ނުލިބޭނެ ކަމަށް މަޓީން މިއަދު ބުނެފި އެވެ.\nކޮވިޑް-19 އާ ގުޅިގެން ރާއްޖެ އަށް ކުރިމަތިވެފަައިވާ މާލީ ދަތިކަން ހައްލުކުރުމަށްޓަކައި ދައުލަތުގެ ހަރަދަށް ޒިންމާވުމުގެ ގާނޫނުގެ ބައެއް ސަސްޕެންޑްކޮށް، މަރުކަޒީ ބޭންކް (އެމްއެމްއޭ) އިން 4.2 ބިލިޔަން ރުފިޔާ ނަގަން ހުއްދަ ހޯދަން މަޖިލީހަށް ހުށަހެޅި މައްސަލަ ކުރިއަށް ގެންދާނީ ބަޖެޓް ބަހުސެއްގެ ގޮތަށް ކަމަށް މަޖިލީހުގެ ރައީސް...\nApril 09, 2020 43\nސޯނޫ: މަހުޖަނުން މިހާރު ވެސް ރާއްޖެ އަންނަން ބޭނުން\nކޮރޯނާވައިރަސް ކޮންޓްރޯލްކުރަން ލޮކްޑައުންގެ ހާލަތަށް ގެންގޮސްފައިވާ ގައުމުތަކުގައި ނުތިބެ ރާއްޖޭގެ ރިސޯޓްތަކުގައި ގިނަ ދުވަސްތަކެއް ހޭދަކުރަން ބޭނުންވެގެން މަހުޖަނުންގެ ފަރާތުން ހުށަހެޅުންތައް ލިބެމުން އަންނަ ކަމަށް ސޮނޭވާ ރިސޯޓް ޗެއިންގެ ވެރިޔާ ސޯނޫ ޝިވްދަސާނީ ވިދާޅުވެއްޖެ އެވެ.


Adhurey magumatheegai isheenee kakulugai rissatheެe! | Jazeera\tއަދުރޭ މަގުމަތީގައި އިށީނީ ކަކުލުގައި ރިއްސާތީ! - Jazeera\nދަރުބާރުގެއަށް ދިޔައީ އެތަނުގެ ބޭފުޅުންނާއި ބައްދަލުކޮށް ވެކްސިންގެ ސައްހަ މައުލޫމާތު ހޯދަން: އަދުރޭ\nދާނިޝް މުޙައްމަދު ނިޡާމް February 7, 2021 341 views0\nއަދުރޭ މަގު މަތީގައި އިށީނދެގެން -- ފޮޓޯ: ޓްވިޓަރ\nފުލުހުން އިދިކޮޅު ޕްރޮގްރެސިވް ކޯލިޝަންގެ ވަގުތީ ލީޑަރު އަބްދުއްރަހީމް އަބްދުﷲ (އަދުރޭ) ހައްޔަރުކުރީ، މިދިޔަ މަހުގެ 27 ވަނަ ދުވަހު ދާރުބާރުގެ ކައިރީގައި މަގުމަތީގައި ކަކުލުގައި ރިއްސާތީ އިށީނދެގެން އިންދާކަމަށް އޭނާ ވިދާޅުވެއްޖެއެވެ.\nމިއަދު ހަވީރު ފުލުހަށް ހާޒިރުވުމަށް ފަހު އޭނާ ވިދާޅުވީ، ފުލުހުން އޭނާގެ މައްޗަށް3ތުހުމަތެއް ކުރާކަމަށެވެ. އެއީ، ފުލުހުން ބަންދުކޮށްފައި އޮތް ތަނަކަށް ވަނުމާއި ފުލުހުންގެ ދައުރު އަދާކުރުމަށް ހުރަސް އެޅުމުގެ އިތުރުން ދަތުރުފަތުރުކުރަން އުނދަގޫވާގޮތަށް މަގު ބަންދުކޮށްގެން އިށީނދެ އިނދެ އަޑުގަދަކުރުންކަމަށެވެ.\nއޭނާ ވިދާޅުވީ ފުލުހުން ކުރަނީ ކަނޑައެޅިގެން ދޮގު ތުހުމަތްތަކެއް ކަމަށާއި، އެފަދަ ގޮތަކަށް ކަންތައް ކޮށްފައިނުވާނެކަމަށެވެ. އެގޮތުން، ދަރުބާރުގެ ކައިރިއަށް ޕީޕީއެމް/ޕީއެންސީ ލީޑަރޝިޕާއި ސަޕޯޓަރުން ދިޔުމުގެ ކުރިން އެއްވެސް ފުލުހަކު ހުރަސް އަޅާފައެއް ނުވާކަމަށެވެ. ވަކި ހިސާބަކަށް ދިޔުމުން ފުލުހުން، މުޒާހަރާގެ ބައިވެރިން އެތަނުން ދުރަށްލާން ފެށިކަމަށް އޭނާ ވިދާޅުވިއެވެ.\nމިއީ ކަނޑައެޅިގެން ދޮގު ތުހުމަތުތަކެއް. އަޅުގަނޑާއެކީ ޕީޕީއެމް/ޕީއެންސީ ލީޑަރޝިޕާއި އަދި ވަރަށް ގިނަ އަދަދެއްގެ ސަޕޯޓަރުން އެދުވަހު އެތަނަށް ދިޔަ. ދަރުބާރުގެއާއި ހަމަޔަށް ދިޔުމުގެ ކުރިން އެއްވެސް ފުލުހަކު އަޅުގަނޑުމެންނަށް ހުރަސް އަޅާފައެއް ނެތް، އަދި އެ ހިސާބަށް ދިޔައިރު އަމީނީ މަގު ބަންދުކޮށްފައެއް ވެސް ނެތް. ވަކި ހިސާބަކަށް ދިޔައީމައި ފުލުހުން ސަފު ހަދައި އަޅުގަނޑުމެން ބޭރަށް ނެރުނީ، ބޭރަށް ނެރުނީމައި ސަފު ހަދައި އަޅުގަނޑުމެން އަޑުއުފުލަމުން ގެންދިޔައީ އަޅުގަނޑުމެން މިދިޔައީކީ ކީއްކުރަންކަން.\nއަދުރޭ ވިދާޅުވީ ދަރުބާރުގެ ކައިރިއަށް ދިޔައީ އެ ތަނުގައި މަސައްކަތް ކުރާ އެޗްޕީއޭގެ މީހުންނާއި ބައްދަލުކޮށް ވެކްސިނާއި ގޮތުން ލިބިފައި ހުރި މައުލޫމާތު އެއީ ސައްހަ މައުލުމާތެއް ތޯ ސާފުކުރަންކަމަށެވެ. އަދި އެތަނުން މަގުމަތީގައި އިށީނީ ކަކުލުގައި ރިއްސާތީ ކަމަށާއި އެ ހިސާބުން އޭނާ ހައްޔަރުކޮށްގެން ގެންދިޔައީ ކަމަށެވެ. އަދި ގެންދިޔައިރު ގާނޫނީ އިންޒާރެއްވެސް ދީފައި ނުވާކަމަށާއި ހައްޔަރުކުރީ ކީިއްވެކަން އެނގުނީ ބަހަށް އަރުވައިގެން އަތޮޅުވެއްސައް ގެންދިޔުމުންކަމަށެވެ.\nމަގުމަތީ އިށީނީ ކުަޑަކޮށް ކަކުލު ރިއްސާތީ , އިރުކޮޅެއް ނުވަނީސް ފުލުހުން އަޅުގަނޑު ގެންދިޔައީ ، ގެންދިޔައިރު ފުލުސް މީހެއް ބުނި އަޑުއެހިން ހައްޔަރަށް ވާގޮތަށް ގެންދާށޭ، އަތޮޅުވެއްސައް ގެންދިޔަ އިރުވެސް ކީއްވެކަމެއް ނޭނގޭ، ގާނޫނީ އިންޒާރެއް ނުދީ ކުއްލިއަކަށް ނަގައިގެން ދިޔައީ އަޅުގަނޑުމެން އެތާ އެއްވެ ތިއްބާ.\nއަދުރޭ ފުލުހަށް ހާޒިރުކޮށްފައިވަނީ، އިދިކޮޅު ފަރާތްތަކުން މާލޭގައި ބޭއްވި މުޒާހަރާއާ ގުޅިގެން ފުލުހުންގެ ހައްޔަރުގައި ދޫނިދޫ ގައި ބެހެއްޓުމަށް ފަހު ދޫކޮށްލާފައި ވަނިކޮށެވެ. ކްރިމިނަލް ކޯޓުން އޭނާ ދޫކޮށްލާފައިވަނީ ޝަރުތުތަކެއް ކުރުމަށް ފަހުއެވެ.\nއަދުރޭ މަގުމަތީގައި އިށީނީ ކަކުލުގައި ރިއްސާތީ!


REPORT: Utheemuge bimu adeegai thaareekh valhulevifai | Mihaaru\nއުތީމުގެ ސަރަހައްދެއް ކޮންނަނިކޮށް ފެނުނު ތަށިތަކެއް. މިގޮތަށް ފެނުނު ބައެއް ތަކެތި މި ރަށުގެ ގޭގައި ބަހައްޓާފައި އެބަހުރި\nއުތީމުގެ ބިމު އަޑީގައި ތާރީޚު ވަޅުލެވިފައި\nހއ. އުތީމުން ފަޒީނާ އަހުމަދު\n28 މެއި 2017 - 09:43 38 comments\nހއ. އުތީމަކީ ތާރީޚީ ގޮތުން ހާއްސަ ރަށެކެވެ. މި ރަށުގެ ތާރީހާ ގުޅޭ އެތައްކަމެއް ފެންނަ އެބަހުއްޓެވެ. ޕޯޗުގީޒުންގެ އަތްދަށުން ރާއްޖެ ސަލާމަތްކުރި ތިން ބަތަލުންނަށް ނިސްބަތްވާ "އުތީމު ގަނޑުވަރު" އަކީ އެންމެ ބޮޑު ތަރިކަ އެވެ. މި ނޫނަސް އެތައް ތަނެއް ހުރި އިރު ރަށުގެ ބިމު އަޑީގައި ވެސް މީގެ އެތައް ސަތޭކަ އަހަރެއް ކުރިން ވަޅުލާފައިވާ އެކި ވައްތަރުގެ ތަކެތި އެބަހުއްޓެވެ.\nއޭގެެތެރޭގައި، ކުރީޒަމާނުގައި ފައިސާގެ ގޮތުގައި ދިވެހިން ބޭނުން ކުރި ބޮއްޔާއި އޭރުގެ ޝާހީ އާއިލާތަކަށް ހާއްސަކޮށްފައިވާ ބައެއް ތަކެއްޗާއި ކުރީ ޒަމާނުގައި އާއްމުން ބޭނުންކުރި ތަފާތު ސާމާނު ވެސް ފެނިފައިވެ އެވެ. މިގޮތަށް ފެނުނު ބައެއް ތަކެތި މި ރަށުގެ ގޭގައި އެބަހުއްޓެވެ.\nއުތީމު ކައުންސިލް މެމްބަރު އިބްރާހިމް ރަޝީދު ވިދާޅުވި ގޮތުގައި މި ރަށުގެ ބޯޅަދަނޑު ހަދަން 2015 ގައި ކޮނުނުއިރު ވެސް އެކި ވައްތަރުތަކުގެ އާސާރީ ތަކެތި ވަނީ ފެނިފަ އެވެ. އޭގެ ތެރޭގައި ކުރީ ޒަމާނުގައި އެކި މައުލޫދުތަކާއި ޖާފަތްތަކަށް ބޭނުންކުރި ތައްޓާއި ސަމުސަލާއި އެ ނޫން ވެސް ތަކެތި ހިމެނެ އެވެ.\nއުތީމުން ފެނުނު ބޮލި ވަޅަކުން ބޮލިތައް ހޮވަނީ.\n"އޭރު ބޭނުންކުރި ވަރަށް ގިނަ އަދަދެއްގެ ސާމާނު، އެއް ވަޅަކުން ފެނުނު. އޭރު ފައިސާގެ ގޮތުގައި ބޭނުންކުރި ބޮލި އެކަނި ވެސް ހަތަރު ބަސްތާ އެ ވަޅުން ނެގި،" އޭނާ ވިދާޅުވި އެވެ.\nއޭނާ ވިދާޅުވީ ކުރީޒަމާނުގެ ދިރިއުޅުން ރަމްޒުކޮށްދޭ ވަރަށް ގިނަ ތަކެތި އެ ރަށުގެ ބިމު އަޑިން ފެނިފައިވާ ކަމަށެވެ. އޭރު ހަވާދު ފުނޑަން ގެންގުޅޭ ދައި އަދި ބިންބި މުގުރަން ބޭނުންކުރިި އެއްޗެހި ވެސް ފެނިފައިވާ ކަމަށް އޭނާ ވިދާޅުވި އެވެ.\n"ވަރަށް ބޮޑެތި ސައިޒުގެ ރުނބާ ވެސް އެބަހުރި މި ރަށުން ފެނިފައި، ގޮނޑު ދޮށުން ވެސް ސީނުތަށި އެއްޗެހި ހޮވާފައި އެބަހުރި،" ރަޝީދު ވިދާޅުވި އެވެ.\nއުތީމުގެ ބިމުު އަޑިން ފެނުނު ރުނބައެއް.\nމިގޮތަށް، ފެނުނު ތަކެތި ވިއްކައިގެން މި ރަށުގެ ބައެއް މީހުން އާމްދަނީ ވެސް ހޯދާފައިވެ އެވެ.\nއޭނާ ވިދާޅުވި ގޮތުގައި، އަތިރިމަތިންނާއި އެ ނޫން ވެސް ސަރަހައްދުތަކުން ފެންނަ އެފަދަ ތަކެތި ވިއްކައިގެން ބައެއް މީހުން ވަނީ ގޭގެ ފުރާޅު ހިޔާކުރާނެ ޓިނު ވެސް ހޯދައިފަ އެވެ. މީގެ އަހަރުތަކެއް ކުރި ނަމަވެސް މިހާރުގެ ރޭޓަށް ބަލާއިރު، އެގޮތަށް ފެނުނު ތަކެތި ވިއްކައިގެން ބައެއް މީހުން ލައްކައަކަށް ވުރެ ގިނަ ރުފިޔާ ހޯދާފައިވާނެ ކަމަށް އޭނާ ލަފާކުރައްވަ އެވެ.\nބިމު އަޑިން ފެނުނު ތަށިތަކެއް ފޮށިގަނޑަކަށް އަޅައި، މި ރަށުގެ އުތީމު ގެއެއްގައި ފޮރުވާފައި.\nއުތީމު ނޫނަސް ބައެއް އެހެން ރަށްތަކުން ވެސް ބޮލިފަދަ ތަކެތި ފެނިފައިވެ އެވެ. އެކަމަކު، މި ރަށުން މިހާ ގިނަ އަދަދަކަށް މި ތަކެތި ފެންނަންވީ ސަބަބަކީ ކޮބައިހެއްޔެވެ؟\nއޭގެ ސާފު ޖަވާބެއް، ރަޝީދަށް ވެސް އެނގިވަޑައެއް ނުގަންނަވަ އެވެ. އެނގޭހާ ވެސް ކަމަކީ ތާރީހީ ގޮތުން އުތީމު ހާއްސަކަމެވެ.\nއުތީމު ބިމުގެ އަޑިން ފެނުނު ތަށިތަކެއް.\n"އަޅުގަނޑުމެންގެ ކާފަމެން ބުނާނެ، ކުރީ ޒަމާނުގައި ވިލާގަނޑާ އަޅުވާފައި ވެސް ބިމު އަޑީގައި ސާމާނު ވަޅުލައޭ. އަޑުއިވިފައިވާ ގޮތުގައި، އޭރު ހީކުރަނީ ވިލާގަނޑަކީ ދަތުރުކުރާ އެއްޗެއް ނޫން ކަމަށް،" ރަޝީދު ވިދާޅުވި އެވެ.\nއެހެން ރަށްރަށާ އަޅާބަލާއިރު އެ ރަށުން އެފަދަ ތަކެތި އެހާ ގިނައިން ފެންނަ ކޮންމެވެސް ސިއްރެއް އޮންނާނެ އެވެ. އުތީމުގެ ތާރީހާ ގުޅޭ ގޮތުން އެނގޭ އަދި ހޯދިފައިވާ ކަންކަމުގެ އިތުރުން އަދިވެސް އިތުރު ކަންތައްތަކެއް ހުރުން ވަރަށް ބޮޑަށް އެކަށީގެންވެ އެވެ.\nއިތުރު ލިޔުންތައް ހއ. އުތީމް ލެފުން ތާރީހް ރާއްޖޭގެ ރަށްތައް\n"ބަރާސިލު"ގެ ހަނދާންތައް، އަބްދުﷲގެ ހަޔާތުން


Mihaaru awards ge lifetime achievement award Zahir Naseer ge sharafugai | Mihaaru\nމޯލްޑިވްސް އޮލިމްޕިކް ކޮމިޓީގެ ކުރީގެ ރައީސް މަރްހޫމް މުހައްމަދު ޒާހިރު ނަސީރު\nމިހާރު އެވޯޑްސްގެ އަގުވަޒަންކުރުމުގެ އިނާމު ޒާހިރު ނަސީރުގެ ޝަރަފުގައި\n04 މެއި 2017 - 12:36 1 comment\nކުޅިވަރަށް ހާއްސަކޮށްގެން މިހާރު ނޫހުން ރޭ ތައާރަފްކުރި "މިހާރު އެވޯޑްސް" ގެ ލައިފްޓައިމް އެވީޗްމަންޓް އެވޯޑް، ދިވެހި ކުޅިވަރަށް ގިނަ ހިދުމަތްތަކެއް ކުރައްވާފައިވާ މަރްހޫމް މުހައްމަދު ޒާހިރު ނަސީރުގެ ޝަރަފުގައި ދޭން ނިންމައިފި އެވެ.\nލައިފްޓައިމް އެޗީވްމަންޓް އެވޯޑަކީ ކުޅިވަރަށް ދިގު މުއްދަތަކަށް ހިދުމަތްކުރާ އަދި ކުރަމުން ގެންދާ ފަރާތްތަކުގެ އަގުވަޒަންކުރުމުގެ ގޮތުން މިހާރު އެވޯޑްސްގައި ހިމެނޭ އިނާމެކެވެ.\n"މިހާރު"ގެ އޮފިޝަލަކު ވިދާޅުވީ ޒާހިރު ނަސީރުގެ ނަމުގައި މި އެވޯޑް ދޭން ނިންމީ ދިވެހި ކުޅިވަރަށް އެމަނިކުފާނުކޮށްދެއްވި ޚިދުމަތުގެ ހަނދާނާއި ޝަރަފުގައި ކަމަށެވެ. އަދި ދިވެހި ކުޅިވަރުގެ ގިނަ ހިދުމަތްތެރިންގެ ނަމޫނާއަކީ ވެސް އެމަނިކުފާނު ކަމަށް ވެފައި އެފަދަ އެވޯޑެއް ޒާހިރުގެ ނަންފުޅަށް ޚާއްސަކުރުން މުހިންމު ކަމަށް ވެސް ވިދާޅުވި އެވެ.\n"މިހާރު އެވޯޑްސް" ފަރުމާކޮށް މާކެޓްކުރުމުގެ ޒިންމާ އުފުލާ ތިންކް އެޑްވަޓައިޒިންގެ ސީއީއޯ އަދީލް އިސްމާއިލް (ވ) އާއި މިހާރުގެ ސީއީއޯ ރިއްފަތު މުހައްމަދު އެއްބަސްވުން ބަދަލުކުރައްވަނީ\nމޯލްޑިވްސް އޮލިމްޕިކް ކޮމިޓީ، 1980ގެ އަހަރުތަކުގެ ކުރީކޮޅު އުފެދުނީއްސުރެ 2008ގެ ނިޔަލަށް އެ ކޮމިޓީގެ ރައީސްކަން ކުރެއްވި ޒާހިރު ނަސީރަކީ ރާއްޖޭގައި ގިނަ ކުޅިވަރުތަކެއް އާލާކުރެއްވުމުގައި ގިނަ މަސައްކަތްތަކެއް ކުރެއްވި ބޭފުޅެކެވެ. އަދި އެމަނިކުފާނު ވަނީ އެތައް ކުޅުންތެރިންނާއި ކޯޗުންނާއި ހިދުމަތްތެރިން އުފައްދަވައި، ކުޅިވަރު ދަނޑަށް ނެރުއްވައިފަ އެވެ. ބައިނަލްއަގްވާމީ ކުޅިވަރު ޖަމިއްޔާތަކުގެ އިސް މަގާމްތައް ވެސް ފުރުއްވި އެވެ.\nދައުލަތުން ނިޝާން އިއްޒުއްދީން އިއްޒަތުގެ ވެރިކަމުގެ ލަގަބް އަރުވާފައިވާ ޒާހިރު ނަސީރު އަވަހާރަވީ މިދިޔަ އަހަރުގެ މެއި 25 ގަ އެވެ.\nމިހާރު އެވޯޑްސްގެ މެއިން ސްޕޮންސަރުންނަކީ އުރީދޫ އާއި އެލައިޑް އިންޝުއަރެންސެވެ. މީޑިއާ ޕާޓްނަރަކީ ވީ މީޑިއާ އެވެ.\nއެސޯސިއޭޓް ޕާޓްނަރުުންނަކީ ސޮނީ ސްޕޯޓްސް އާއި ބީއެޗުއެމް އާއި ޓީއެފްޖީ އާއި ވެލިގާ ހާޑްވެއާ އަދި ޕްރިންޓް ލެބް އެވެ.\nހޮޓެލް ޖެންގައި ރޭ ބޭއްވި ރަސްމިއްޔާތެއްގައި ތައާރަފްކުރި މިހާރު އެވޯޑްސްގައި ޖުމްލަ 24 އެވޯޑެއް ދޭނެ އެވެ. އޭގެ ތެރޭގައި ފުޓްބޯޅައިގެ އެންމެ މޮޅު ތިން ކުޅުންތެރިންނާއި ޒުވާން ކުޅުންތެރިޔާ އާއި ރަން ބޫޓް ހިމެނެ އެވެ. މީގެ އިތުރުން ވޮލީބޯޅައިން ދެ ޖިންސުން އެންމެ މޮޅު ތިން ކުޅުންތެރިންނާއި ދެ ޖިންސުން އެންމެ މޮޅު ޒުވާން ކުޅުންތެރިޔާ ހޮވާނެ އެވެ. އަދި ބެޑްމިންޓަނާއި އެތުލެޓިކްސް އާއި ޓޭބަލް ޓެނިސް އަދި ފެތުން އެއްކޮށްގެން ދެ ޖިންސުން އެންމެ މޮޅު ތިން ކުޅުންތެރިން ހޮވައި އިނާމް ދޭނެ އެވެ. ކޯޗުންނާއި ރެފްރީގެ އެވޯޑް ދެނީ ހުރިހާ ކުޅިވަރެއް އެއްކޮށެވެ.\nއިތުރު ލިޔުންތައް މުހައްމަދު ޒާހިރު ނަސީރު މިހާރު އެވޯޑްސް 2017


Faas kuraa budget ah badhalu geneveyne usooleh kanda'alhan jehey: Auditor General | Mihaaru\nމަޖިލީހުގެ ބަޖެޓު ދިރާސާ ކުރާ ކޮމެޓީގެ ބައްދަލުވުމެއްގައި މެމްބަރުން ބައިވެރިވެވަޑައިގަންނަވަނީ. -- ފޮޓޯ: ނިޝާން އަލީ/ މިހާރު\nފާސްކުރާ ބަޖެޓަށް ބަދަލު ގެނެވޭނެ އުސޫލެއް ކަނޑައަޅަންޖެހޭ: އޮޑިޓަ ޖެނެރަލް\n15 ނޮވެމްބަރ 2016 - 11:40 1 comment\nރައްޔިތުންގެ މަޖިލީހުން ފާސްކުރާ ބަޖެޓަށް ސަރުކާރުން ބަދަލު ގެންނަމުން ދިޔަސް އެއީ ގާނޫނުއަސާސީގެ ރޫހާ ހިލާފު ކަމެއް ކަމަށް ވިދާޅުވެ، ހުދޫދެއްގެ ތެރެއިން އެކަން ކުރެވޭނެ އިންތިޒާމުތަކެއް ހަމަޖައްސައި ދިނުމަށް އޮޑިޓަ ޖެެނެރަލް ހަސަން ޒިޔަތު ރައްޔިތުންގެ މަޖިލީހުގައި އެދިވަޑައިގެންފި އެވެ.\nއަންނަ އަހަރަށް ލަފާ ކުރާ ދައުލަތުގެ ބަޖެޓު ދިރާސާ ކުރާ މަޖިލީހުގެ ކޮމިޓީ އަށް ޒިޔަތު މިދިޔަ ބުރާސްފަތި ދުވަހު ލިއުމުން ދެއްވި ލަފާގައި ވިދާޅުވި ގޮތުގައި މަޖިލީހުން ދައުލަތުގެ ބަޖެޓު ފާސްކުރާ ފަހުން އަހަރުގެ އެކި ދުވަސްވަރު ފިނޭންސް މިނިސްޓްރީން އެއް ކޯޑުން އަނެއް ކޯޑަށް، އެއް މުއައްސަސާ އިން އަނެއް މުއައްސަސާ އަށް ނުވަތަ އެއް މަޝްރޫއުން އަނެއް މަޝްރޫއަށް ބޮޑެތި އަދަދުތަކުން ފައިސާ ބަދަލު ކުރަމުން ދާ ކަމަށެވެ. އޭގެ ތެރޭގައި ކެޕިޓަލް ހަރަދު ވެސް ހިމެނޭ އިރު، އެއީ ގާނޫނުއަސާސީގެ 96 ވަނަ މާއްދާގެ ރޫހާ ހިލާފު ކަމެއް ކަމަށް އޭނާ ވިދާޅުވި އެވެ.\n"މިހެންވުމުގެ ސަބަބުން ރައްޔިތުންގެ މަޖިލީހުން ދައުލަތުގެ ބަޖެޓު ފާސްކުރުމުގެ މަގުސަދު ހާސިލުވަމުން ނުދާކަން ފާހަގަކުރަމެވެ،" ލަފާގައިވެ އެވެ.\nއެކަމަކު، ހުދޫދުތަކެއްގެ ތެރެއިން ބަޖެޓަށް ބަދަލު ގެނައުމުގެ އިހުތިޔާރު ދުނިޔޭގެ އެހެން ގައުމުތަކުގައި ވެސް އޮންނަކަން ފާހަގަކުރައްވައި ޒިޔަތު ވަނީ އެފަދަ އުސޫލުތަކެއް މަޖިލީހުން އެކަށައަޅައިދިނުމަށް އެދިވަޑައިގެންފަ އެވެ. އަދި އެއީ މިހާރުން މިހާރަށް ކޮންމެހެން ވެސް ކުރަންޖެހިފައިވާ ކަމެއްކަން އޭނާ ފާހަގަ ކުރެއްވި އެވެ.\nކުންފުނިތަކުގެ ބަޖެޓު މަޖިލީހުން ފާސްކުރަންޖެހޭ\nއޮޑިޓަ ޖެނެރަލް ފާހަގަކުރެއްވި ގޮތުގައި ބައެއް ހިދުމަތްތައް ދިނުމަށް އުފައްދާފައިވާ ކުންފުނިތަކުގެ ހިންގުމާއި އެ ނޫން ވެސް ބައެއް ކަންކަމަށް ދައުލަތުގެ ބަޖެޓަށް ވަރަށް ބޮޑަށް ބަރޯސާވެ އެވެ. އެހެންވެ، ދައުލަތުގެ ބަޖެޓާ އެކު އެ ކުންފުނިތަކުގެ ބަޖެޓު ވެސް ފާސްކުރުމަށް އޭނާ ވަނީ ލަފާ ދެއްވައިފަ އެވެ.\nއެއީ، ޒިޔަތު ވިދާޅުވި ގޮތުގައި، އެ ކުންފުނިތަކުގެ މުވައްޒަފުންގެ މުސާރަ އާއި ހިންގުމުގެ ހަރަދުގެ ބޮޑު ބައެއް ހަމަޖައްސަނީ ދައުލަތުގެ ބަޖެޓުން ކަމަށް ވާތީ އެވެ.\nކުންފުނިތަކަށް ކެޕިޓަލް ދޫކުރުމަަށް އަންނަ އަހަރުގެ ބަޖެޓުގައި 398.78 މިލިއަން ރުފިޔާ ވަނީ ހިމަނައިފަ އެވެ. އެއީ އިސްލާމިކް ފައިނޭންސް ސެންޓަރަށް 10 މިލިއަން ރުފިޔާ، ހައްޖު ކޯޕަރޭޝަނަށް ތިން މިލިއަން ރުފިޔާ، ސްޕޯޓްސް ކޯޕަރޭޝަނަށް ފަސް މިލިއަން ރުފިޔާ، ހަޒާނާ މޯލްޑިވްސް އަށް ފަސް މިލިއަން ރުފިޔާ، އިންޓަގްރޭޓެޑް ޓޫރިޒަމް ކުންފުންޏަށް ފަސް މިލިއަން ރުފިޔާ، މިފްކޯ އަށް 30 މިލިއަން ރުފިޔާ، ފެނަކަ އަށް 126 މިލިއަން ރުފިޔާ، ވެމްކޯ އަށް 150 މިލިއަން ރުފިޔާ، ކައްދޫ އެއާޕޯޓު ކުންފުންޏަށް 26 މިލިއަން ރުފިޔާ އަދި އާސަންދަ ކުންފުންޏަށް 38 މިލިއަން ރުފިޔާ އެވެ.\nހާއްސަ ބަޖެޓުގެ ހަރަދުތައް އެކަށައެޅުން\nފިނޭންސް މިނިސްޓްރީން ބަލަހައްޓާ ހާއްސަ ބަޖެޓުން އޮފީސްތަކަށް ކުރާ ހަރަދު އެ އޮފީހެއްގެ ބަޖެޓުގައި ހިމަނައިގެން ފާސް ކުރަން ވެސް އޮޑިޓަ ޖެނެރަލް ވަނީ ލަފާ ދެއްވައިފަ އެވެ. އެ ގޮތުން، މުހިއްމު ތިން ކަމެއް ފާހަގަކޮށްފައިވެ އެވެ. އެއީ ކުރީގެ ތިން ރައީސުންނަށް ދޭ އިނާޔަތް ހާއްސަ ބަޖެޓުން ނަގައި ރައީސް އޮފީހުގެ ބަޖެޓުގައި ޖެހުމާއި ލޯނަށް ކުރާ ހަރަދު ފިނޭންސްގެ އާއްމު ބަޖެޓުގައި ހިމެނުން އަދި ކޮންސަލްޓެންސީ ފީގެ ގޮތުގައި ހިމަނާފައިވާ ހަރަދުތައް ކަމާ ބެހޭ އިދާރާއެއްގެ ބަޖެޓުގައި ޖެހުމެވެ.\n"... ދައުލަތުގެ މާލިއްޔަތުގެ ގާނޫނުގައިވާ އެޑްވާންސް ފަންޑުން ހަރަދު ކުރަން ކަނޑައަޅާފައިވާ އުސޫލުން ހަރަދު ކުރުމަށާއި ކޮންޓިންޖެންސީގެ ގޮތުގައި ހަރަދެއް ކުރަން ޖެހިއްޖެ ނަމަ އެ ފައިސާ ހަރަދު ކުރާ ދައުލަތުގެ މަސްއޫލު އޮފީހަކަށް ބަޖެޓު އެލޮކޭޝަނެއް ހެދުމަށް ފަހު، މަސްއޫލުވާ އޮފީސް ޒިންމާވެ، ޖަވާބުދާރީވާނެ ގޮތެއްގެ މަތިން ފައިސާ ހަރަދު ކުރުމުގެ އިންތިޒާމުތައް ހަމަޖެއްސުން މުހިއްމެވެ،" ޒިޔަތުގެ ލަފާގައިވެ އެވެ.\nއޮޑިޓަ ޖެނެރަލް ދެން ލަފާ ދެއްވާފައި ވަނީ ބޭރުގެ ދަރަނި މިހާރަށް ވުރެ ބޮޑަށް ތަފުސީލުކޮށް އެނގޭނެ ގޮތެއް ބަޖެޓުގައި ހިމެނުމަށެވެ. އަދި އެ ފައިސާ ދައްކާނެ ކުރު މުއްދަތާއި ދިގު މުއްދަތުގެ ޕްލޭނެއް ވެސް ބަޖެޓުގައި ހިމަނައި ބަޖެޓާ އެކު މަޖިލީހުން ފާސްކުރުމަށް ވެސް އޭނާގެ ލަފާގައި ހިމަނުއްވާފައިވެ އެވެ.\nމީގެ އިތުރުން، އާމްދަނީ އިތުރު ކުރުމަށް ހުށަހަޅާފައިވާ ކަންކަން ތަންފީޒު ކުރުމުގެ އިންތިޒާމުތައް ބަޖެޓު ފާސްކުރެވުނުހާ އަވަހަކަށް ހަމަޖެއްސުމަށް ވެސް ޒިޔަތު ވަނީ އެދިވަޑައިގެންފަ އެވެ.\nއަންނަ އަހަރަށް ލަފާކޮށްފައިވާ 26.8 ބިލިއަން ރުފިޔާގެ ބަޖެޓު މިދިޔަ ހަފުތާގައި ރައްޔިތުންގެ މަޖިލީހަށް ހުށަހެޅިއިރު، ދައުލަތަށް ލިބޭނެ ކަމަށް ލަފާކޮށްފައި ވަނީ 21.9 ބިލިއަން ރުފިޔާ އެވެ. އެއީ ޓެކްސްގެ ގޮތުގައި ލިބޭނެ ކަމަށް އަންދާޒާ ކުރެވޭ 14.1 ބިލިއަން ރުފިޔާ އާއި ޓެކްސްގެ ބޭރުން ލިބޭނެ ކަމަށް ބެލެވޭ 4.8 ބިލިއަން ރުފިޔާ އާއި ހިލޭ އެހީގެ ގޮތުގައި ލިބޭނެ ކަމަށް ލަފާކުރެވޭ 878 މިލިއަން ރުފިޔާ އަދި އާމްދަނީ އިތުރުކުރަން ހުށަހަޅާފައިވާ ކަންކަމުން ލިބޭނެ ކަމަށް އަންދާޒާ ކުރެވޭ ދެ ބިލިއަން ރުފިޔާާ އެވެ.\nމިދިޔަ ހަފުތާގެ ހޯމަ ދުވަހު ސަރުކާރުން މަޖިލީހަށް ހުށަހެޅި ބަޖެޓު ދިރާސާ ކުރުމުގެ މަސައްކަތް މަޖިލީހުގެ ކޮމިޓީން މިހާރު އަންނަނީ ކުރަމުންނެވެ. އަދި މަޖިލީހުގެ ތަޅުމުގައި އިއްޔެ ވަނީ ބަޖެޓަށް ބަހުސް ކުރަން ފަށައިފަ އެވެ.\nއިތުރު ލިޔުންތައް ރައްޔިތުންގެ މަޖިލިސް ދައުލަތުގެ ބަޖެޓް އޮޑިޓާ ޖެނެރަލް ބަޖެޓް ދިރާސާކުރާ ކޮމިޓީ ހަސަން ޒިޔަތު، އޮޑިޓަ ޖެނެރަލް ދައުލަތުގެ ބަޖެޓް 2017


Raajje ge kulhivaru kuriaruvan india in 40 million doller ge ehee eh!\nރާއްޖޭގެ ކުޅިވަރު ކުރިއަރުވަން އިންޑިއާއިން 40 މިލިޔަން ޑޮލަރުގެ އެހީއެއް!\n20 ފެބްރުއަރީ 2021 - 20:10:19\nރާއްޖޭގެ ކުޅިވަރު ކުރިއަރުވާ ތަރައްގީކުރުމަށް އިންޑިއާއިން 40 މިލިއަން ޑޮލަރުގެ ލޯން އެހީ ފޯރުކޮށްދިނުމަށް ނިންމައިފި އެވެ.\nއިންޑިއާގެ ފޮރިން މިނިސްޓަރު ޑރ. އެސް. ޖެއިޝަންކަރު ރާއްޖެއަށް ކުރައްވަމުން ގެންދަވާ ރަސްމީ ދަތުރުފުޅުގެ ތެރެއިން މާލެ ސިންތެޓިކް ޓްރެކް ސަރަހައްދުގައި މިއަދު ބޭއްވި ހާއްސަ ރަސްމިއްޔާތުގައި ވާހަކަ ދައްކަވަމުން މިނިސްޓަރު ޖެއިޝަންކަރު ވިދާޅުވީ، މިދިއަހަރުގެ ނޮވެމްބަރު މަހުގެ ތޭރޭގައި ސިންތެޓިކް ޓްރެކް ގެ ބިންގާ އިންޑިއާގެ ފޮރިން ސެކެރެޓަރީ އަޅުއްވައިދެއްވިކަމަށާއި އަދި މި ނިމުނު މަސްތެރޭ ވަނީ ސިންތެޓިކް ޓްރެކް ހުޅުވިގެން ގޮސްފަކަމަށެވެ.\nޖެއިޝަންކަރު ވިދާޅުވީ ދިވެހިރާއްޖެއަކީ ހަމައެކަނި ގުދުރަތީ ރީތިކަން ލިިބިގެންވާ ގައުމެއް ނޫންކަމަށާއި ރާއްޖެއަކީ ޒުވާން މޮޅެތި ހުނަރުތަކެއް ލިބިގެންވާ ބަޔަކު ދިރިއުޅޭ ގައުމެއް ކަމަށެވެ. އެކަމުގެ އެއްމެ ވަރުގަދަ ހެއްކެއް ފެންނާނެތަނަކީ ރައްޔިތުންގެ މަޖިލީސް ކަމަށް ޖެއިޝަންކަރު ވިދާޅުވިއެވެ. ޖެއިޝަންކަރު ވަނީ އިންޑިއެން އޯޝަން އައިލެންޑް ގޭމްގައި ރާއްޖޭގެ ކުޅުންތެރިންގެ ހުނަރު ވަރަށް ރަނގަޅަށް ސާބިތުކޮށްދީފައިވާކަން ފާހަގަކުރައްވާ ތައުރީފު ކުރައްވާފައެވެ.\nސައުތު އޭޝިއާގެ އެންމެ ހަލުވި ދުވުންތެރިއާގެ ލަގަބު ހޯދާފައިވާ އަހްމަދު ސާއިދުއަކީވެސް ދިވެހި ރައްޔިތެއްކަމަށާއި ސާއިފުގެ ޓްރޭނިން އިންޑިއާއިން ފުރުހަަމަކޮށްފައިވާކަމީ އުފާކުރައްވާ ކަމެއްކަމަށް ޖެއިޝަންކަރު ވިދާޅުވިއެވެ.\nރައީސް ސޯލިހް ކުޅިވަރު ކުރިއެރުވުމަށް ހާއްސަ ސަމާލުކަމެއް ދެއްވާކަން ފާހަގަކުރައްވާ ޖެއިޝަންކަރް ވިދާޅުވީ ރައްޔިތުންގެ މަޖިލީހުގައި ދެއްވި ރިޔާސީ ބަޔާނުގައިވެސް ރައީސް ސޯލިހް ކުޅިވަރު ކުރިއެރުވުމަށް ކުރަން ނިންމާފައިވާ ގިނަ މަޝްރޫއުތަކެއް ފާހަގަކުރައްވާފައިވާތީ އެކަމަށް އެއްބާރުލުން ދިނުމުގެ ގޮތުންނާއި ރާއްޖޭގެ ހުނަރުވެރި ކުޅުންތެރިން ކުރިއަރުވާ ކުޅިވަރު ތަރައްގީކުރުމަށް އެހީވެދިނުމުގެ ގޮތުން އިންޑިއާއިން 40 މިލިޔަން ޑޮލަރުގެ ލޯނު އެހީއެއް ދިނުމަށް ނިންމާފައިވާ ކަމަށެެވެ. އަދި އެ އެއްބަސްވުމުގައި ވަރަށް އަވަހަށް ސޮއިކުރެވިގެންދާނެ ކަމަށާއި އެ ލޯނު އެހީއަކީ ރާއްޖޭގެ އެކި ކަންކޮޅުތަކުގައި ކުޅިވަރުގެ ވަސީލަތްތައް ތަރައްގީކުރުމަށް ދެވޭ އެހީއެއް ކަމަށް ޖައިޝަންކަރް ވިދާޅުވިއެއެވެ.\nރާއްޖޭގެ ކްރިކެޓް ކުރިއެރުވުމަށްވެސް ހާއްސަ ސަމާލުކަމެއް އިންޑިއާއިން ދެމުން އަންނަކަން ފާހަގަކުރައްވަމުން ޖެއިޝަންކަރް ވަނީ އަވަސް މުސްތަގުބަލެއްގައި ރާއްޖޭގެ ކްރިކެޓް ކޯޗުން ތަމްރީނުކުރުމުގެ ޕްރޮގްރާމެއް ޗެންނާއީގައި ފެށިގެންދާނެ ކަން ހާމާކުރައްވާފައެވެ.\nރާއްޖޭގައި ކުޅިވަރުގެ ވަސީލަތްތައް ތަރައްގީކުރުމަށް އިންޑިއާއިން މީގެ ކުރިންވެސް ވަނީ ބޮޑެތި އެހީތެރިކަމެއް ފޯރުކޮށްދީފައެވެ.


ފަހުމީ މައްސަލަ – ސުޕްރީމް ކޯޓުގެ ޙުކުމް – ޚުލާޞާ ދިރާސާ\n→ ދައުލަތުގެ ނަމުގައި ސަރުކާރުގެ ނަމުގައި ކުރާ ވިޔަފާރިއަށް އިތުބާރު އާލާކުރުން ސަރުކާރުން ކޮމިޓީއަށް ޙާޒިރުނުވުން ← ފަހުމީ މައްސަލަ – ސުޕްރީމް ކޯޓުގެ ޙުކުމް – ޚުލާޞާ ދިރާސާ ތާރީޚް: 17 March 2013 ފަހުމީ މައްސަލައިގައި ސުޕްރީމް ކޯޓުގެ ޙުކުމް އައުމުން، އެ ޙުކުމަކީ، މައްސަލައިގެ އެންމެފަހުގެ ނިންމުން ކަމުގައި ޤަބޫލުކުރަމެވެ.\nއެ ޙުކުމުގައި ކިތަންމެ އުނިކަމެއް ހުރިކަމަށް ޤަބޫލުކުރެވުނުނަމަވެސް، އަދި، އެ ޙުކުމް ބިނާވެފައިވަނީ ރަނގަޅު ޤާނޫނީ އަސާސްތަކެއްގެ މައްޗަށްކަމުގައި ބަލައިގަންނަން ކިތަންމެ ދަތިވިކަމުގައިވީނަމަވެސް، އެ ޙުކުމަކީ، ސުޕްރީމް ކޯޓުގެ ޙުކުމް ކަމުގައިވާތީ، އެ ޙުކުމް ޤަބޫލުކޮށް، އެއަށް ތަބާވުމަކީ، އަޅުގަނޑުމެން ބަލައިގަނެގެން މިތިބި ދުސްތޫރީ ނިޒާމު އަޅުގަނޑުމެންގެ މައްޗަށް ލާޒިމުކުރާ ކަމެކެވެ.\nއެހެންކަމާއެކުގައިވެސް، ޢިލްމީ ނަޒަރަކުން، އެ ޙުކުމުގެ އަވަސް މުރާޖަޢާއެއް ކޮށް، ޚުލާޞާ ދިރާސާއެއް މި ލިޔުމުގައި ހިމަނަން ޤަސްދުކުރަމެވެ.\nމުސްތަޤްބަލަށްޓަކައެވެ. ދެން އަންނަންހުރި ކަންކަމަށް ސަމާލުވުމަށްޓަކައެވެ.\nފުރަތަމަ ނުކުތާ – ޖިނާއީ ކުށެއްކަމުގައި ބެލުން\nމުޅި މައްސަލަ ބެއްލެވުމުގައި ސުޕްރީމް ކޯޓު ހަ ފަނޑިޔާރުންގެ ވިސްނުންފުޅުގައި ބިންވަޅުނެގިފައިވަނީ، ފަހުމީއާ ގުޅޭގޮތުން ރައްޔިތުންގެ މަޖިލީހަށް ހުށަހެޅުނު ޝަކުވާއަކީ، ޖިނާއީ ކުށެއްގެ ތުހުމަތެއް ކަމަށާއި، އެހެންކަމުން، އޭނާގެ މައްސަލަ ބެލުމުގައި މަޖިލީހުގެ މިނިވަން މުއައްސަސާތަކުގެ ކޮމިޓީން ހިންގި މަސައްކަތަކީ، ޖިނާއީ ޢަދުލުގެ ނިޒާމުގެ ތެރެއިން ހިންގަންޖެހޭ މަސައްކަތެއްކަމަށް. އަދި، އެ މަސައްކަތްކުރުމުގައި ޖިނާއީ ތުހުމަތެއް ކުރެވޭ ފަރާތަށް ޤާނޫނުއަސާސީން ލިބިދޭ ރައްކާތެރިކަމުގެ ޙައްޤުތައް ލިބިދޭންޖެހޭނެ ކަމަށް.\nޙަޤީޤަތުގައި ފަހުމީއާ ގުޅޭގޮތުން މަޖިލީހަށް ހުށަހެޅުނު މައްސަލައަކީ، މަސައްކަތު މާހައުލެއްގައި އެ މާހައުލުގެ އިސްވެރިއަކަށް ހުރިމީހަކު އެ މާހައުލުގައި އުޅޭ އަންހެން ކުއްޖެއްގެ ނުރުހުމުގައި އޭނާގެ ގައިގައި އަތްލުމާއެކު، އޭނާއާ ގުޅޭގޮތުން، މަސައްކަތު މާހައުލެއްގެ އެންމެ އިސްވެރިއަކަށް ހުރިމީހަކު ދެއްކުން އެކަށީގެންނުވާ ވާހަކައެއް ދެއްކުމުގެ ޝަކުވާކަން.\nއިނގިރޭސި ބަހުން ބުނާނަމަ “ސެކްޝުއަލް ހެރެސްމަންޓް އެޓް ވާރކްޕްލޭސް” ގެ ޢަމަލެއް ހިންގިކަމުގެ ޝަކުވާކަން. އަދި، މިހާރު މަޖިލީހަށް ސަރުކާރުން ހުށަހަޅުއްވާފައިވާ ބިލެއްގައި ބުނާގޮތުންނަމަ، އިނގިރޭސި އެ މަފުހޫމު ދިވެއްސަށް ތަރުޖަމާކުރެވޭނީ، “މަސައްކަތު މާހައުލުގައި ޖިންސީ ފުރައްސާރަކުރުން” މިގޮތަށްކަން.\n“މަސައްކަތު މާހައުލުގައި ޖިންސީ ފުރައްސާރުކުރުން” މިއީ، ދުނިޔޭގެ ބައެއް ގައުމުތަކުގައި ވަކި މަފްހޫމެއްގެ ގޮތުގައި ބަލައިގަނެފައިވާ ޢަމަލެއް ކަމަށްވީނަމަވެސް، އަދި، ވަކި ކުށެއްގެ ގޮތުގައި ބަލައިގަނެފައިވާ ކުށެއްކަމުގައި ވީނަމަވެސް، މިއީ، ދިވެހިރާއްޖޭގެ ޖިނާއީ ޢަދުލުގެ ނިޒާމުގައި ޖިނާއީ ކުށެއްގެ ގޮތުގައި ދަންނަ ޢަމަލެއް ނޫންކަން.\nދިވެހިރާއްޖޭގެ އެއްވެސް ޤާނޫނެއްގައި މަސައްކަތު މާޙައުލެއްގައި ހިނގާ ސެކްޝުއަލް ހެރެސްމަންޓްގެ ޢަމަލަކީ، ވަކި ޖިނާއީ ކުށެއްކަމުގައި ކަނޑައަޅާފައި ނުވާކަން. އަދި، މަސައްކަތު މާހައުލުގައި އަންހެން ކުއްޖަކާ ދެއްކުން އެކަށީގެންނުވާ ވާހަކައެއް އެ މާހައުލުގެ އިސްވެރިއަކަށްހުރި ފިރިހެނަކު ދެއްކުމަކީ، ޖިނާއީ ކުށެއްކަމުގައި ދިވެހިރާއްޖޭގެ އެއްވެސް ޤާނޫނެއްގައި ކަނޑައަޅާފައި ނުވާކަން. އެހެންކަމުން، އެ ޢަމަލަކީ، ޖިނާއީ ކުށެއްކަމުގައި ބަލައި، ޖިނާއީ ޢަދުލުގެ ނިޒާމުގެ ތެރެއިން އެއްވެސް ޖިނާއީ އިޖުރާޢަތެއް އެ ޢަމަލާމެދު ހިންގޭނެ ގޮތެއް ނުވިސްނޭކަން.\nފުލުހުންނަށް ތަޙްޤީޤުކުރުމުގެ ބާރު ލިބިދެނީ، ޖިނާއީ ކުށްކަމުގައިވާއިރު، އަދި، ޕްރޮސެކިއުޓަރ ޖެނެރަލް ދަޢުވާކުރާނަމަ، ދަޢުވާކުރާނީވެސް، ކޮންމެވެސް ޖިނާއީ ކުށެއްގެ ދަޢުވާކަމުގައިވާއިރު، “މަސައްކަތު މާޙައުލުގައި ޖިންސީ ފުރައްސާރުކުރުން” މި ޢަމަލުގެ މައްޗަށް ޖިނާއީ ތަޙްޤީޤެއްކޮށް، ޖިނާއީ ދަޢުވާއެއް އުފުލާނެ ގޮތެއް ރާއްޖޭގައި ނެތްކަން. މިފަދަ ޙާލަތެއްގައި ހަމައެކަނި، ކުރެވޭނެ ކަމަކަށް އޮންނާނީ، ސުލޫކީ މިންގަޑާ ޚިލާފު އެކަށީގެންނުވާ އަމަލެއް ކަމަށް ބަލައި، ޑިސިޕްލިނަރީ ނުވަތަ ތައުދީބީ ފިޔަވަޅެއް އެޅުންކަން، އަދި، މަޖިލީހުން ކުރިކަމަކީ، ވަޒީފާ ދިންފަރާތުގެ ހައިސިއްޔަތުން އަދި، ވަކިކުރުމުގެ ބާރު އޮތް ފަރާތުގެ ހައިސިއްޔަތުން، އަދި، ޖަވާބުދާރީ ކުރުވުމުގެ ބާރު އޮތް ފަރާތުގެ ހައިސިއްޔަތުން، ތައުދީބީ ފިޔަވަޅު އެޅުންކަން.\nއެއީ، ޖިނާއީ ޢަދުލުގެ ނިޒާމުގެ ތެރެއަށް ވަނުންކަމުގައި ބެލޭނެގޮތެއް ނުވިސްނޭކަން.\nސެކްޝުއަލް ހެރެސްމަންޓް އެޓް ވާރކްޕްލޭސްގެ ޢަމަލަކީ، ދިވެހިރާއްޖޭގައި ޖިނާއީ ކުށެއްކަމަށް އެއްވެސް ބޭފުޅަކު ވިދާޅުވާނަމަ، އެ ޤާނޫނެއްގެ އެ މާއްދާއެއް ބަލާލަން އަޅުގަނޑުވެސް ބޭނުންވާކަން. އަދި، އެ ޤާނޫނު މި ގައުމުގައި އޮތްކަމަށް ސާބިތުނުވާހާހިނދަކު، ސެކްޝުއަލް ހެރެސްމަންޓް އެޓް ވާރކްޕްލޭސްގެ ޢަމަލަކީ، ތައުދީބީ ނުވަތަ ޑިސިޕްލިނަރީ ޢަމަލެއްކަމާއި، މަދަނީ ނިޒާމުގެ ތެރޭން ބެލޭނެ އަމަލެއްކަމާއި، ޖިނާއީ އަދުލުގެ ނިޒާމު ދަންނާނެ އަމަލެއް ނޫންކަމަށް ބެލުމުގެ ފުރިހަމަ ޖާގަ ލިބިދޭކަން.\nދެވަނަ ނުކުތާ – ފުރިހަމަކުރަންޖެހޭ އިޖުރާޢަތު ނުވަތަ ޑިޔު ޕްރޮސެސް ފުރިހަމަކޮށްފައި ނުވުން\nފަހުމީގެ މައްސަލައިގައި މިނިވަން މުއައްސަސާ ކޮމިޓީން ޑިޔު ޕްރޮސެސް ނުވަތަ ފުރިހަމަކުރަންޖެހޭ އިޖުރާޢަތު ފުރިހަމަކޮށްފައި ނުވާކަމަށް ފާހަގަކުރައްވާފައިވާއިރު، ސިވިލް ސަރވިސް ކޮމިޝަނަކީ، އެހެންއެއްވެސް ފަރާތެއްގެ ދައުރެއް ނެތި، އެ ކޮމިޝަނަށް މެންބަރުން ޢައްޔަނުކުރުމާއި، ޖަވާބުދާރީކުރުވުމާއި، ވަކިކުރުމުގެ ބާރު ސިވިލް ސަރވިސް ކޮމިޝަނުގެ ޤާނޫނުން ހަމައެކަނި ރައްޔިތުންގެ މަޖިލީހަށް ލިބިދީފައިވާ ތަނަކަށްވާކަން.\nއަދި، މެންބަރަކު މަގާމުން ވަކިކުރެވޭނެ3ޙާލަތް ޤާނޫނުއަސާސީގައި ބަޔާންކޮށްފައިވާކަން. އަދި، އެ3ޙާލަތުގެ ތެރެއިން ޙާލަތެއް ވުޖޫދުގައި އޮތްކަމަށް ފެންނަންޖެހެނީ މަޖިލީހުގެ ކޮމިޓީއަކަށް ކަމަށާއި، އެގޮތަށް ކޮމިޓީއަކަށް ފެނިއްޖެނަމަ މަޖިލީހުން ގޮތެއް ނިންމުން އެދި ހުށަހަޅަންޖެހެނީ، މަޖިލީހުގެ ތަޅުމަށް ކަމަށާއި، މަޖިލީހުގެ ތަޅުމަށް ހުށަހެޅުމުން، ޖަލްސާގައި ބައިވެރިވެ ވޯޓުލާ މެންބަރުންގެ އަޣްލަބިއްޔަތުން އެ ކޮމިޝަނުގެ އެ މެންބަރަކު ވަކިކުރެވިދާނެކަމަށް ޤާނޫނުއަސާސީގައި ބުނާކަން.\nއެހެންކަމުން، ކަމާގުޅޭގޮތުން، މަޖިލިހުން ތަބާވާންޖެހޭ އިޖުރާޢަތު ތަބާވާންޖެހޭ މިންވަރަށް ޤާނޫނުއަސާސީގައި ބަޔާންކޮށްފައި އެއޮތީކަމުގައި ބެލުމުގެ ފުރުޞަތު އެބައޮތްކަން.\nއަދި، މަޖިލީހުގެ ކޮމިޓީތަކަށް ޝަކުވާ ހުށަހެޅުމުގެ ބާރު ޢާންމު ފަރުދުންނަށް ޤާނޫނުއަސާސީން ލިބިދީފައިވާކަމާއި، އެ ޝަކުވާ ހުށަހެޅުމުން އެކަން ބަލާނެގޮތް، މަޖިލީހުގެ ގަވާއިދުގައި ބަޔާންވެގެންވާކަން. އަދި، މަޖިލިހުގެ ގަވާއިދަކީ، ސީދާ ޤާނޫނުއަސާސީގެ ދަށުން ހަދައި ހިންގައި، ޤާނޫނުގެ ބާރު ފުރިހަމައަށް ހިނގާ ގަވާއިދެއްކަން.\nކޮމިޓީތައް ބޭއްވުމާއި، ކޮމިޓީތަކުން މައްސަލަތައް ބެލުމުގެ އިޖުރާޢަތު މަޖިލީހުގެ ގަވާއިދާއި ކޮމިޓީގެ ގަވާއިދުގައި ބަޔާންވެގެންވާކަން.\nމަޖިލީހުގެ މިނިވަން މުއައްސަސާތަކުގެ ކޮމިޓީއަށް ފަހުމީއާ ގުޅޭގޮތުން ޢާންމު ފަރުދަކު ހުށަހެޅި ޝަކުވާ ބެލުމުގައި، ޤާނޫނުއަސާސީއާއި، މަޖިލީހުގެ ގަވާއިދާއި، އެ ކޮމިޓީގެ ގަވާއިދުގައި ބަޔާންވެގެންވާ އިޖުރާޢަތުތައް ފުރިހަމަކޮށްފައިވާއިރު، ސުޕްރީމް ކޯޓުގެ ޙުކުމުގައި، ޤާނޫނުއަސާސީއާއި ޤާނޫނުން މަޖިލީހުގެ މައްޗަށް މިހާތަނަށް ލާޒިމުކޮށްފައިނުވާ، އާ ޝަރުޠުތަކަކާއި އާ އިޖުރާޢަތުތަކެއް ލާޒިމުކޮށް ތަޢާރުފުކޮށްފައިވާކަން.\nވަކިކަމެއް ކުރުމުގައި، މަޖިލީހުން ތަބާވާންޖެހޭނެކަމަށް ޤާނޫނުއަސާސީން ބަޔާންކޮށްފައިވާ އިޖުރާޢަތުތަކަށްވުރެ އިތުރު އިޖުރާޢަތުތަކެއް ކަމާގުޅޭގޮތުން ސުޕްރީމް ކޯޓުން ކަނޑައަޅައި، އަދި އެ އާ އިޖުރާޢަތުތަކަށް ޢަމަލުކުރުމަށް މަޖިލީހުގެ މައްޗަށް ލާޒިމުކުރެވިދާނެކަމާމެދު ސުވާލު އުފެދުން.\nތިންވަނަ ނުކުތާ -–މަޖިލީހުގެ ބާރުން ބޭރު ކަމެއްކަން\nމަޖިލީހުން ފަހުމީ ވަކިކުރުމުގައި ޢަމަލުކުރި ގޮތަކީ، ޤާނޫނުއަސާސީއާއި ސިވިލް ސަރިވިސް ކޮމިޝަނުގެ ޤާނޫނާއި މަޖިލީހުގެ ގަވާއިދުގައި ބަޔާންކޮށްފައިވާގޮތް ކަމުގައިވާއިރު، ހަމައެކަނި އެ މައްސަލަ ބެލުމަށް ވަކިގޮތެއް، ނުވަތަ އިޖުރާޢަތެއް މަޖިލީހުގެ ކޮމިޓީން ނުވަތަ މަޖިލީހުން ތަޢާރުފުކޮށްފައި ނުވާކަން.\nމަޖިލީހުގެ ނިންމުންތައް ހުންނަންވާނީ، ޤާނޫނުއަސާސީގެ ދާއިރާގެ ތެރޭގައި ކަމުގައި ސުޕްރީމް ކޯޓުން ވިދާޅުވާއިރު، އަދި، އެކަމަށް ބާރު ލިބިދޭގޮތަށް ޙަވާލާދެއްވާފައިވާ މާއްދާތަކަށް ބަލާއިރު، ދައުލަތުގެ ބާރަކަށް ލިބިދޭ ޤާނޫނީ ބާރު ޤާނޫނުއަސާސީގެ ދާއިރާގެ ތެރޭގައި ބޭނުންކުރުން، ހަމައެކަނި ލާޒިމުވަނީ، ރައްޔިތުންގެ މަޖިލީހަށް އެކަނި ނޫންކަމާއި، އެ އުސޫލު، ސުޕްރީމް ކޯޓުވެސް ހިމެނޭގޮތުން، ދައުލަތުގެ ހަމަކޮންމެ ބާރެއްގެ މައްޗަށްވެސް ހިނގާނެކަން. އެހެންކަމުން، މަޖިލީހަށް ލިބިދީފައިވާ ބާރެއް، ޤާނޫނުއަސާސީއާއި ޤާނޫނުގައި ބަޔާންކޮށްފައިވާ އިޖުރާޢަތުގެ ތެރޭގައި ބޭނުންކުރުމުން، އެ ބާރު ބޭނުންކުރިގޮތް ޤާނޫނުއަސާސީއާ ޚިލާފުކަމަށް ކަނޑައެޅުމަކީ، ނުވަތަ ވަކިކަމެއް މަޖިލީހުން ކުރުމަށް ޤާނޫނުއަސާސީއާއި ޤާނޫނުން ލާޒިމުކުރާ އިޖުރާޢަތުތަކުގެ މައްޗަށް އިތުރު އާ އިޖުރާޢަތުތަކެއް ކަނޑައަޅައި، އެ އިޖުރާޢަތުތައް ފުރިހަމަކުރަން ސުޕްރީމް ކޯޓުން މަޖިލީހުގެ މައްޗަށް ލާޒިމުކުރުމަކީ، ސުޕްރީމް ކޯޓުވެސް، ސުޕްރީމް ކޯޓާ ޤާނޫނުއަސާސީން ހަވާލުވެފައިވާ ދާއިރާއިން ބޭރުން ކަނޑައަޅާފައިވާ ޝަރުޠުތަކެއް ނުވަތަ އިޖުރާޢަތުތަކެއް ކަމަށް ބަލާނެ ޖާގަ އުފެދޭކަން.\nހަތަރުވަނަ ނުކުތާ – އޮތް ބާރެއް ބޭނުން ނުކުރެވުން\nދިމާވެފައިވާ މައްސަލައަކީ، މަޖިލީހަށް ނެތް ބާރެއް މަޖިލީހުން ބޭނުންކޮށްގެން އުޅުން ނޫންކަން. ނުވަތަ އެހެންބަޔަކަށް އޮތް ބާރެއް މަޖިލީހުން ބޭނުންކުރުން ނޫންކަން. އަދި، އެހެން ބަޔެއްގެ ބާރެއް މަޖިލީހުން ނިގުޅައިގަތުން ނޫންކަން.\nމި ދިމާވި މައްސަލައަކީ، ސިވިލް ސަރވިސް ކޮމިޝަނުގެ މެންބަރަކު ވަކިކުރުމަކީ، މަޖިލީހަށް އޮތް ބާރެއް ކަމުގައިވާއިރު، އެ ބާރުގެ ބޭނުން ކުރެވޭނެ އިޖުރާޢަތު ޤާނޫނުއަސާސީގައި ބަޔާންކޮށްފައި އޮވެމެ، ޤާނޫނުއަސާސީއާއި ޤާނޫނުގައި ކަނޑައަޅައިދީފައިވާ އިޖުރާޢަތާ އެއްގޮތަށްވެސް، މަޖިލީހަށް އެ ބާރު ބޭނުން ނުކުރެވޭނެކަމަށް ކަނޑައެޅުންކަން.\nފަސްވަނަ ނުކުތާ – ނަޢީމް އޮޑިޓަރ ޖެނެރަލްކަމުން ވަކިކުރިގޮތް\nއޮޑިޓަރ ޖެނެރަލްގެ މަގާމުގައި ހުންނެވި ނަޢީމް ވަކިކުރުމުގައި މަޖިލީހުގެ މާލިއްޔަތު ކޮމިޓީން ބެލި މައްސަލައަކީ، ދައުލަތުގެ ކްރެޑިޓް ކާޑެއް ބޭނުންކުރައްވައިގެން އަމިއްލަ ޚަރަދުތަކެއް ކުރެއްވުމުގެ މައްސަލައެއް ކަމުގައިވާއިރު، އެކަމުގައި ޖިނާއީ ކުށެއްގެ ރުކުންތައް ހިމެނި، ޖިނާއީ ކުށެއްގެ ތުހުމަތު އޮތްއިރުވެސް، އެ ކޮމިޓީގެ ނިންމުމުގެމަތިން، މަޖިލީހުގެ ވޯޓަކުން، ނަޢީމް އޮޑިޓަރ ޖެނެރަލް ކަމުން ވަކިކުރި ކުރުމަށްވެސް، ފަހުމީގެ މައްސަލައިގައި މިއައި ޙުކުމުގެ އަސަރު ފުރިހަމައަށް ކުރާނެކަން، އަދި، އެ ކޮމިޓީގެ ނިންމުމާއި، އެ ނިންމުމުގެ މައްޗަށް މަޖިލީހުން ނެގި ވޯޓު، މިހާރު އެއޮތީ، ސުވާލު މާކެއްގެ ތެރޭގައިކަން. އަދި، އެ ސުވާލު އެގޮތަށް އުފެދޭކަމަށްވާނަމަ، ނަޢީމް ވަކިކުރުމަށްފަހު މަޖިލީހުން އޮޑިޓަރ ޖެނެރަލްކަމުގެ މަގާމަށް ޢައްޔަނުކުރި ނިޔާޒްގެ މަގާމުގެ ޤާނޫނީ ހައިސިއްޔަތާމެދު މިހާރު ސުވާލު އުފެއްދުމުގެ ފުރިހަމަ ފުރުޞަތު ލިބިދޭކަން. އަދި، އެއް އޮޑިޓަރ ޖެނެރަލަކު މަގާމުން ވަކިނުވަނީސް، އެހެން އޮޑިޓަރ ޖެނެރަލަކު ޢައްޔަނު ނުކުރެވޭނެކަން.\nހަވަނަ ނުކުތާ- ޑަބަލް ޖެއޮޕަރޑީ މާނަކުރިގޮތުން އުފެދޭ ސުވާލު\nޑަބަލް ޖިއޮޕަރޑީ، ނުވަތަ އެއް ކުށަކަށް ދެ އަދަބު ނުލިބުމުގެ އުސޫލު މި ޙުކުމުގައި މާނަކޮށްދީފައިވާގޮތުން، މުހިންމު ޤާނޫނީ ސުވާލެއް އުފެދިއްޖެކަން.\nއެއީ، ތައުދީބީ ނުވަތަ ޑިސިޕްލިނަރީ ފިޔަވަޅެއް އަޅާ ޢަމަލަކީ، އެ ޢަމަލުގެ ސަބަބުން ޖިނާއީ ތުހުމަތެއް ކުރެވިދާނެ، ނުވަތަ ޖިނާއީ ކުށެއްގެ ރުކުންތައްވެސް ފުރިހަމަވާ ޢަމަލަކަށްވާނަމަ، ކަމާގުޅޭގޮތުން ޖިނާއީ ދަޢުވާއެއް މުސްތަޤްބަލުގައި ކުރެވިދާނެ އަމަލެއް ކަމުގައިވާނަމަ، (އެފަދަ ދަޢުވާއެއް ކޮށް ނިމިފައި، ނުވަތަ ކުރަމުންދާތީ އެއް ނޫން – ކުރުމަށް ފުރުޞަތު ހަމައެކަނި އޮތީތީ) ޖިނާއީ ދަޢުވާއެއްގައި ކުށް ސާބިތުނުވާހާހިނދަކު، އޭނާއަކީ، ކުށެއް ނެތް މީހެއްކަމަށް ބަލައި، އޭނާގެ މަގާމުން އޭނާ ވަކިކުރުމަށް ތައުދީބީ ނުވަތަ ޑިސިޕްލިނަރީ ފިޔަވަޅެއް އެޅުމަށް ފުރުޞަތު ނެތްކަމަށް މި ޙުކުމުން އަންގާކަން. އަދި، އޭނާއާމެދު ތައުދީބީ ފިޔަވަޅެއްގެ ގޮތުގައި ވަޒީފާއިން ވަކިކުރުމުގެ ނިންމުމެއް ނިންމޭނީ، ޖިނާއީ ޢަދުލުގެ ހުރިހާ މަރުޙަލާއެއް ކަޑައްތުކޮށް ނިމުމުންކަމުގައި މި ޙުކުމުން ކަނޑައަޅާކަން. އަދި، އެއީ ކަން އޮތްގޮތް ކަމުގައިވާނަމަ، މުވައްޒަފަކު ކުރި ޢަމަލެއް، އެއީ ޖިނާއީ ކުށެއްގެ ތުހުމަތުކުރެވިދާނެ ޢަމަލެއް ކަމުގައިވާނަމަ، އެއީ ކިތަންމެ ނުކިއްސަރު ޢަމަލެއް ކަމުގައިވީނަމަވެސް، އޭނާގެ މައްޗަށް ކުށެއް ސާބިތުނުވާހާހިނދަކު އޭނާ މަގާމުން ވަކިކުރުމުގެ ފުރުޞަތު އޭނާއަށް އެ ވަޒީފާ ދިން ފަރާތަށް ނެތްކަން.\nއެހެންކަމަށްވާނަމަ، ޖިނާއީ ކުށެއްގެ ތުހުމަތު ކުރެވިދާނެ ޢަމަލެއް އެކުލެވޭގޮތުން ހިނގާ މިސްކޮންޑަކްޓްގެ މައްސަލަތަކުގައި، ނުވަތަ ސުލޫކީ ގަވާއިދާ ޚިލާފު ޢަމަލުތަކުގައި، މިހާތަނަށް ރާއްޖޭގައި ވަޒީފާއިން ވަކިކޮށްފައިވާ ފުލުހުންނާއި، ސިފައިންނާއި، ޚުދު ސިވިލް ސަރވިސްގެ މުވައްޒަފުންނާއި އެހެން މުއައްސަސާތަކުގެ މުވައްޒަފުން، ވަޒީފާއިންވަކިކޮށްފައިވާ ގޮތާމެދު، އެކީއެކައްޗަކަށް މިހާރު ސުވާލު އުފެދިއްޖެކަން. އަދި އެމީހުން އެމީހުންގެ މަގާމުން ވަކިކޮށްފައިވަނީ، މި ޙުކުމުގައި ސުޕްރީމް ކޯޓުން ކަނޑައަޅާފައިވާ މިންގަނޑުތަކާ ޚިލާފަށް ކަމުގައިވާތީ، އެމީހުންވެސް މަގާމުން ވަކިކޮށްފައިވަނީ ޤާނޫނުއަސާސީއާ ޚިލާފަށް ކަމަށް ބަލައި، މަގާމަށް ރުޖޫޢަކޮށްދިނުމަށް އެދުމުގެ ފުރުޞަތު، އެ އެންމެންނަށް މުޅިން އެކީއެކައްޗަކަށް ހުޅުވިއްޖެކަން.\nހަތްވަނަ ނުކުތާ – ޑަބަލް ޖެއޮޕަރޑީ މާނަކޮށްފައިވާގޮތް\nއެއް ކުށަކަށް ދެ ފަހަރަށް އަދަބު ނުދިނުމުގެ އުސޫލު ނުވަތަ އަދަބު ނުލިބުމުގެ ރައްކާތެރިކަން ކަމުގައި މިއަދާހަމައަށް ވިސްނިފައިއޮތީ، ޖިނާއީ އެއް ދަޢުވާ ސާބިތުނުވެ ނިމުމުން، ޖިނާއީ އަނެއް ދަޢުވާ ހަމަ އެ ކުށާ ގުޅިގެން ނުކުރެވުންކަން.\nއަދި، ޖިނާއީގޮތުން އެއްފަހަރު އަދަބު ދެވިފައިވާ މީހެއްގެ މައްޗަށް ހަމަ އެ ކުށުގެ ޢަމަލުގެ މައްޗަށް އެހެން ޖިނާއީ ކުށެއްގައި އެހެން ޖިނާއީ އަދަބެއް ކަނޑައެޅިދާނެ ދަޢުވާއެއް ނުހިންގުމަށްކަން.\nމަދަނީގޮތުން އަޅާ ފިޔަވަޅާއި ތައުދީބީގޮތުން ޑިސިޕްލިނަރީފިޔަވަޅު އެޅުމަކީ، ޖިނާއީ ދަޢުވާއެއް ކުރުމަށް އޮތް ހުރަހެއް ނޫންކަމަށްކަން. އަދި، ޖިނާއީ ދަޢުވާއެއްގެ ފަހުންވެސް، އަދި، ޖިނާއީ ދަޢުވާއެއްގެ ކުރިންވެސް، މަދަނީ (ސިވިލް) ނުވަތަ އިދާރީ (އެޑްމިނިސްޓްރެޓިވް) ނުވަތަ ތައުދީބީ (ޑިސިޕްލިނަރީ) ފިޔަވަޅު އެޅިދާނެ ކަމަށްކަން.\nތައުދީބީ ފިޔަވަޅެއް އެޅުމުގެ ބާރު ލިބިގެންވާ ދައުލަތުގެ ފަރާތަކުން އެ ފިޔަވަޅު އަޅަނީ، ޖިނާއީ ކުށެއް ކޮށްފައިވާތީ ޖިނާއީ އަދަބެއް ދިނުމުގެ ދައުރެއް އަދާކުރުމުގެގޮތުން، ނުވަތަ އެކަމުގެ ނިޔަތެއް އޮވެގެނެއް ނޫންކަން. އެކަމަކު، ދައުލަތުގެ މުވައްޒަފަކު ކުރަންނުޖެހޭ ކަމެއް ކޮށްގެން ނުވަތަ ކުރަންޖެހޭ ކަމެއް ނުކޮށްގެން ރައްޔިތުންނަށް ލިބިދާނެ ގެއްލުމަކުން ސަލާމާތްކުރުމަށްޓަކައި އަޅާ ރައްކާތެރިކަމުގެ ފިޔަވަޅެއްގެ ގޮތުގައި، ނުވަތަ ރައްޔިތުންގެ އިތުބާރު ދެމެހެއްޓުމަށްޓަކައި ތަބާވާންޖެހޭ ހަމަތައް އެގޮތުގައި ދެމެހެއްޓުން ކަށަވަރުކުރުމަށް އަޅާ ފިޔަވަޅެއްގެ ގޮތުގައިކަން.\nއެހެންނަމަވެސް، ސުޕްރީމް ކޯޓުގެ މި ޙުކުމުން މީހެއްގެ މައްޗަށް ތައުދީބީ ފިޔަވަޅާއި މަދަނީ ފިޔަވަޅާއި އިދާރީ ފިޔަވަޅު އެޅުމުގައި މީހަކު ވަޒީފާއިން ވަކިކުރުމުގެ ފުރުޞަތު މުޅިން ނެތިހިނގައްޖެކަން. އަދި، އެފަދަ ފިޔަވަޅެއް އެޅުމަކީ، އަދަބެއް ކަމުގައި ބަލައިފިކަން. އަދި، އެއީ، ޖިނާއީ ދަޢުވާއެއް ފަހުން ކުރުމަށް އޮތް ފުރުޞަތު ބަންދުވުން ކަމުގައި ބަލައިފިކަން. އަދި، ޖިނާއީ ދަޢުވާ ނުކުރެވޭގޮތަށް އެހެން ފިޔަވަޅެއް ނޭޅޭނެކަމަށް ބަލައިފިކަން.\nތައުދީބީ ފިޔަވަޅާއި މަދަނީ ފިޔަވަޅާއި އިދާރީ ފިޔަވަޅަކީ، ޖިނާއީ ކުށުގެ ދަޢުވާކުރުމާއި ޖިނާއީ އަދަބުދިނުމާ ތަފާތުކުރަންޖެހޭ ފިޔަވަޅުތަކެއް ކަމާއި، އަދި އެ ތަފާތު ދަމަހައްޓަންޖެހޭ ފިޔަވަޅުތަކެއްކަން.\nމިނޫންގޮތަކަށް މިކަން މާނަކުރެވެން ފަށައިފިނަމަ، ފުލުހުންގެ ޚިދުމަތުންނާއި، ސިފައިންގެ ޚިދުމަތުންނާއި، ސިވިލް ސަރވިސްގެ ޚިދުމަތުން، ނުވަތަ އެނޫންވެސް އޮތޯރިޓީއަކުން ނުވަތަ މުއައްސަސާއަކުން ތައުދީބީ ފިޔަވަޅެއްގެ ގޮތުގައި މީހަކު ވަކިކުރުމަކީ، މުސްތަޙިއްލު ކަމަކަށް ވެދާނެކަން. އަދި، ވަޒީފާ އަދާކުރުމުގައި ކިތަންމެ ބޮޑު ޢަމަލެއް ހިންގިނަމަވެސް، އޭނާއާމެދު ޖިނާއީ ކުށެއް ސާބިތުވެ ނުނިމެނީސް އެއްވެސް ފިޔަވަޅެއް ނޭޅޭނަމަ، ދެން ނުކުންނާނެ މައްސަލަތައް ހިތަށްވެސް ނުގެނެވޭނެކަން.\nއަށްވަނަ ނުކުތާ – ނަތީޖާ ތަފާތުވުން\nސެކްޝުއަލް ހެރެސްމަންޓް އެޓް ވާރކްޕްލޭސްގެ ޢަމަލަކީ، މި ރާއްޖޭގައި ޖިނާއީ ކުށެއްކަމަށް ބަޔަކު ޤަބޫލުކުރަނީ ކީއްވެގެންކަން އަޅުގަނޑަށް ނުވިސްނޭކަން. އަދި، އެއީ ޖިނާއީ ކުށެއްކަމުގައިވާނަމަ، އެ ކުށް އެގޮތަށް ބަޔާންކޮށްފައިއޮތީ ކޮން ޤާނޫނެއްގެ ކޮން މާއްދާއެއްގައި ކަން މިހާތަނަށް ފެނިފައި ނުވާކަން.\nއަދި، އެއީ، ޖިނާއީ ކުށެއްކަމަށްވާނަމަ، އެކަން އެގޮތަށް ބަޔާންކޮށްފައިވާ ޤާނޫނެއް ދެއްކެންވާނެކަން.\nއެ ޢަމަލަކީ، އަދި މިހާތަނަށް ސުލޫކީ ގަވާއިދުތަކުގައި ބަޔާންވެގެންވާ ޢަމަލެއްކަން، އަދި، އެފަދަ ކުށެއް ދިވެހިރާއްޖޭގެ ޤާނޫނު ފޮތްބައިގެ ތެރޭގައި ކުށެއްގެ ގޮތުގައި މިވަގުތަށް ނެތްކަން.\nއެހެންކަމުން، ސެކްޝުއަލް ހެރެސްމަންޓް އެޓް ވާރކްޕްލޭސްގެ ޢަމަލަކީ، މަދަނީ (ނުވަތަ ސިވިލް) ނުވަތަ ތައުދީބީ (ނުވަތަ ޑިސިޕްލިނަރީ) ކަމެއްގެ ގޮތުގައި ސުޕްރީމް ކޯޓުގެ ފަނޑިޔާރުންނަށް ފެނިވަޑައިގެންނެވިނަމަ، މި ޙުކުމް އައީހީ މުޅިން އެހެންގޮތަކަށް ކަމަށް ޤަބޫލުކުރުމުގެ ފުރުޞަތު އެބައޮތްކަން.\nއަދި، ސުޕްރީމް ކޯޓަކީ، އެ ކޯޓުގެ ޙުކުމްތަކުން ބަދެވިގެންވާ ކޯޓަކަށްނުވެފައި، އެކޯޓަކީ، އެކޯޓުގެ ހުކުމް ބަދަލުކުރުމުގެ ބާރު ލިބިދޭކޯޓެއްކަމުގައިވާތީ، ކުރިއަށްހުރި މިބާވަތުގެ މައްސަލަތަކުގައި، ސެކްޝުއަލް ހެރެސްމަންޓް އެޓް ވާރކްޕްލޭސް ގެ އަމަލަކީ މިއަދުގެ މި ތާރީޚާ ހަމައަށް ޖިނާއީ ކުށެއްކަމަށް ދެކެވަޑައިގަންނަވާ ނަޒަރިއްޔާ ބަދަލުކުރައްވަފާނެކަމަށް ޤަބޫލުކުރުމުގެ ފުރުޞަތު އޮތްކަން.\nމިހެން މިދެންނެވީ، މިހާރުވެސް ޖިނާއީ ކޯޓުގެ ޤާޟީއެއްވެސް ހަމައެއްކަހަލަ މައްސަލައެއްގައި ވަޒީފާއަށް ނުކުތުން މަޑުޖައްސާލެވި، އޭނާގެ މައްސަލަ ބެލެމުންދާކަހަލަ ވާހަކަތަކެއް އަޑުއިވޭތީއެވެ.\nނުވަވަނަ ނުކުތާ – ރާޅުބާނި އަސަރު\nމިހުކުމުގެ މުޅި އަމާޒަކީ، ވަކި މީހަކާމެދު މަޖިލީހުން ޢަމަލުކުރިގޮތް ޤާނޫނުއަސާސީއާ ޚިލާފުކަމަށް ކަނޑައަޅައިދިނުން ކަމުގައިވީނަމަވެސް، އެކަން ކުރުމުގައި ސުޕްރީމް ކޯޓުން ދައްކަވާފައިވާ ވާހަކަތަކުގެ ސަބަބުންނާއި، އެ ކޯޓުން ކަނޑައަޅުއްވާފައިވާ ޤާނޫނީ އުސޫލުތަކާއި ޤާނޫނީ ފިޤުހުގެ މިންގަނޑުތަކުގެ ސަބަބުން، ތައުދީބީ، އިދާރީ އަދި މަދަނީ ފިޔަވަޅު އެޅުމުގައި، މަސައްކަތުގެ މާޙައުލުން މީހުން ވަކިކުރުމަށް މިއައީ، އަސާސީ އިންޤިލާބީ ބަދަލެކެވެ. އަދި، 2008 ގެ ޤާނޫނުއަސާސީ އަށްފަހުން، މިހާތަނަށް ވަކިކޮށްފައިވާ ގިނަ މީހުންނަށް މަގާމު އިޢާދަކޮށްދޭން ޖެހުމަކީ، މި ޙުކުމް ނިޔާކުރާގޮތުން، ވަރަށް ގާތްކަމެކެވެ. އެއީ، އެމީހުންގެ މައްސަލަތަކަށް ވަކިވަކިން ނަޒަރުކުރާއިރު، ސުޕްރީމް ކޯޓުގެ މި ޙުކުމުގައި ހުރި މިންގަނޑުތަކަށް ދައުލަތުގެ އެއްވެސް މުއައްސަސާއަކަށް ތަބާވެވިފައި ނޯންނާނެކަން ކަށަވަރުވާތީއެވެ. މި މިންގަޑުތައް އެހާމެ މައްޗެވެ.\nސުޕްރީމް ކޯޓުގެ ޙުކުމެއް ހިނގަނީ، އެ ޙުކުމުގެ ތާރީޚުން ފެށިގެންކަމުގައި ވީނަމަވެސް، ޤާނޫނުއަސާސީގެ ރައްކާތެރިކަން ލިބިދޭން ފަށާފައިވަނީ، 2008 ގެ އޯގަސްޓުން ފެށިގެން ކަމުގައިވާތީ، އެހިސާބުން ފެށިގެން ވަކިކުރެވިފައިވާ މުވައްޒަފުންނަށް ކޯޓަށް ގޮސް، އެމީހުން ވަކިކުރިކުރުން ޞައްޙަތޯ ޓެސްޓުކުރުމުގެ ފުރުޞަތު މި ދެން ހުޅުވުނީކަން ހަމަގައިމުވެސް ޔަޤީންވީއެވެ.\nއެހެންކަމުން، ދައުލަތުގެ މުއައްސަސާތަކުން 2008 ގެ ޤާނޫނުއަސާސީ އަށްފަހުން، މިހާތަނަށް ވަކިކުރި އެންމެންހެން، މި ޙުކުމުގެ ކޮޕީއެއް ހިފައިގެން ކޯޓަށް ގޮސް، މަގާމަށް އިޢާދަވާން މަސައްކަތް ފަށާތަން، ފެނުމަކީ، ވަރަށް ގާތްކަމެކެވެ. އެކަން އެމީހުން ނުކުރާންވީ ސަބަބެއްވެސް ނެތެވެ.\nދުވަހުގެ މުތް”ކާމިޔާބީ ބިނާވެގެންވަނީ، ގޯސް ނުހެދުމުގެ މައްޗަކަށް ނޫނެވެ. އެއްފަހަރު ހެދޭ ގޯސް އަނެއްފަހަރު ތަކުރާރު ނުކުރުމުގެ މައްޗަށެވެ.“\nމައްޗަށް މުހަންމަދު ނަޝީދު 2016 ©


އެޗް.އާރް ސޮފްޓްވެއަރއެއް ފޯރުކޮށްދޭނެ ފަރާތެއް ހޯދުން\n10 ޖެނުއަރީ 2021, 02:00 އިއުލާން\nމިކޮމިޝަނުން ދޭ މަޢުލޫމާތާއި އެއްގޮތަށް އެޗް.އާރް ސޮފްޓްވެއަރއެއް ފޯރުކޮށްދޭނެ ފަރާތެއް ހޯދަން ބޭނުންވެއެވެ. ވީމާ، ޝަރުތުހަމަވާ ހުރިހާ ފަރާތްތަކަށް މި ޕްރޮޖެކްޓަށް ބީލަން ހުށަހެޅުމުގެ ދަޢުވަތު ހުޅުވާލަމެވެ.\nބީލަމާ ގުޅޭ މައުލޫމާތު ކަރުދާސް މި އިޢުލާނާ އެޓޭޗް ކުރެވިފައިވާނެއެވެ. މި ޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 2021 ޖަނަވަރީ 17 ވާ އާދީއްތަ ދުވަހުގެ 10:00 ގެ ކުރިން، [email protected] އީމެއިލް އެޑްރެހަށެވެ.\nބީލަން ހުޅުވުން އޮންނާނީ 2021 ޖަނަވަރީ 18 ވާ ހޯމަ ދުވަހުގެ 10:00 ގައި އިލެކްޝަންސް ކޮމިޝަން (ޕޯޓް ކޮމްޕްލެކްސް5ވަނަ ފަންގިފިލާ، ހިލާލީމަގު) ގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީ އުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ޕްރޮޖެކްޓް ނަންބަރ، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ކޮންޓްރެކްޓަރުގެ ނަން ލިޔެވިފައި އޮންނަންވާނެއެވެ.


މި ކުންފުނީގައި ބޭނުންކޮށްފައި ހުރި ބާ އެއަރކޯން، އެއަރކޯންގެ އައުޓްޑޯރ ޔުނިޓް އަދި ހޮޅިބުރި އާއި ތަންމަތިތައް ނީލަމުގައި ވިއްކާލަން ހަމަޖައްސައިފީމެވެ.\nއަދި ނީލަންކިޔުމުގެ ކުރިން މި ތަކެތި ބައްލަވަން ބޭނުންފުޅުވާ ފަރާތްތައް2ޑިސެންބަރު 2015 ވާ ބުދަދުވަހުގެ ހަވީރު 4:00 އާއި 5:00 އާ ދެމެދު މި ކުންފުނީގެ ރޭޑިއޯ ބިލްޑިންގ އަށް ވަޑައިގަތުމުން ތަކެތި ބައްލަވައިލެއްވުމުގެ ފުރުޞަތު ލިބިވަޑައިގަންނަވާނެއެވެ.\nވީމާ މި ތަކެތި ނީލަމުން ނަންގަވަން ޝައުޤުވެރިވެވަޑައިގަންނަވާ ފަރާތްތަކުން، ނީލަމުގައި ބައިވެރިވެވަޑައިގަތުމަށް3ޑިސެންބަރު 2015 ވާ ބުރާސްފަތި ދުވަހު މެންދުރުފަހު 3:30 އަށް މި ކުންފުނީގެ ރޭޑިއޯ ބިލްޑިންގ އަށް ޙާޟިރުވެވަޑައިގެން ދެއްވުން އެދެމެވެ. ނީލަން ފެށޭނީ އެދުވަހުގެ ހަވީރު 4:00 ގައެވެ.\n7 ޞަފަރު 1437\n19 ނޮވެންބަރު 2015\nޕަބްލިޝްކުރި ގަޑި: 1944